
Aţipise, întinsă în iarba presărată cu margarete, la umbra bătrânului stejar. Acum era trează, dar îşi ţinea ochii închişi, ascultând behăitul oilor, cântecul minunat al ciocârliei în înaltul cerului, ţârâitul greierilor şi freamătul frunzişului înfiorat de adierea vântului.
Un foşnet brusc în iarbă o făcu să-și dea seama că nu este singură, dar înainte să-şi poată deschide ochii, o umbră se lăsă asupra ei şi nişte buze calde se lipiră de gura ei.
O senzaţie de fericire o învălui şi ea răspunse sărutării cu nerăbdare, deschizându-și buzele şi înlănţuindu-l cu braţele, simţind că el purta o bluză din bumbac. Îşi ţinu ochii închişi şi el o îmbrățișă şi mai strâns, sărutând-o cu pasiune.
Nu se mai văzuseră de mult deoarece el fusese plecat o bună vreme de acasă, dar acum se întorsese cu dorinţa fermă de a rămâne definitiv pe aceste meleaguri, astfel că îmbrăţişările erau de o intensitate necunoscută în trecut. Anii lungi de aşteptare trecuseră şi ea se simţea împlinită. El o apăsă, frământându-i buzele şi ea începu să respire cu greu, cuprinsă de dorinţă. Corpul ei se încordă şi avu senzaţia că el se stăpâneşte, deoarece o săruta cu gingăşie şi mai liniştit.
Când, într-un târziu, el se îndepărtă, ea deschise ochii pe jumătate şi-i zâmbi cu căldură.
— Michael, şopti ea, somnoroasă.
Se ridică încet, uitându-se la bărbatul blond care stătea într-un genunchi şi o privea cu multă dragoste, surâzându-i. Ochii lui albaştri păreau încărcaţi de pasiune şi pomeţii bronzaţi îi subliniau şi mai mult strălucirea zâmbetului.
Ea avu o tresărire şi exclamă înspăimântată:
— Simon!
— Da, răspunse el cald. Eu sunt, Simon.
— Am crezut că este Michael!
— Da, ştiu asta.
— Atunci…
El zâmbi văzând că ea este încurcată.
— Atunci? repetă el cu ironie.
— De ce naiba m-ai sărutat? izbucni ea mânioasă.
El izbucni în râs, dându-şi capul pe spate.
— Draga mea Meredith, replică el, pentru ce sărută un bărbat o fată drăguţă? Oricum, nu este acesta cel mai bun mijloc pentru a deştepta o frumoasă adormită? Ce să mă mai ascund, mărturisesc că n-am rezistat acestei ispite. Pot afirma că n-am avut intenţia de a te tulbura. Nu m-am gândit că ai putea să mă acuzi pentru gestul meu…
— Ţi-am mai spus că am crezut că este Michael.
— A, asta era.
Ea nu era lămurită pentru ce făcuse el o figură bosumflată, dar nu ştia că la mijloc este vorba de o confuzie.
— Ai fi putut să mă previi, îi spuse ea cu reproş.
— Acum ce mai pot face? se lamentă el cu calm. Sărutarea mi-a plăcut foarte mult şi am senzaţia că şi tu ai gustat savoarea ei.
Obrajii ei se înroşiseră de indignare.
— Dar nu pe tine te-am sărutat.
Zâmbetul pieri de pe buzele lui.
— Aşa este, recunoscu el încet. Înţeleg acum pe cine credeai că săruţi. Îţi cer iertare dacă te-am jignit… Meredith, n-am ştiut că te vei supăra aşa de tare. De altfel, suntem buni prieteni, nu-i aşa?
— Da, ai dreptate, răspunse ea cu răceală. Desigur că suntem prieteni, adăugă ea cu un oftat de uşurare. Aşadar el o sărutase furat de tentație, dar nu poate acum să-l acuze că a profitat de faptul că răspunsese cu pasiune la îmbrăţişarea lui, deoarece avusese impresia că fusese Michael. Îi era ciudă că tocmai Simon, dintre toţi cunoscuţii, se nimerise s-o găsească aţipită în iarbă şi că profitase de împrejurare pentru a o săruta; se revoltase aducându-şi aminte cu câtă pasiune îi strivise buzele…
Pentru prima oară începea să se întrebe dacă Simon avea vreo prietenă. Deşi era încă tânăr şi în putere, îşi irosise viaţa; abia depăşise treizeci de ani, îşi spuse ea. Se căsătorise cu Jill când împlinise douăzeci şi doi de ani. Meredith îşi reaminti nunta lor. Jill arătase extraordinar de frumoasă în rochia albă de mireasă care-i accentua părul auriu şi pielea catifelată, iar Simon la fel de chipeş ca soţia sa, purtând un costum negru şi o cămaşă imaculată, încât ea, care pe atunci era o fetiţă de treisprezece ani, se uitase cu o încântare nedisimulată la perechea mirilor care păreau atât de fericiţi. Până la ceremonia religioasă nu-l găsise pe Simon atrăgător: acesta era fratele cel mai mare al lui Anneke Van Dyk, cea mai bună prietenă a sa. Familia Van Dyk, de origine olandeză, locuia la ferma care se găsea peste drum de casa lui Meredith. Nu-l văzuse prea des pe Simon până în momentul când Jill murise şi el îl dusese pe fiul lor la părinţii săi. În fiecare weekend el pleca să-şi vadă fiul, care era bine îngrijit de bunici.
În patru ani de zile, Benjy devenise un băieţel vânjos, adorat atât de bunici cât şi de cele şase mătuși şi tot atâția unchi, cât şi de Meredith şi părinţii ei. Simon devenise prietenul familiei. Era o prostie să se supere pe el pentru un simplu sărut. El crezuse că gestul său nu este decât o îmbrăţişare prietenească, un impuls de. Moment, aşa cum de altfel îi explicase şi dacă ar fi deschis ochii mai devreme, n-ar fi trebuit să se simtă acum indignată şi stânjenită.
El se aplecă şi-i luă mâna.
— Mă poţi ierta? o întrebă el, zâmbindu-i cu căldură.
— Da, bineînţeles, se grăbi ea să-i răspundă.
El nu dădu drumul mâinii ei ci se uită la degetele subţiri şi fine.
— Michael merită, Meredith, o astfel de sărutare, nu-i aşa? se interesă el.
— A fost atât de mult plecat. Mi-a fost tare dor de el.
El îşi ridică privirile şi se uită întrebător în ochii ei.
— Şi…? spuse el curios.
— Ne iubim, Simon. Ţinem unul la celălalt, se destăinui ea, pentru a-i răspunde intenţiilor bărbatului şi pentru a-i împărtăşi cuiva fericirea de care avea parte.
— Înţeleg, spuse el, dându-i drumul la mână şi surâzându-i cu căldură. Şi el a aşteptat cu nerăbdare să guste dulceaţa buzelor tale, mai ales că aveţi de gând să anunţaţi logodna voastră.
— Cam aşa ceva.
— Nu mi-am dat seama de acest lucru, desi ştiu că aţi ieşit împreună în timpul vacanţelor studenţeşti. Eşti prietenă bună cu sora lui, dacă-mi aduc bine aminte. Dar nu este singurul băiat cu care te-am văzut plimbându-te.
— Am ieşit uneori şi cu alţi băieţi, dar ei nu erau decât prieteni. Michael mi-a spus să fac acest lucru pentru a nu mă simţi legată de el când era plecat la universitate. Şi părinţii mei m-au sfătuit să mai cunosc şi alţi băieţi înainte de a mă mărita. Pentru mine numai Michael contează.
— Ce fericit este! exclamă Simon cu calm. Mi se pare că sunteţi de aceeaşi vârstă.
— Este cu un an mai mare. În curând împlineşte douăzeci şi trei de ani.
— Sunt cu opt ani mai în vârstă.
— Chiar atât de mult? spuse ea nehotărâtă, deoarece remarca lui i se păru fără nicio legătură cu iubitul ei.
— Da, atât de mult, recunoscu el, clipind vesel din ochi. Par atât de bătrân pentru tine?
— Bineînţeles că nu, Simon… nu te-ai gândit niciodată să te recăsătoreşti?
Fără să ştie, întrebarea ei atinsese un punct sensibil şi Meredith se simţi stânjenită că privirea lui se întunecase iar zâmbetul îi deveni amar.
— Încă nu mi-a trecut prin minte aşa ceva, recunoscu el. Este destul de greu…
— Vrei să spui că n-ai mai putea iubi pe altcineva cum ai iubit-o pe Jill?
— Mi-e teamă că nu voi mai găsi o fiinţă ca ea…
— Ai ţinut foarte mult la ea, nu-i aşa? îl întrebă ea încet. Îmi amintesc cum arătaţi, la nuntă.
Păreau scăldaţi în lumina aurie a apusului, amândoi atât de tineri şi de încrezători în viaţă, frumoşi şi îndrăgostiţi; această impresie se accentuase de-a lungul anilor, chiar dacă timpul se arătase nemilos cu ei.
Tânăra pereche făcea deseori vizite vecinilor ei. Casa se umplea de râsete şi totul părea şi mai plin de viaţă.
— Da, răspunse el cu simplitate. Am iubit-o foarte mult. Sper să ai parte, Meredith, de o dragoste asemănătoare şi să te bucuri de ea cât mai mult timp posibil.
— Mulţumesc, Simon, zise ea, profund mişcată de urarea lui care era sinceră şi rostită din toată inima.
— Mama ta m-a trimis după tine, spuse el. Doamna Kingsley a telefonat cu puţină vreme în urmă pentru a comunica sosirea lui Michael de la Auckland. Ei vor veni în vizită la ceai, în după-amiaza aceasta.
— El este aici? De ce nu mi-ai spus asta? Ea se ridică repede în picioare, ajutată de Simon care-i întinse o mână.
— Nu te grăbi. Doamna Kingsley şi Michael sunt încă pe drum.
— Oh, am fire de iarbă în păr! Vai, în ce hal sunt jeanşii!
Ea îşi dădu pe spate părul lung castaniu şi se scutură de firele de iarbă de pe pantalonii de bumbac.
— Oh, am fire de iarbă pe tricou, exclamă ea, încercând să se uite în spate.
— Întoarce-te, îi porunci el. Te scutur eu pe spate.
— Îţi mulţumesc.
Ea se supuse şi simţi vârfurile degetelor lui Simon care culegeau firele de pe tricoul ei de culoare roz şi apoi mângâierea mâinii lui care-i peria spatele.
— Ai un scai în păr, spuse el. Stai nemişcată o clipă.
Ea simţi cum o trage uşor şi apoi el îi smulse scaiul din păr şi-l aruncă în iarbă, departe. O întoarse apoi cu faţa la el şi se uită în ochii ei, spunându-i:
— Arăţi minunat. Nu-ţi face griji. Se pare că sărutul pe care ţi l-am furat era adresat lui Michael. Nu crezi că poţi să-mi dai altul, de data asta numai mie?
El îi zâmbea atât de cald, încât ea nu avu altă posibilitate. Simţi totuşi o uşoară şovăială în momentul când îi puse mâinile pe umeri şi-şi apropie buzele de gura lui, sărutându-l foarte uşor.
Chiar dacă el rămăsese dezamăgit, nu arătă deloc că este nemulţumit şi o luă de mână, conducând-o spre pârleaz şi ajutând-o să sară în partea cealaltă. Soarele se înălţase sus pe cer şi învăluia livada cu razele sale fierbinţi. După ce străbătură câmpul cu iarbă ajunseră în faţa casei de formă pătrată, cu acoperişul din ţiglă roşie.
Ea zări din depărtare maşina de culoarea albastru închis parcată lângă uşa de la intrare şi exclamă bucuroasă:
— Au sosit deja!
Meredith îşi trase mâna din mâna lui şi începu să alerge spre casă, cu pletele fluturând. Ea nu se opri decât atunci când ajunse în dreptul verandei care înconjura casa şi se uită la Simon care grăbi pasul şi o ajunse din urmă.
Meredith îşi trase răsuflarea, ştiind că trebuie să se comporte cu el ca oaspete de onoare.
— Îmi pare rău, se scuză ea pentru că alergase. Am fugit.
— Ştiu, zise el, că aştepţi de mult acest moment.
— Simon, ce drăguţ eşti.
Din nou el abordă un zâmbet trist.
— Am impresia că în această clipă toţi oamenii ţi se par drăguţi, iar lumea este minunată. Am dreptate, nu-i aşa?
— Tot ce se poate, răspunse ea surâzând.
Meredith simţi o bruscă nelinişte care o reţinea să intre în casă.
— Crezi că trebuie să mă schimb? Să-mi pun o rochie?
— Ţi-am mai spus, răspunse el cu acelaşi calm, arăţi minunat. Hai să intrăm, cred că Michael este tot atât de nerăbdător să te revadă. Să nu-l mai ţinem în tensiune.
Pătrunseră împreună în casă şi rămaseră în cadrul uşii văzând câtă lume era adunată în hol: părinţii ei, ai lui Michael, sora lui, Debra, fiul lui Simon cu un verişor mai mare cu zece ani ca el şi o tânără necunoscută.
Ochii ei îl căutară pe Michael şi-l zări înconjurat de rudele ei. Era subţire şi vânos, cu o figură maturizată şi aspră, cu părul negru şi cu o privire plină de căldură.
— Michael! strigă ea, dorind să se arunce la pieptul lui, dar ceva o reţinu: pudoarea sau o presimţire stranie.
Mama ei tocmai spunea tare:
— Michael s-a întors din nou acasă, de data aceasta cu o surpriză. Meredith, vreau să ţi-o prezint pe Francine Gregory, logodnica lui Michael.
Ochii ei o priveau pe mama sa cu uimire şi îşi dădu seama că, în spatele zâmbetului pe care îl arbora, se ascundea un mesaj disperat. Cuvintele ei doreau să evite o scenă scandaloasă. Meredith ştia că logodnica era ea. Încă de când frecventaseră cursurile liceului ea fusese prietena lui. Dacă n-o ceruse în mod oficial în căsătorie, asta nu schimba relaţia dintre ei care presupunea un asemenea deznodământ. Ea îşi mută privirea spre Michael şi deşi acesta încerca să-i ascundă tensiunea interioară, putea citi în ochii lui aceeaşi nelinişte interioară disperată observată la mama ei. Atmosfera căpătă contururi suprarealiste, persoanele care se aflau în cameră mişcându-se cu încetinitorul ca într-un film şi ea însăşi avea impresia că este un observator detaşat al acestei scene neobişnuite. Parcă nimic din ce se petrecea sub ochii ei nu avea legătură cu propria persoană. Lumea devenise ireală.
Apoi, ca într-un vis, auzi propria voce care exclamă pe un ton nesigur:
— Dar, Michael, nu poţi…
Ea nu-şi sfârşi fraza deoarece Simon, aflat lângă ea, o apucă de braţ cu atâta putere încât ea gemu. Durerea o readuse la realitate.
— Primeşte felicitările noastre, Michael, spuse el tare, acoperind cuvintele lui Meredith. Nu-i minunat, draga mea, că Michael s-a logodit? i se adresă Simon, uitându-se la ea.
Meredith ridică privirea spre Simon, având senzaţia stranie că el dorise să se uite la el.
Simon o privi fix în ochi şi rosti cu tărie:
— Şi noi avem să anunţăm ceva. Cu zece minute în urmă, Meredith a acceptat să-mi fie soţie.
Ea căscă gura de uimire şi el se grăbi s-o sărute cu putere, înăbuşindu-i protestul. Sărutarea lui lungă o lăsă fără glas. Toate întâmplările păreau lipsite de sens, încât avea senzaţia că nu se petrecuseră cu adevărat. Avea senzaţia că se află încă în iarbă, la umbra bătrânului stejar şi că avea un vis urât. Dorea să se trezească din acest coşmar cât mai repede. Se simţea rău şi vacarmul vocilor celorlalţi părea că vine de la o mare depărtare. Apoi chipul mamei se apropie şi Meredith primi sărutarea ei, observând că privirile neliniştite nu dispăruseră. Mama continua să arboreze un zâmbet fals. Tatăl ei strânsese cu putere mâna lui Simon care-i ținea în continuare braţul cu cealaltă mână şi ea îi fu recunoscătoare, deoarece simţea că îi tremură genunchii şi nu dorea să leşine în faţa tuturor. Starea de slăbiciune se accentuă, dar ea nu vroia să se dea în spectacol, deşi mintea sa era într-o continuă confuzie…
Michael veni lângă ea şi-i spuse ceva, dar ea nu înregistră vorbele lui, constatând numai că acesta zâmbeşte uşurat şi o sărută pe obraji, apoi totul începu să se învârtă în jurul ei şi camera deveni din ce în ce mai întunecoasă.
Cineva îi spuse:
— Te simţi rău?
Ea îşi auzi propriile cuvinte ca venind din depărtare:
— Cred că voi leşina.
Se prăbuşi în braţele unei rude şi auzi vocea lui Simon care se scuza:
— Am stat prea mult la soare şi la întoarcere a insistat să alerge pentru a vă da mai repede vestea despre căsătoria noastră.
Dintr-o pornire ciudată, îi veni să râdă şi vru să-i spună lui Simon că este un mincinos ordinar, dar nu reuşi să scoată nicio vorbă din gură. Îşi pierduse cunoştinţa şi nu mai ştiu nimic de ea.
Când îşi reveni în simţire stătea întinsă în patul său; îl zări pe Simon şi pe mama ei veghind-o. Mama ei se grăbea să-i pună o compresă cu apă rece pe frunte.
— Vai, exclamă Meredith, cât de nătângă am fost! M-am făcut de râs, nu-i aşa?
— Nu-i adevărat, o contrazise Simon. Nu este nimic neobişnuit să vezi că-i este rău cuiva. Pur şi simplu ai leşinat.
— Din cauza emoţiilor şi a soarelui prea puternic, afirmă doamna Townsend. Trebuie să recunosc că ne-aţi făcut tuturor o mare surpriză.
— Te rog să mă ierţi, şopti fiica ei, simţind că lacrimile i se preling pe pernă.
De-abia acum îşi dădu seama că nu se simţise niciodată aşa de îngrozitor ca acum. Ştia şi care-i cauza nervozităţii sale. La urma-urmei, totul se dovedise a nu fi un vis urât, ci o realitate înfiorătoare.
— Nu ai de ce să plângi, draga mea, o linişti mama ei. Merrie, noi ţinem mult la Simon şi la micul Benjy. Suntem extrem de bucuroşi de hotărârea voastră.
Meredith suspină şi-şi întoarse faţa. Când Simon se apropie de ea, îl apucă cu putere de mână ca şi cum s-ar fi agăţat de un colac de salvare.
Mama ei exclamă îngrijorată:
— Draga mea, ce ai?
Meredith îşi înfundă faţa în pernă, hohotind.
Simon se grăbi să-i spună doamnei Townsend:
— Aşa cum aţi mai spus, starea ei se datorează soarelui arzător şi emoţiilor puternice prin care a trecut. Puteţi să vă duceţi liniştită la oaspeţi; am eu grijă de Meredith. Cum se va simţi mai bine, voi căuta să vorbesc cu ea pentru a pune lucrurile la punct.
— O, da, ai dreptate, se bâlbâi ea. Mă duc să-i aduc o ceaşcă cu ceai.
Se înapoie în grabă şi dădu ceaşca cu ceai fiicei sale care începu să soarbă lichidul binefăcător, apoi cufundă o altă cârpă în apa rece.
— Acum te vei simţi mai bine, scumpa mea, spuse ea, înlocuind compresa şi luând ceaşca din mâna lui Meredith.
Aceasta se culcă din nou pe pernă şi dădu afirmativ din cap, nevrând să vorbească până ce nu pleca mama ei. Trebuia neapărat să aibă o discuţie serioasă cu el. Fizic se simţea puţin mai bine, dar mintea ei era încă înceţoşată.
Rămase nemişcată câteva minute după ce mama ei ieşi din dormitor, vrând să-şi limpezească gândurile. Constată că Simon îi ţine încă. Mâna şi făcu o mişcare pentru a şi-o retrage dar degetele lui o strânseseră mai tare şi ea nu mai insistă. Era aproape plăcut să-l ştie aproape de ea. Universul ei începuse să se clatine şi totul devenise crud şi rece. Cel puţin prezenţa lui îi încălzea inima. Ea luă compresa, o puse pe măsuţă şi se adresă lui Simon:
— Nu cred că am fost de acord să-ţi fiu soţie…
El îi zâmbi cu amărăciune.
— Aşa este, Meredith, n-ai spus da.
— Atunci de ce, îl întrebă ea, cu aceeaşi voce înceată, ai afirmat că am acceptat propunerea ta?
El tăcu câteva momente şi spuse:
— Cred că am făcut-o dintr-un impuls spontan.
— Aşa cum ţi-a venit dorinţa să mă săruţi?
— Da, aşa cum am simțit îndemnul de a te săruta când te-am zărit dormind în iarbă.
— Nu te înţeleg, continuă ea pe un ton intrigat. Dar nu vrei să te căsătoreşti cu mine, nu-i aşa?
Din nou el stătu câteva clipe pe gânduri înainte de a răspunde:
— Ce este atât de surprinzător în asta?
— Tocmai că este o propunere neaşteptată, mai ales că ţi-am spus zece minute mai devreme că-l iubesc pe Michael, suspină ea.
— Nu plânge, o rugă el încet.
— N-am să plâng, îi promise ea, oftând cu tristețe. Înăuntrul ei se simţea extrem de abătută şi ar fi vrut să plângă pentru a-şi uşura sufletul, dar o senzaţie de nemulţumire o împiedica să-şi exteriorizeze sentimentele. Mintea ei începu să acţioneze cu febrilitate şi mânia o împinse să-l întrebe pe un ton rece:
— Pentru ce vrei să te căsătorești cu mine?
Pentru a-mi menaja mândria?
— Mai mult sau mai puţin, recunoscu el. Erai pe punctul de a spune ceva ce vei regreta, cu siguranţă, pe urmă şi pe moment aceasta a fost singura metodă de a te opri să vorbeşti. A fost o pornire impulsivă căreia n-am putut să mă opun.
Ea părea nemulţumită şi i se adresă pe un ton de reproş:
— Foarte bine, inspiraţia ta de moment a fost salvatoare. Ce ne facem acum? Nu poţi să te căsătoreşti cu mine numai pentru a salva aparenţele.
— Încă nu suntem soț şi soţie, îi reaminti el, suntem numai logodiţi.
— Aşa e, recunoscu ea, mușcându-și buzele.
Logodna poate fi oricând anulată.
— Ai dreptate, fu el de acord. Logodnicii pot să se răzgândească.
— Îţi sunt destul de recunoscătoare pentru această soluţie, dar acest lucru nu te va pune într-o situaţie stânjenitoare?
— De ce? Sunt un om liber şi nu am nicio legătură cu o altă femeie, iar tu eşti o logodnică fermecătoare.
— Chiar numai o perioadă trecătoare?
El tăcu din nou câteva clipe şi apoi spuse:
— Chiar şi în această situaţie. Te rog să nu te simţi datoare să-mi mulţumeşti. Poate că am şi alte motive care m-au determinat să fac acest pas.
— Nu pot să-mi închipui care ar fi acestea? Mi-ai mărturisit doar tot ce te-a îndemnat să anunţi vestea familiei mele.
— Oare am spus chiar totul? exclamă el, uitându-se aproape mânios la chipul ei şi Meredith s-a gândit cu teamă că nu s-ar simţi prea bine dacă ar avea vreo ceartă cu Simon, deşi până acum se purtase extrem de politicos cu ea.
— Nu fi atât de sigură, adăugă el.
Cuvintele lui sunau ca o avertizare.
CAPITOLUL II
După un timp, Simon o sfătui cu blândeţe:
— Te simţi în stare să te întorci în sufragerie? Ţi-a revenit culoarea în obraji.
Ea se întunecă la faţă, dorind să se întindă din nou pe pernă.
— Va trebui să dai ochii cu el, Meredith, continuă el pe acelaşi ton plin de căldură. Îţi va fi mai uşor acum când ai familia lângă tine. Nu uita că voi fi şi eu acolo.
Cuvintele lui o încurajară şi ea se simţi în stare să-l înfrunte pe Michael. Trase cu putere aer în piept şi acceptă:
— Bine. Să mergem.
El îi zâmbi.
— O, ce tare eşti!
El o ajută să se dea jos din pat, căci era încă uşor ameţită. Dându-şi părul de pe frunte într-o parte, ea îi zise:
— Aşteaptă puţin. Vreau să mă pieptăn înainte de a intra în sufragerie.
— Te aştept afară.
— Nu, rămâi, se grăbi ea să-i spună.
Nu dorea să fie singură nicio clipă. Se duse la măsuţa de toaletă, luă peria şi începu să-şi aranjeze pletele castanii. Uitându-se în oglindă observă că Simon o priveşte cu atenţie. Din pudoare, îşi îndreptă privirile în altă parte. Era o scenă destul de intimă şi prezenţa unui bărbat în dormitor constituia un lucru neobişnuit. Termină repede cu periatul şi luă două clipsuri din cutia albastră din lemn lăcuit de China pentru a-şi prinde părul. Alese un ruj de buze. De obicei nu se machia, pielea ei fină şi bronzată nu avea nevoie de niciun fard pe timpul verii. Nu-i plăcea nici să se rujeze, dar buzele ei erau prea palide, de aceea simţi că trebuie să le dea puţină culoare. Din fericire, ochii ei nu păstrau nici urmă de lacrimi, doar o undă de tristeţe.
Meredith se întoarse spre Simon.
— Eşti gata? o întrebă el.
Ea dădu afirmativ din cap şi se apropie de uşă.
— Acum, zâmbeşte, o încurajă el.
Ea făcu un efort şi reuşi să zâmbească. Simon o luă de mână şi-i spuse:
— Acum totul este în regulă. Draga mea, bărbia sus!
Când îşi făcură apariţia în sufragerie, ea îi strânse mâna cu putere şi se strădui să-şi păstreze zâmbetul, liniştindu-i pe toţi în privinţa stării sale şi promiţând că nu va mai alerga prin arşiţă, mai ales dacă va fi obosită ca astăzi.
— Vreau s-o cunoşti mai bine pe Francine, îi spuse tatăl lui Michael şi Meredith tresări speriată, dar degetele lui Simon o mângâiară uşor şi cei doi se îndreptară spre colţul camerei unde stăteau logodnicii.
Michael şi Francine se ţineau şi ei de mână şi Meredith nu putu să-şi desprindă privirile de la degetele lor împreunate. Făcu o sforţare şi-şi îndreptă ochii spre chipul fetei care avea bucle aurii, un năsuc plin de pistrui şi un zâmbet prietenos.
— Te simţi bine acum? o întrebă Francine. Nu trebuia să te scoli din pat pentru mine.
— Mă simt bine, mulţumesc, răspunse Meredith, în alte împrejurări probabil că logodnica lui Michael i-ar fi fost simpatică. Nu-mi amintesc să te fi felicitat aşa cum se cuvine. De când… de când sunteţi logodiţi?
— O, de puţină vreme, chicoti fata. Numai de câteva zile. A fost o idilă romantică, nu-i aşa, Michael?
— Aşa este, o aprobă Michael. Deşi am frecventat aceeaşi universitate de câţiva ani, ne-am cunoscut de-abia de câteva săptămâni. Ca să vezi cum acţionează hazardul! Cu cât se apropia sfârșitul anului universitar, cu atât îmi dădeam seama că n-aş fi putut veni acasă fără Francine. Mi-am luat inima în dinţi şi i-am propus să ne logodim şi ea a acceptat.
— Cum s-a întâmplat în cazul vostru? se interesă Francine. Îmi dau seama că vă cunoașteți de mult timp.
— De foarte multă vreme, se grăbi Simon să răspundă. O cunosc pe Meredith încă de când era o fetiţă, dar numai astăzi mi-am dat seama că sunt îndrăgostit de ea. Şi după toate aparenţele ea îmi răspunde cu aceeaşi iubire, adăugă el zâmbind tandru logodnicei sale.
Cuvintele lui sunau destul de convingător şi Meredith se strădui să-i răspundă cu aceeaşi căldură, zâmbindu-i fermecător. Simţind că privirile lui Michael sunt aţintite asupra ei şi dorind să depăşească starea de confuzie, se adresă cu convingere logodnicului său:
— Ştii foarte bine că aşteptam să aud această propunere din partea ta. Dacă nu te hotărai astăzi, ţi-aş fi destăinuit dragostea mea.
Ea observă că el este surprins de vorbele sale, dar Simon râse şi o sărută cu gingăşie.
Benjy îl întrebă pe tatăl său trăgându-l de mânecă:
— Tăticule, Merrie se simte mai bine, acum?
— Mai mult decât bine, îl asigură el, luându-l în braţe.
— Atunci de ce ai sărutat-o?
Ceilalţi izbucniră în râs, dar Simon spuse pe un ton voios:
— Deoarece o iubesc, fiule.
— Şi eu o iubesc, zise Benjy întinzându-şi mâinile către Meredith şi sărutând-o pe obraz.
— Benjy, şi eu te iubesc, spuse ea, luându-l în braţe.
— Este prea greu pentru tine, spuse Simon.
Benjy se dădu jos şi o luă pe Meredith de mână.
— Te rog, Merrie, îmi citeşti o poveste?
Bucuroasă că scapă de întrebările oaspeţilor, ea fu de acord şi luând cartea de poveşti din cutia cu jucării pe care mama sa le păstra pentru copii musafirilor, se aşeză într-un fotoliu ţinându-l pe băieţel pe genunchi.
Micuţul ştia basmele pe de rost şi intervenea în timpul povestirii, astfel că ea avea posibilitatea să-şi tragă răsuflarea.
Oaspeţii nu mai întârziară şi-şi luară rămas bun de la gazde. Francine se opri în dreptul fotoliului unde stătea Meredith şi spuse:
— Nu te ridica. Stai cu băieţelul. Mi-a părut bine de cunoştinţă. Ne vom vedea în curând, nu-i aşa?
— Desigur, răspunse Meredith gândindu-se că va fi nevoită s-o vadă des. Acum că Michael obţinuse licenţa în drept, ştia că acesta va lucra la firma unchiului său din Whangarei, un orăşel care se afla la o aruncătură de băţ de fermă. De când intrase la facultate, unchiul îi promisese că-l va lua partener de afaceri. Părinţii lui Michael fuseseră foarte buni prieteni cu părinţii lui Meredith, în urmă cu douăzeci de ani, la ferma lor din regiunea de nord a ţării. Domnul Kingsley era directorul fabricii locale de lapte. În urma fuziunii cu o companie mai mare, el fii nevoit să iasă la pensie mai devreme şi-şi cumpără o casă la Whangarei. Cu toate acestea, familiile se vizitau des.
Michael se apropie la rândul său şi o mângâie pe umeri.
— Merrie, îţi doresc numai fericire, îi spuse el, uitându-se cu aceeaşi privire în care se putea citi stinghereala. Mă bucur mult pentru tine.
— Şi eu mă bucur pentru tine, zise ea pe un ton foarte politicos, gândindu-se că nu este cazul să-şi exteriorizeze sentimentele. Nu avea niciun rost să-i reproşeze faptul că nu-şi ţinuse promisiunea sau ceea ce avusese ea impresia că ar fi trebuit să facă. În mod normal, ar fi trebuit să-i propună ei să se logodească. Era evident că nu-i spusese nimic logodnicei lui despre prietenia care-i lega încă din copilărie. Era sigură că Francine nu ştia nimic despre speranţele ei.
Auzi zgomotul maşinii care se îndepărta şi o cuprinse gândul că odată cu distanţa ce se interpunea între ei, Michael dispărea din viaţa sa. Simţea o durere imensă, căci el îi lăsa un gol în suflet; toate visurile şi planurile ei în viaţă fuseseră legate de persoana lui.
Meredith urmase liceul comercial deoarece îi plăcea matematica şi bătea foarte bine la maşina de scris. În ultimul an de şcoală obţinuse cele mai mari medii din clasă şi trecuse cu succes examenul de bacalaureat, fiind foarte apreciată de profesori.
Părinţii ei au fost dispuşi s-o întreţină la facultatea de comerţ, dar cum aveau de plătit studiile fratelui ei Ian, care era în ultimul an la facultate, ea se gândise că era mai bine să se mărite cu Michael. Visase că vor avea copii şi va fi nevoită să se consacre creşterii lor, aşa că nu mai avea niciun impuls să urmeze facultatea, deşi nu abandonase cu totul această idee. În schimb urmase un curs de contabilitate pe computer deoarece îi plăcea să-şi folosească timpul în mod util, dar renunţase la gândul de a fi aproape de Michael la universitate, deoarece i se păruse inutil să-şi piardă trei ani acumulând cunoştinţe pe care nu le va folosi niciodată.
Aproape fără să se străduiască prea mult, s-a văzut promovată, după puţină vreme de când intrase ca dactilografa la serviciul administrativ al spitalului din localitate, ca responsabilă cu fişele bolnavilor şi ştia că se putea oricând să ocupe o funcţie mai importantă.
Deşi tânără, era dotată cu o inteligenţă vie şi dovedea multă conştiinciozitate la serviciu, desi considera slujba ca pe o preocupare trecătoare.
Încăperea deveni mai liniştită. Simon se apropie şi-i spuse lui Benjy:
— Fiule, unchiul Christopher te va duce acasă.
— Tăticule, vino şi tu cu mine.
— Voi veni mai târziu, Ben.
Simon nu-i spunea niciodată Benjy, aşa cum nu folosea diminutivul Merrie, când se adresa fiicei doamnei Townsend.
— Mai rămân puţin să discut nişte lucruri plictisitoare cu persoanele mature. Mă întorc acasă, adăugă el, după ce termin de vorbit cu domnul şi doamna Townsend.
Christopher îl luă de mână pe nepotul său şi, după ce primiră câte un biscuit din partea mamei lui Meredith şi fură atenţionaţi să traverseze strada cu prudenţă, ieşiră din casă.
Simon se întoarse către gazde şi le spuse pe un ton politicos:
— Vă datorăm scuze pentru că nu v-am anunţat primii de hotărârea luată. Cred că am fost furat de rapiditatea evenimentului, ca şi Meredith.
— Nu trebuie să te scuzi, Simon, luă cuvântul doamna Townsend. Înţelegem foarte bine starea emoţională în care te-ai aflat, iar în privinţa fiicei mele, ea este majoră şi nu are nevoie de încuviinţarea noastră.
— Nu trebuie să te întreb ce perspective ai, îl asigură soţul ei. Te cunoaştem destul de bine ca să fim încredinţaţi că vei fi un soţ bun. Ai făcut o alegere minunată, oricum, nu puteam fi mai bucuroşi cu un alt ginere.
— Vă mulţumesc.
— Când aţi fixat nunta?
Simon zâmbi încurcat.
— Nu am avut timpul să discutăm această problemă. Sper să fie foarte curând, adăugă el uitându-se galeş la Meredith care rămăsese cu ochii măriţi de uimire. Vorbele lui sunau atât de convingător încât aproape credea ea însăşi în realitatea logodnei. Oare avea impresia că este iluzie? Dacă toţi ceilalţi aşteptau ca nunta lor să aibă loc cât mai repede, nu însemna că totul se petrece cu adevărat?
Doamna Townsend începu să strângă ceştile goale de cafea şi farfuriile de pe masă şi Meredith îi dădu o mână de ajutor.
— Ştiu că este foarte greu pentru o fată tânără ca Meredith să se mărite cu un bărbat care are un copil, se adresă Simon viitorului socru. Cred că aţi fi mai fericiţi dacă ar alege un soţ apropiat de vârsta ei care să nu aibă probleme ca ale mele.
— Ba din contră, replică tatăl ei. Suntem preocupaţi numai de viitorul fiicei noastre: atâta timp cât este fericită, nimic altceva nu contează. Sunt convins că nu vrea să se mărite numai pentru că s-a înduioşat de soarta lui Ben şi a ta. Încă de mica a avut o slăbiciune pentru tine. Îmi amintesc că pe când avea treisprezece ani, a rugat-o pe mama ta să-i dea o fotografie cu chipul tău.
— Tată, protestă Meredith înroşindu-se la faţă.
Domnul Townsend izbucni în râs.
— Aminteşte-ţi că mama ta a ţinut să te fotografiezi în cele mai bune haine. Îmi amintesc cât de preocupată fusese ca fotografia să fie cât mai reuşită.
— Chiar ar vrut să ai fotografia mea? o întrebă Simon pe Meredith.
— O, eram o copilă! protestă ea. Colecţionasem poze cu idolii mei: John Travolta şi Prinţul Charles, moştenitorul coroanei Angliei.
— N-o mai necăji, se adresă doamna Townsend soţului ei.
— Bine, bine, făcu tatăl ei şi o sărută pe obraji, făcând-o să se clatine din cauza maldărului de ceşti şi farfurii. Îmi pare rău, draga mea, n-am ştiut că te superi, mai ales că te vei mărita cu el. Am fost convinşi că tu ţii la M… la alt băiat. Nu te supăra, Simon, dar tu singur ai recunoscut că eşti mai în vârstă ca fata noastră.
— Aşa este, confirmă Simon.
Lui Meredith îi veni o poftă nebună să râdă. Tatăl ei nu se pricepea să umble cu menajamente, dar în fond nu era un om rău.
— Nu mai contează diferenţa de vârstă, continuă el. Meredith este o fată cu capul pe umeri şi cu siguranţă că ştie ce face. Este destul de matură şi coaptă la minte.
Meredith se uită la Simon şi observă că se înduioşa de vorbele tatălui ei, dar ea ştia că nu mai este de mult o copilă, deşi era mult mai tânără decât el.
— Simon, rămâi să bei un ceai cu noi? îl invită mama ei.
— Nu, mulţumesc, doamnă Townsend. I-am promis tatălui meu să-l ajut la fabrică, pentru a-i da lui Tony timpul să se pregătească pentru sesiunea de examene.
— Bine. Transmite mulţumirile mamei tale pentru perele trimise. Îţi mulţumesc şi ţie că le-ai adus.
Doamna Townsend îşi întoarse privirile către fiica ei:
— Meredith, dă-mi mie ceştile de cafea şi condu-l pe Simon până la poartă! Cred că vreţi să rămâneţi singuri.
Ea ascultă şi se îndreptă spre uşă, alături de logodnicul ei.
Soarele era la apus, dar încă puternic şi arşiţa nu slăbise din intensitate. În depărtare, o maşină ridică un nor de praf în urma ei, acoperind tufele de flori şi căpşuni care se întindeau de-a lungul gardurilor.
Tinerii se apropiară de poarta de la intrare lângă care înfloreau prunii, răspândind o aromă suavă.
Peste drum, se zăreau gardurile casei părinţilor lui Michael, mărginite de tufe roşii şi mai departe localurile care adăposteau fabrica de produse lactate a familiei Van Dyk.
Simon îşi petrecu braţul pe după umerii ei.
— Îmi pare rău că a trebuit să plec aşa de repede, dar am considerat că nu este bine să prelungesc discuţia cu părinţii tăi, pentru a te scuti de un chin în plus.
— Acum vei fi nevoit să-i anunţi pe părinţii tăi, oftă ea nefericită. Tata şi mama nu vor păstra ştirea pentru ei.
— Nu-i nevoie, Chris i-a informat deja.
— O, aşa?
— Anneke va fi emoţionată!
— Mai bine zis şocată! spuse ea.
Anneke era la curent că Michael vorbeşte cu Meredith de cel puţin şase ani. Prietenia dintre ei avea un suport afectiv puternic.
— Mi se pare că sora ta nu este acasă în acest weekend.
— Este de gardă la spital. O vei vedea mâine, sau preferi ziua de luni?
— Nu mă simt în stare să dau ochii cu ea şi să-i spun minciuni.
El o strânse şi mai tare de umeri.
— Îi spui numai că suntem logodiţi.
— Dar nu suntem cu adevărat logodiţi.
Ajunseră la poartă şi el o răsuci pe călcâie, ținând-o în braţe. Privirile lui albastre erau ațintite în ochii ei căprui.
— Am putea fi, şopti el.
Meredith clătină din cap, nedumerită.
— Ce vrei să spui?
— Putem să ne căsătorim. Nimic nu poate să ne oprească.
— Ba da, replică ea, obosită de atâtea şocuri emoţionale prin care trecuse în ultima oră. În primul rând este Michael şi apoi noi nu ne iubim, cel puţin aşa cum se obişnuieşte, adăugă ea, ducându-şi o mână la frunte.
— Şi cum ar trebui să ne iubim? o întrebă el uşor amuzat.
— O, ştii foarte bine cum! răspunse ea iritată.
— Știi şi tu, zise el, că oamenii se căsătoresc din tot felul de motive şi nu întotdeauna dragostea este unul dintre ele.
— Tot ce se poate, continuă ea, dar eu am crezut întotdeauna că o iubeşti la nebunie pe Jill.
— Aşa era, spuse el simplu.
Deodată totul începu să fie clar pentru ea. El trecuse printr-o experienţă unică în viaţă. Din cauza aceasta rămăsese singur şi dorea să se recăsătorească numai din dorinţa de a avea o fiinţă alături de el, o mamă pentru Benjy şi o parteneră la pat…
Dar ea nu conta? Fusese descumpănită când văzuse că speranţele puse în Michael se năruiseră ca un castel din cărţi de joc. Acum el se va căsători cu Francine, iar ea va trebui să-şi petreacă singură restul vieţii, plângându-şi tinereţea irosită.
Meredith clătină din cap: nu era obligată să se mărite cu Simon numai de convenienţă. Nici el nu putea face acest lucru numai pentru a salva aparenţele. Îşi ridică privirile spre el pentru a-i vedea expresia feţei. Ochii lui scânteiau şi păreau mai vii, la gândul unei posibile căsătorii.
— Dar este o idee absurdă, protestă ea, neliniştită.
— Nu sunt de aceeaşi părere, făcu el aproape imperturbabil.
— Ba este, insistă ea. Oricum, nu mă pot gândi la ea acum! Am avut atâtea astăzi…
— Te înţeleg, ai dreptate, spuse el, sărutând-o pe frunte. Te rog să mă ierţi şi nu te mai frământa din cauza asta. Lasă lucrurile să evolueze de la sine. Am s-o sun pe Anneke în seara asta, dacă ţii cu tot dinadinsul s-o anunţ că ne-am logodit. Va avea tot timpul să reflecteze când va ieşi din gardă şi nu vei avea decât să primeşti felicitările ei, mâine dimineaţă.
— O, Simon, îţi mulţumesc mult, exclamă ea aproape plângând. Îţi mulţumesc, mult, mult, pentru tot ce-ai făcut pentru mine.
— Nu ai de ce să-mi mulţumeşti! zise el aproape răguşit. Gândeşte-te la ceea ce ţi-am spus când vei fi mai calmă şi mai puţin tulburată. Ai să vezi că propunerea mea poate fi realizabilă. Îţi promit acest lucru.
Ea se gândi că avea timp berechet ca să mediteze la cuvintele lui, dar i se părea destul de improbabil de pus în practică; glasul lui suna atât de încrezător, încât nu putu decât să-i spună, punându-şi capul pe umărul lui Simon:
— Nu ştiu de ce eşti atât de bun cu mine.
— Ţi-am mai spus că am motive întemeiate. Mâna lui alunecă, mângâind-o uşor pe spate. Ea se apropie de trupul lui simţind cât este de cald şi spre surpriza ei, o undă de atracţie sexuală îi inundă corpul.
Ea îşi înălţă mirată capul şi el îi zâmbi cu căldură privind-o fix în ochi.
— Părinţii tăi sunt convinşi că-mi dai o sărutare la despărţire.
Înainte de a putea răspunde, gura lui îi cuprinse buzele şi ea îi răspunse la sărut, aşa cum o făcuse în livadă, chiar dacă ştia că este Simon şi nu Michael. Spre uimirea ei, simţi aceeaşi senzaţie ca şi data trecută; era un simțământ ciudat…
El o sărută cu înfocare de mai multe ori şi ea nu se împotrivi, lăsându-l s-o mângâie în voie.
Când se îndepărtă, ochii lui scânteiară. Simon îi surâse şi ea îi făcu semn cu mâna, îndepărtându-se.
El o urmări cu privirea şi-i reaminti:
— Meredith, nu uita să te gândeşti la ceea ce ţi-am spus.
Ea dădu din cap că a înţeles, dar în mintea ei nu era prea clar la ce se referise. La sărut? Sau la căsătorie? Să dea crezare propunerii lui neverosimile că pot să se căsătorească şi să pună în practică o promisiune pe care el o făcuse pe moment?
CAPITOLUL III
Mama ei intră în dormitor, chiar în momentul când ea se pregătea să se bage în pat, după o zi extenuantă.
— Văd că ţi-ai revenit după insolaţia pe care ai avut-o.
Meredith o asigură că nu mai are nimic şi se întinse în pat, dar mama ei continuă:
— Draga mea Merrie, de bună seamă că ne-am bucurat de vestea pe care am aflat-o, dar mărturisesc că sunt puţin surprinsă. Ştiu că ţi-ai petrecut timpul în compania familiei Van Dyk şi că-l cunoşti bine pe Simon, dar n-ai ieşit niciodată cu el. Recunosc că mi-am închipuit că ţii la Michael. Mă întreb chiar dacă până astăzi ştiai că Michael s-a logodit cu altcineva?
— Nu, n-am avut habar până când l-am văzut în sufragerie… cu Francine.
Nici ea nu ştia prea bine cum să explice ceea ce simţea în inima ei, dar doamna Townsend scoase un oftat de uşurare şi-i surâse, aşezându-se pe marginea patului.
— Bine, draga mea, atunci totul este în ordine, îmi pare rău, dar am avut impresia că sub şocul pe care l-ai suferit în momentul când Michael a anunţat că s-a logodit cu altă fată, ai acceptat din mândrie, propunerea lui Simon. Spune-mi, Merrie, sincer, care este adevărul?
— Nu, n-a fost vorba de a-l înfrunta pe Michael.
— Foarte bine. A fost o prostie din partea mea să am o asemenea bănuială. Ştiu că l-ai iubit pe Michael, şi m-aş fi bucurat enorm dacă te măritai cu el. Văd însă că sentimentele tale s-au schimbat şi-mi dau seama că idila ta n-a fost decât superficială.
— Aşa este, mamă, spuse Meredith încet. În ceea ce mă priveşte, cred că a fost numai o dragoste trecătoare. Cred că şi Michael a avut aceleaşi sentimente adolescentine.
— Jean mereu a susţinut acest lucru şi presupun că-şi cunoaşte bine fiul. Eu am fost sigură de ceea ce simţi tu cu adevărat pentru el. Am senzaţia că Simon va fi un soţ mult mai bun.
— Eşti sigură? se arătă surprinsă Meredith. De ce?
Mama ei izbucni în râs.
— Poate că nu ai încă experienţa vieţii, dar pot să-ți mărturisesc că eşti o fată chibzuită şi inteligentă. Te-am urmărit tot timpul când ai vorbit cu Michael şi am observat că el te făcea să-ți faci planuri de viitor în care el era pe primul loc. M-am gândit că ai putea deveni preocupată pentru a-i purta de grijă.
— Vrei să spui că deveneam prea autoritară?
— Nu, nici chiar aşa. După nuntă însă, puteai deveni dominatoare şi cu tendinţe de a-l ţine sub papuc.
— Michael n-ar fi acceptat…
— Nu fi atât de sigură. Lui îi place să aibă o viaţă liniştită. Nu-i pasă dacă altcineva se ocupă de problemele lui. Unchiul său i-a aranjat cariera şi o slujbă la firma lui, iar tu i-ai fi fixat căsătoria. Cred că ţi-ar fi plăcut să joci rolul unei neveste care-l împinge de la spate pe soţul ei pentru a reuşi în societate. Ceea ce nu ştiu încă, este intenţia ta în privinţa căsătoriei. Mi-ar place să te ştiu alături de un bărbat care se ridică la tăria caracterului tău.
— Ai impresia că Simon mă va pune la punct?
— Nu asta am vrut să spun. Simon este mult mai matur şi nu va lăsa pe nimeni să decidă în locul lui ce trebuie să facă.
— Dar nu l-am împins niciodată pe Michael de la spate!
— Eşti sigură? o întrebă mama ei încruntându-se. Când eraţi copii, întotdeauna aveai iniţiativa jocurilor şi cu timpul asta a devenit o obişnuinţă. Singura transformare a constat în faptul că ai făcut lucrul acesta cu mult tact.
Meredith se gândi că vorbele mamei sale ascund un sâmbure de adevăr. Îşi aminti că Meredith fusese mereu de acord cu planurile ei şi atunci când aveau o controversă, el recunoştea că ea are dreptate şi se supunea voinţei ei. Încă de mic copil, Michael se arătase a fi o fiinţă supusă şi blândă.
Nu-şi amintea ca el să-şi fi pierdut vreodată stăpânirea de sine. Nu-i plăceau oamenii supăraţi pe el şi dacă avea vreun conflict cu ceilalţi copii, prefera să se retragă decât să se bată, aşa cum făceau ceilalţi prieteni, numai pentru a-şi demonstra superioritatea şi a-şi impune punctul de vedere. După ce se stingea conflictul, relua prietenia cu ceilalţi copii ca şi cum nimic nu s-ar fi întâmplat. Meredith, care cu greu îşi stăpânea furia impulsivă şi autoritară, îl considera pe Michael mai bun ca ea şi când crescuse mare şi se îndrăgostise de el, se străduise să nu-i rănească sufletul sensibil.
— Acum, adăugă mama ei pe un ton blând, te las să te culci. Încă o dată îţi spun că sunt bucuroasă că te măriţi cu Simon. Nu mi-aș fi dorit un alt ginere şi sunt convinsă că veţi fi fericiţi împreună. Îi dădu o sărutare pe obraz şi ridicându-se în picioare, îi ură noapte bună.
— Noapte bună, spuse Meredith.
Avusese impulsul de a se destăinui mamei sale, dar ceva o împiedicase. Şi acum pierduse momentul. Poate că este mai bine aşa, îşi spuse ea în gând. Evelyn Townsend era o femeie sinceră şi directă. Dacă ar fi contrazis-o sau i-ar fi pricinuit vreo decepţie, mama ar fi insistat să afle adevăratele motive ale pornirii sale şi ea nu putea să mărturisească faptul că este recunoscătoare lui Simon pentru că-i menajase mândria. Nu avea forţa de a-şi deschide sufletul şi să-i arate mamei cât de mult suferă. Dacă i-ar spune numai că Simon a pretins că este logodit cu ea, fară să-i fi cerut să fie de acord, umilirea la care s-ar supune ar fi mai chinuitoare decât gestul lui de salvare a aparenţelor. Toţi ceilalţi nu mai sperau ca Michael să-i propună logodna, din moment ce venise însoţit de viitoarea lui mireasă. Scurta ei speranţă de a fi logodnica lui se dovedise a fi doar o palidă idee, o dorinţă deşartă.
* * *
Întâlnirea cu Anneke, care avu loc în camera unde lucrau, în timpul pauzei de prânz, nu fu atât de rea pe cât prevăzuse Meredith. Sora lui Simon intră repede şi-şi dădu peste cap o buclă blondă rebelă care se încăpăţâna să-i cadă peste ochi şi-i spuse pe un ton voios:
— Eşti mai discretă ca un rege! Când Simon mi-a anunţat vestea logodnei, eram cât pe ce să cad jos! Trebuia să mă fi prevenit că era ceva între tine şi el. Atâția ani am fost vecini şi n-am ştiut nimic.
— O, protestă Meredith fară convingere, nu sunt chiar ani de zile, dar cu puţin timp în urmă ne-am dat seama că ne iubim.
— Acest lucru se poate spune despre Anneke, dar nu şi despre tine. Am bănuiala că ai nutrit o pasiune secretă pentru el! Îmi amintesc că atunci când erai în primii ani de liceu te-ai îndrăgostit de el, dar am crezut că această izbucnire afectivă se va stinge cu vremea.
— Aşa am crezut şi eu, zise Meredith care dorea să fie cât mai concisă pentru a nu-şi trăda adevăratele simţăminte. Cu Anneke nici nu trebuia să se străduiască prea tare, deoarece viitoarea cumnată era guralivă şi volubilă. Se părea că Simon acţionase cu multă diplomaţie, deoarece îi dăduse surorii sale impresia că el şi Meredith se iubeau în taină de cel puţin câteva luni, dar nu dorise ca familia lui să ştie acest lucru până când ea nu acceptase să-i fie logodnică.
Această tactică se dovedise fructuoasă căci Anneke începea să-şi aducă aminte de tot felul de evenimente şi amănunte care i-ar fi putut deschide ochii cu mult timp în urmă.
— Bineînţeles că ai fost extrem de precaută şi te-ai comportat de o asemenea manieră încât nimeni nu şi-a dat seama că eşti îndrăgostită de el. Te certai tot timpul cu el încă de când erai o adolescentă firavă.
— Lui Simon îi plăcea să fie contrazis de mine, spuse Meredith.
— Da, aşa este. Simon a apreciat totdeauna argumentele logice într-o dispută cu ceilalţi. Tata spunea că-l moşteneşte pe bunicul din Olanda. Acesta era capabil să susţină că negrul este alb până când adversarul său se dădea bătut. Atunci începea să argumenteze invocând un punct de vedere opus, spunând că, pe de altă parte, este posibil ca albul să fie alb.
— Simon spunea că-mi ascute reflexele logice, zise Meredith, râzând amuzată. Cred că am început să-l înfrunt în momentul când am fost selecţionată în echipa clasei pentru întrecerea pe liceu a celor mai buni elevi. Ori de câte ori venea pe la noi, începea să mă antreneze într-o discuţie contradictorie pentru a mă obişnui cu competiţia dintre elevi.
— Ştii că el a fost liderul echipei care a obţinut premiul întâi în întrecerea dintre licee în toată ţara. Îmi amintesc ce mândru a fost de tine când ai fost declarată cea mai isteaţă elevă din liceu.
— Îmi amintesc că m-a sărutat pe obraz. Era fratele tău, dar celelalte fete din clasă se făcuseră verzi de mânie şi invidie când au văzut că numai pe mine mă îmbrăţişează. Toate credeau că sunt iubita lui!
Anneke chicoti.
— Noroc că Jill n-a avut asemenea bănuieli!
— O, Cerule, eram numai nişte şcolăriţe! Nu era nevoie să bănuiești că era ceva între mine şi Simon. Era atât de drăguţ din partea lui să vină să mă incite la discuţii pline de învăţăminte.
— Îmi pare rău, Meredith, spuse Anneke scuzându-se.
— În ce privinţă? întrebă Meredith nedumerită.
— Pentru că am amintit de Jill. A fost o lipsă de tact.
— Nu trebuie să te scuzi! Nu ai de ce să te ruşinezi dacă ai amintit numele sărmanei Jill. Știi cât de mult am ţinut la ea. Toţi am iubit-o. Şi Simon…
Ea nu-şi termină fraza. Simon încă o iubea pe Jill, şi nu va mai putea să se îndrăgostească de o altă femeie, deşi pretinde că o iubeşte şi doreşte să-i fie soţie. Trebuia să fie prudentă în ceea ce afirma.
— Simon, spuse ea, nu va putea s-o uite, oricât s-ar strădui. Numai că viaţa merge mai departe.
Ah, de ce rostise asemenea cuvinte! Mai bine ar fi fost să rămână mai discretă. Era cazul să-i dea ocazia surorii lui Simon să vorbească. Oricum se pricepea mai bine decât ea.
* * *
Simon îi telefonă înainte de terminarea programului de lucru, cu câteva minute înainte de ora cinci.
— Pot să te întâlnesc în oraş? o rugă el. Vreau să-ţi comunic ceva foarte important.
— Bineînţeles, fu ea de acord.
Era momentul să aibă o discuţie sinceră. Şi dacă vor discuta departe de casa ei, vor fi la adăpost de întreruperi sau indiscreţii din partea familiei.
— Să ştii că voi pierde autobuzul, îl anunţă ea.
— Nu-i nimic, te voi conduce acasă cu maşina, o linişti el.
Simon locuia în oraş, deşi lucra la o rafinărie de petrol situată la sud de Whangarei.
Slujba sa de operator chimist reprezenta o încadrare inferioară pentru pregătirea lui, dar după moartea lui Jill se hotărâse să-l dea pe fiul lui spre creşterea părinţilor săi şi renunţase la un serviciu foarte bun în Auckland pentru a fi aproape de Benjy. Alesese prima ofertă de muncă din regiune, fără să se mai gândească la o slujbă mai bună. Meredith ştia că părinţii lui ar fi fost bucuroşi ca el să stea cu ei, dar Simon preferase să-şi cumpere o căsuţă în oraş pentru a nu-i deranja prea mult, deoarece nu-i plăcea să se întoarcă în casa unde copilărise. Whangarei se afla la jumătatea distanţei dintre fermele familiei Van Dyk şi rafinăria unde lucra, de aceea îi convenea de minune să locuiască aici. Mai lucrase uneori şi în weekend-uri, dar preferase să-şi petreacă timpul liber cu Benjy, la fermă. De câteva ori Ben dormise în casa tatălui său.
El o aşteptă la ieşirea de la serviciu şi-i spuse:
— Maşina este parcată la capătul străzii. Preferi să vorbim la restaurant sau cumpăr ceva şi mâncăm la mine?
— Mai bine la tine acasă, spuse ea fără ezitare.
Era vorba de o discuţie intimă şi era preferabil un loc discret.
El cumpără două porţii de pizza, cartofi prăjiţi şi salată şi apoi se strădui să conducă maşina cât mai repede spre casă, dar traficul era destul de intens, aşa că ajunseră mai târziu pe strada liniştită unde se afla casa lui. Cartierul era destul de cochet şi select şi se afla pe o colină plină de verdeaţă ce aducea o umbră răcoroasă binefăcătoare.
Lui Meredith îi plăcuse întotdeauna casa lui Simon. Nu era mare, dar era cochetă, construită din lemn şi avea ferestre mari care lăsau lumina să pătrundă înăuntru. În jurul ei erau copaci mari grupaţi în pâlcuri plăcut mirositoare şi deşi vecinii nu se aflau prea departe, casa părea izolată şi liniştită.
În faţă se găsea o grădină cu pietre mari, cenuşii şi plante exotice care mărgineau o peluză unde iarba creştea înaltă. În spate se aflau mănunchiuri de tufişuri care separau casa de pădure şi Simon amenajase un leagăn şi un teren cu nisip pentru Ben.
Bucătăria avea o fereastră mare care dădea spre grădină şi Meredith aranjă masa în timp ce Simon se retrase în dormitor să se schimbe. Privirile ei fură atrase de un păun care îşi înfoiase coada bogată şi se plimba ţanţoş prin iarbă. Penele sale, verzi şi lungi, se terminau cu un ochi albastru ce se multiplica în momentul când îşi înfoia coada, făcând să pară şi mai intens verdele copacilor din preajmă.
— Te-am prins că nu faci treabă! se auzi glasul lui Simon. El îi cuprinse talia cu mâinile şi se lipi de spatele ei. Ea văzu că îşi suflecase mânecile cămăşii albe şi-i simţi căldura corpului prin rochia subţire de vară.
— Mă uitam la păun, spuse ea, cu o voce ciudat de schimbată.
— Este frumos, nu-i aşa?
Răsuflarea lui caldă o făcu să se înfioare. El răspândea un miros suav. Oare se parfumase special pentru ea? Apropierea lui o tulbura mai mult decât se aştepta. Bărbia lui îi atingea cocul pe care-l purta la serviciu şi-i gâdila în mod plăcut pielea fină a cefei.
Păunul se ascunsese într-un tufiş.
— Ce vin preferi, roşu sau alb? o întrebă el, îndepărtându-se.
— Alb, răspunse ea, uşurată că el nu mai era aşa de aproape. Îl ştia pe Simon din copilărie, dar niciodată nu avusese o asemenea influenţă asupra ei, nici măcar atunci când îi colecţionase fotografia alături de cele ale vedetelor de muzică pop sau ale actorilor faimoşi care decorau pereţii camerei sale. Desigur că atunci n-o sărutase, fusese doar o copilă…
Acum se maturizase şi apropierea lui îi dovedise că avea alte senzaţii decât cele din adolescenţă. Ea se întreba dacă şi el îşi dă seama de efectul pe care-l are asupra ei şi dacă nu cumva o îmbrăţişase în mod intenţionat.
Se aşeză la măsuţa din coltul bucătăriei.
— I-ai spus mamei tale că întârzii?
— Desigur, răspunse ea. M-a asigurat că atâta timp cât sunt cu tine, nu este îngrijorată.
— Este o aluzie?
Ea se uită la el fără să înţeleagă.
— La ce?
Figura lui se adumbri şi în tăcerea care se lăsase, vorbele răsunară pe un ton plin de tristeţe:
— O, nimic, nu-i nimic.
Simon turnă vin în pahar şi o îndemnă:
— Gustă, să vezi dacă-ţi place.
Băutura era limpede şi pişcă la limbă. După ce mâncă pizza şi bău două pahare, Meredith se simţi mult mai bine şi mai destinsă.
Simon ridică sticla pentru a-i umple din nou paharul dar ea dădu negativ din cap.
— Ce fată cuminte eşti, remarcă el umplându-i paharul pe jumătate, în timp ce ea se ridică şi strânse farfuriile goale. Începu să le spele în chiuvetă, iar el îşi sorbi încet vinul, uitându-se pe fereastră; zări doi iepuraşi negri care se iviră din tufiş şi ţopăiau caraghioşi prin iarbă.
— O, priveşte! îi spuse el ridicându-se şi venind lângă ea. Cu o mână ţinea paharul, iar cu cealaltă îi cuprinse talia.
— Parcă sunt nişte ghemotoace de lână, exclamă el, râzând. Ce noroc că nu este tata aici.
— Ştiu că el i-ar fi împuşcat, continuă ea. Ştiu că fermierii nu au nicio milă cu aceste animale care le strică păşunile.
Se uitară la iepuraşii care se zbenguiau în voie şi se împiedicau de câte un smoc mai mare de iarbă. După câteva clipe dispărură ca un fulger în tufişurile mari. Ceva îi speriase.
Meredith începu să respire mai greu, conştientă că apropierea lui îi dădea o senzaţie de nelinişte. În loc să se îndepărteze, el puse paharul pe măsuţă şi o strânse şi mai tare. Cu mâna liberă îi ridică uşor bărbia.
Ea simţi că i se taie respiraţia şi închise ochii, în timp ce buzele lui calde se apropiară de gura ei. Mâna lui alunecă pe pielea catifelată a gâtului, apoi degetele îi mângâiară puful fin de la ceafa.
Meredith îşi ținea mâinile pe braţul lui, simţind o căldură binefăcătoare. Îşi stăpâni dorinţa de a-l mângâia şi începu să-l împingă pentru a scăpa de strânsoare. El nu se îndepărtă, dar figura lui se însenină şi n-o mai sărută. Ea se smulse din îmbrăţişare.
— Te rog, nu trebuie.
El râse uşor uitându-se la faţa ei aprinsă.
— De ce nu?
Ea se întoarse și-și duse o mână la frunte, clătinând din cap şi sprijinindu-se de marginea mesei, căutând să găsească vorbele care să exprime îngrijorarea ei interioară.
Simon îi atinse braţul şi-i mângâie cu delicateţe pielea de la cot.
— La urma-urmei, suntem logodiţi. De obicei îndrăgostiţii se sărută, nu-i aşa?
— Dar nu suntem logodiţi! protestă ea cu vehemenţă, înfruntându-l. Nu suntem logodiţi cu adevărat.
— Am să-ţi cumpăr un inel de logodnă, îi promise el surâzând. Atunci vei putea vedea că totul este real.
— O, Simon! zise ea tare, stăpânindu-şi tremurul picioarelor. Poţi să fii serios?
— Sunt destul de serios, replică el, dar văzând chipul ei îngrijorat, nu mai zâmbi şi adăugă încet: Sst!
Simon îi luă mâinile şi o conduse în salon, vorbindu-i la ureche:
— Foarte bine, Meredith, vom fi serioşi. Vino, am ceva de discutat cu tine. Să stăm jos, draga mea.
— Dar vasele? spuse ea cu glas stins, în timp ce el închidea usa de la bucătărie.
El surâse din nou.
— Lasă-le, nu asta contează acum. Le voi spăla mai târziu.
Păşiră pe covorul roşu din sufragerie şi se aşezară pe canapeaua confortabilă, ţinându-se de mână.
— Spune-mi acum, care este necazul? o întrebă el.
— Știi foarte bine care este necazul meu! Nu putem să continuăm cu această farsă şi să susţinem că suntem logodiţi. Este… este ridicol.
— Ieri parcă gândeai altfel! Ai spus de multe ori că eşti încântată de logodnă.
— Îmi amintesc, cum să nu, dar…
Ea rămase cu privirea în gol, muşcându-şi buzele.
— Nu trebuie să ne prefacem, îi spuse el. Adu-ţi aminte că ţi-am oferit o soluţie. Te-ai gândit la vorbele mele?
Ea îşi frânse mâinile, şi replică:
— Acest lucru este şi mai rău decât dacă ne-am preface că suntem îndrăgostiţi. Nu vrei să te căsătorești de-adevăratelea.
— Din contră, mi-ar face o mare bucurie dacă ai accepta să fii soţia mea, protestă el. Am crezut că ai înţeles acest lucru cu claritate.
Ea îşi ridică privirile curioase şi neîncrezătoare.
— Nu înţeleg.
El se grăbi să-i spună serios:
— Meredith, nu fa pe naiva! înţelegi foarte bine ce vreau să spun, doar nu mai eşti o fetiţă.
Obrajii ei se împurpurară. Era destul de neobişnuit ca el să-şi piardă răbdarea, astfel că ea începu să tremure şi îşi plecă privirile la mâinile sale pe care le mişca cu febrilitate.
— Este adevărat că nu sunt obişnuită să te văd ca bărbat, spuse încet.
— Nu eşti obişnuită? spuse el pe un ton apăsat. Am avut impresia că nu este prea dificil să te gândeşti la mine ca la un bărbat. De câte ori te-am sărutat în ultimele zile, ai reacţionat cu firească emoţie şi plăcere.
— Prima sărutare nu poate fi luată în considerare.
— Bine, nu mă mai refer la primul sărut, fu el de acord, recăpătându-şi stăpânirea de sine. Te-ai comportat cu căldură deoarece ai crezut că este vorba de Michael. Dar următorul sărut şi îmbrăţişările din bucătărie m-au convins că pe mine mă sărutai. Ce crezi, nu-i aşa?
Ea dădu din umeri, încurcată de întrebarea lui şi nevrând să recunoască faptul că ar putea răspunde sărutării unui alt bărbat decât Michael.
— Poate, murmură ea.
Vocea lui deveni mai aspră.
— Poate?
Mâna lui îi mângâiase obrazul şi a făcut-o să-şi ridice ochii. Privirile lui acuzatoare o făcură să tresară de spaimă.
— Ai închis ochii şi te-ai gândit la Michael, sau m-ai sărutat pe mine? 
— Simon…
El o rugă în şoaptă:
— Meredith, fii sinceră şi spune-mi adevărul.
Ea îşi deschise buzele şi respirând cu greutate, reuşi să articuleze, simţindu-şi gâtul uscat:
— Pe tine.
Expresia feţei lui rămase neschimbată, dar satisfacţia se putea citi în zâmbetul său.
— Aşadar nu cred că mai este cazul să mai discutăm despre sentimentele faţă de mine. Eşti femeie şi te gândeşti că sunt bărbat. Nu sunt fratele tău mai mare, să fie clar acest lucru!
Aceasta era, desigur, problema lor. El era fratele mai mare al lui Anneke şi în toţi aceşti ani o tratase şi pe Meredith ca pe o soră mai mică şi numai ieri îşi schimbase atitudinea. Această schimbare bruscă în relaţiile dintre ei o lăsase într-o stare de confuzie plină de nelinişte.
— Acest lucru este atât de nou pentru mine! exclamă ea.
El coborî mâna şi o aşeză peste mâinile ei.
— Ştiu, recunoscu el, dar nu ne mai putem întoarce la situaţia dinainte.
Meredith înţelese ce vroia să spună, căci o parte din fiinţa ei dorea să regăsească starea necomplicată de prietenie dintre ei. Încă din adolescenţă fusese conştientă că el este un băiat simpatic, dar primul impuls erotic îl transformase într-un idol pe care-l purtase un timp în inima ei. După aceea se gândise la el ca la un prieten mai mare. Era căsătorit şi mult prea bătrân pentru ea.
Michael fusese mai apropiat de vârsta ei şi reprezentase idolul frumuseţii masculine de care se simţise atrasă fără regrete. Acum Michael nu mai stătea între ei, totuşi Simon, desi avea doar treizeci şi unu de ani, i se părea prea bătrân pentru cei douăzeci şi doi ai ei.
Cu toate acestea, se ivea o altă complicaţie. Michael îşi alesese o altă mireasă dar n-o făcuse să-şi piardă simţămintele pentru el. Surpriza este logodnica lui Simon şi durerea că fusese trădată îl îndepărtase puţin pe Michael din sufletul ei, dar după ce mama ei o lăsase să doarmă, gândurile ei reveniseră la figura lui şi mândria rănită o împiedicase să doarmă. Chiar plânsese o vreme, astfel că toată ziua de astăzi avusese o stare de nefericire adânc întipărită în suflet.
Deschide gura, stăpânindu-se cu greu să nu izbutească din nou în plâns. Îşi mişcă repede capul şi oftă adânc. Simon suspină şi o cuprinse în braţe, punându-şi capul pe umărul ei.
— Totul este în ordine, micuţa mea. Vom reuşi să fim fericiţi, nu-ţi face griji.
Pe moment avu o senzaţie ciudată că este din nou mică şi că îşi spusese păsul pentru ca el s-o sfătuiască cum este mai bine pentru a scăpa de necazuri. Degetele lui îi dezmierdară obrajii şi părul. Ea clătină din cap şi-l întrebă:
— Ce vom putea reuşi să facem?
Oricum, Simon nu va putea să-l readucă pe Michael şi aceasta era singura ei dorinţă de moment. 
— Totul.
Tonul lui era atât de blajin încât ea chicoti.
El surâse şi spuse:
— Ce este atât de caraghios?
— Tu eşti nostim. Te crezi un erou?
Ea îşi îngroşă glasul şi imită tonul lui Clark Gabie:
— Nu-ţi face nicio grijă, dragă Scarlett. Scumpă fată, lasă totul în seama mea. Voi rezolva eu toate problemele.
Râsul lui o făcu să ridice capul şi să se uite la el. Arăta extrem de bine. Pielea bronzată, părul mătăsos şi dinţii albi şi regulaţi, precum şi privirile vii îl făceau extrem de atractiv. El îşi aplecă ochii asupra pieptului care se zărea umflat şi tare şi ea îşi dădu seama că apropierea favorizează intimitatea dintre ei: sânii ei erau lipiţi de pieptul lui, mâinile îi înlănţuiseră talia, iar propriile mâini îl ţineau în braţe. Ochii lui se întunecară brusc şi o strânse şi mai tare. Ea respiră sacadat şi evită privirea lui, încercând să se desprindă din îmbrăţişare.
— Nu te mai zbate, o linişti el. Nu-ţi fac niciun rău.
Cu răsuflarea pierdută, ea spunea:
— Îl iubesc pe Michael.
— El nu ține la tine.
Ea îşi înălţă capul, uimită de cruzimea cuvintelor lui şi observă o lumină ciudată în privirile lui încărcate de dorinţă. El o întoarse încet şi o sărută cu pasiune, dându-i capul pe spate şi obligând-o să deschidă buzele. Mâna lui se ridică cu îndrăzneală şi-i cuprinse sânii: inima ei tresări şi începu să bată într-un ritm rapid.
El îşi depărtă capul şi se uită la pielea fină care se zărea prin decolteul bluzei şi apoi din nou în ochii ei.
— Vreau să accentuez faptul că te doresc, rosti el pe un ton apăsat.
Ea încercă să-i spună că nu-l doreşte deloc, dar el începu să-i mângâie sfârcurile cu degetul mare şi cel arătător şi ea începu să geamă uşor. Tulburată şi ruşinată, îşi răsuci capul ascunzându-l în cămaşa lui, aplecându-şi fruntea, lipindu-se de gâtul lui.
Mâna lui se ridică şi o dezmierdă pe obraji şi ea simţi buzele lui sărutându-i tâmpla stângă cu multă gingăşie. Pulsul ei accelerat îl făcu pe Simon să exclame:
— Nu poţi nega faptul că şi tu mă doreşti.
Ea clătină din cap.
— Nu este acelaşi lucru.
Mâna care o dezmierdă se opri o clipă.
— Ai dreptate, recunoscu el, dar îmi place foarte mult să mă doreşti puţin.
Mâna îşi continuă drumul şi o mângâie pe ceafă apoi pe umăr, cu multă blândeţe, încât ea suspină îndelung. Simţea că tot trupul îi luase foc şi toată mângâierea din sufletul ei se risipi ca un fulg.
El continuă să vorbească:
— Te-am rugat să te gândeşti la căsătoria noastră. Nu ai decât să spui un singur cuvânt şi logodna va deveni tot atât de reală ca a altor îndrăgostiţi.
Meredith se zbătu şi el o sărută pe obraz ca şi cum ar fi vrut să-i arate că ţine la ea.
— Michael o are pe Francine, îi aminti el pe un ton crud, deşi vorbea încet. Ştiu că te gândeşti că ți-a zdrobit inima. Poate nu este inutil să-ți amintesc că poţi trece peste această nenorocire. Sunt sigur că vei avea tăria să depăşeşti momentul acesta nefericit. Inimile zdrobite nu durează toată viaţa. Chiar şi cea mai rănită inimă poate să se vindece.
— Te gândeşti la Jill?
— Da. În zilele care au urmat morţii ei, credeam că nu-mi voi mai reveni vreodată din durere şi aveam sentimentul că sunt un cadavru viu. Nu mai aveam putere să trăiesc şi chinul mă însoţea zi şi noapte. Acum însă pot să mă gândesc la ea cu bucurie şi să văd că ea continuă să trăiască prin Benjamin; sunt fericit că am putut să împărţim atât de multe lucruri minunate, că am avut norocul să cunosc o asemenea fiinţă şi că am putut s-o iubesc, îmi amintesc de zâmbetul ei, de dragostea ei pentru muzică, de simţul umorului pe care le moşteneşte fiul meu. Asta este o mare compensaţie. Acum nu mai am sufletul încărcat de durere.
Meredith se gândi cu tristeţe că el are mai multe amintiri plăcute decât ea şi că totuşi este o fiinţă care trăieşte şi are nevoie de dragoste. Michael a preferat altă femeie, dar este şi el o fiinţă vie. Ca şi ea, de altfel. Ca şi Simon, într-o zi va trebui să înveţe şi să trăiască fară să se mai chinuiască în zadar. Numai că până atunci va mai trece multă vreme, îşi spuse ea, cu mândrie.
Simon înţelese că trebuie să aleagă viaţa. Trecuse printr-o experienţă mult mai dureroasă decât a ei şi avusese voinţă de a depăşi momentele critice. Şi el avusese o dragoste cu ani în urmă. Acum, înţelept cum fusese mereu, îi sugera o soluţie care să le aducă la amândoi alinarea. Şi el avusese probleme grave şi o depresiune psihică îngrijorătoare.
— Ai rămas singur de la moartea lui Jill.
— Aşa este, recunoscu el, în ciuda faptului că-l am pe Ben şi familia mea.
— Totuşi au fost şi alte femei sau fete cu care ai fi putut să te însori.
— Au fost. Prima dată eram încă prea zguduit de decesul soţiei mele ca să mă hotărăsc. Apoi din cauza lui Ben n-am îndrăznit să-mi refac viaţa. Mi se părea că nu este drept şi cinstit faţă de el şi nu sunt cinstit cu ele.
— Cu cine?
— Cu femeile. Cu femeia pe care doream s-o iau de nevastă. Nu puteam să-i iau lui Ben o mamă vitregă numai de dragul de a avea o mamă. Dacă ar fi fost îndrăgostită de mine, aş fi putut face acest pas.
Ea înţelese că nu poate să simtă pentru altă femeie aceeaşi iubire imensă pe care o simţise pentru Jill. Poate că ea este totuşi o excepţie. Simon putea fi sigur că ea nu-şi face nicio iluzie deoarece îl cunoştea încă de când era o copilă şi o ştia foarte bine pe Jill. Se bucurase de fericirea lor şi acum nu spera ca el s-o iubească la fel ca pe Jill. Gândul acesta o mâhni peste măsură, dar el se apropie de urechea ei şi şopti:
— Te iubesc, Meredith. Vrei să fii soţia mea?
Era sigură de dragostea lui, dar el o iubea aşa cum ţinea la Anneke şi la Benjy, cu deosebire, că intervenea şi dorinţa sexuală pe care o resimţea faţă de o fată care crescuse sub ochii lui şi ajunsese la vârsta maturităţii, devenind o femeie minunată. Chiar dacă nu era atât de frumoasă ca Jill, avea un farmec deosebit. La rândul ei, ţinea la el, dar nu aşa cum îl iubise pe Michael, iar faptul că el adusese vorba de sex în relaţiile dintre ei, o zăpăcise complet.
Nu avea nicio îndoială că ea era atrasă sexual de el. Poate că ar fi fost atrasă de oricare alt bărbat, căci nu avusese alte idile decât cu Michael. Fusese uluită să descopere că Simon putuse să declanşeze aceeaşi reacţie ca Michael, ba poate şi mai intensă. Desigur că el este mai în vârstă şi are experienţă în privinţa căsniciei, dar ea bănuia – deşi gândul acesta îi produse dezgust – că el mai avusese legături cu alte femei.
La urma-urmei, este greu pentru un bărbat să îndure patru ani de celibat. Totuşi – recunoştea ea – el nu este tipul de bărbat căruia să-i placă concubinajele. Nu este de mirare că vrea să se recăsătorească, deşi nu mai nutreşte speranţa unei pasiuni devastatoare ca în tinereţe.
Chinul şi îndoiala o cuprinseră fără întârziere. El doreşte o soţie iubitoare, un cămin liniştit şi o viață normală de familie. Îi lipsea căldura şi atmosfera fericită din casa părintească. Noua lui reşedinţă i se părea cochetă, dar pustie. Mobila era aleasă cu gust, chiar de către Jill şi pereţii erau ornaţi cu fotografii care-i înfăţişau pe ea şi pe Simon în diferite locuri, surâzând fericiţi. O fotografie era pusă chiar pe consola din marmură de deasupra căminului. Din cauză că el îşi petrecea cea mai mare parte a timpului la fermă, aerul de singurătate era destul de apăsător, în ciuda eforturilor mamei şi a surorilor de a aranja un confort îmbietor prin covoarele ţesute manual sau pernele brodate ce împodobeau încăperile, fără să le acorde căldura unei case cu o familie numeroasă. Era o casă care-şi aştepta încă locatarii care să-i dea viaţă.
Deodată o cuprinse dorinţa să fie cea care să anime casa lui Simon. Avusese acelaşi impuls pentru Michael, dar, din moment ce acesta o părăsise, putea să aibă grijă de Simon care avea nevoie de ea. Ieri îi spusese că are un motiv deosebit pentru a o lua de soţie. Ce alt sens putea să dea propriei sale vieţi, dacă Michael îi întorsese spatele? Nu voia să treacă prin viaţă regretând trecutul. Ce-ar fi să-l uite pe Michael şi să se îndrăgostească din nou? Nu dorea însă să mai aibă o experienţă dureroasă în dragoste. O dată îi fusese de ajuns: Se putea ca, fiind prea îndrăgostită, să nu mai aibă o bază serioasă pentru căsătorie. Stră-străbunica ei se măritase cu un bărbat pe care de-abia îl cunoscuse, deoarece fusese singurul bărbat pe care de-abia îl cunoscuse, deoarece fusese singurul bărbat de vârsta ei din regiunea pe care tocmai o populau primele valuri de imigranţi şi nu regretase alegerea făcută.
— Meredith! îi şopti Simon la ureche. De ce eziţi atât de mult înainte de a lua o hotărâre?
— Îmi vine foarte greu.
— Spune-mi da sau nu. Atât vreau să aud!
Ea răsuflă îndelung şi spuse:
— Da, Simon, mă voi mărita cu tine.
CAPITOLUL IV
În vinerea următoare, Simon îi cumpără un inel de logodnă, având încrustat un diamant scânteietor. Meredith îşi amintea că Jill purtase un inel cu safir, îşi alungă gândul din minte în timp ce Simon semna cecul şi apoi lua cutiuţa pluşată de pe vitrina bijutierului.
El îi zâmbi cu căldură şi-i deschise uşa spunându-i: 
— Să mergem într-un loc liniştit.
Se întoarseră la maşină şi el o luă pe drumul spre casă, dar apoi opri când ajunseră la o poiană largă, mărginită de tufişuri înalte, unde turmele de oi se odihneau în țarcuri. Afară se întunecase şi două sau trei stele străluceau pe cerul senin.
Simon lăsă jos geamul de la portiera din partea sa şi scoase cutiuţa din buzunar. Meredith se simţea destul de nervoasă şi se uita cu atenție la mişcările delicate cu care Simon deschidea cutiuța cu bijuteria înfiptă în mijlocul unei perniţe pluşate. El îi zâmbi şi ea îi întoarse surâsul.
— Dă-mi mâna, te rog, rosti el încet.
Cu multă dragoste şi graţie el îi puse inelul pe deget. Ea simţi că tremură la atingerea degetelor lui. El se aplecă şi-i sărută mâna chiar deasupra inelului.
Ea îl luă de mână, iar Simon se uită fix în ochii ei.
— Pari destul de nervoasă. Nu ai de ce să te temi.
— Ştiu. Nu mi-e frică, dar sunt puţin emoţionată.
— Deja ai starea de nervozitate a mireselor?
Adăugă el, îmbrăţişând-o cu pasiune. O sărută pe frunte şi-i spuse:
— Cred că este cam devreme pentru o nelinişte pe care o au miresele.
Fixară nunta pentru Anul Nou, iar acum se aflau de-abia la începutul lui decembrie.
— Îmi pare rău, murmură ea. N-am mai fost logodită până acum.
— Ai timp să faci de toate în viaţă. Pentru toate este un început.
Ea se gândi că el trecuse deja printr-o asemenea experienţă. Se întrebă chiar dacă el îi oferise lui Jill inelul în acelaşi fel şi dacă-i sărutase mâna după aceea…
Ea se zbătu, căutând să scape de gândurile obsesive în care se compara cu Jill şi care o frământau în continuare. El interpretă greşit gestul ei, crezând că se datorează apropierii prea intime dintre dânşii, căci sânii ei erau lipiţi de pieptul lui. El începu s-o sărute pe păr, apoi pe tâmplă şi pe obraji, iar cu mâna îi întorcea faţa către el pentru a o putea săruta pe gură.
Sărutarea fu extrem de gingaşă şi ea fu tulburată de faptul că el avusese grijă să nu-i sporească teama prenupţială a miresei.
Când el se îndepărtă de ea, Meredith fii puţin dezamăgită şi se stăpâni cu greu să nu-l tragă din nou şi să-i ofere buzele ei întredeschise.
Mâna lui îi mângâia pielea fină de la ceafa, şi uitându-se în ochii ei, Simon o întrebă, pe un ton blând:
— Te simţi mai bine?
Ea dădu din cap şi răspunse:
— Da. Mult mai bine. Abia aştept să arăt inelul familiilor noastre.
El pomi motorul şi ea întrebă curioasă:
— I-ai explicat lui Benjy că voi fi soţia ta?
— Da. Mă îndoiesc că a înţeles ce înseamnă asta, dar s-a bucurat că vei locui în casa mea şi că poate să stea cu noi aproape tot timpul.
— Aproape?
— Mi-am spus că în primul rând trebuie să ne gândim la noi. Este bine să te obişnuieşti cu noua situaţie de femeie măritată şi apoi abia să ai grijă de un fiu vitreg.
— Dar el nu este o povară pentru mine! Aştept cu nerăbdare să fiu…
— Mama lui. El nu o ţine minte pe Jill, aşa că vei fi în orice privinţă mama lui.
— Nu uita că mama ta îndeplineşte deja acest rol. Dacă va sta cu noi, o să-i simtă lipsa.
— Aşa este. Acesta este un alt motiv care m-a determinat să consider că este necesară o perioadă de acomodare pentru noi toţi. Mama a avut grijă de Ben până acum, dar este foarte ocupată cu treburile casei, deoarece este o familie destul de mare şi nu poate să se ocupe de el.
— Sunt sigură că s-a purtat faţă de el ca o bunică iubitoare. Mă gândesc chiar că fratele tău mai mic, Christopher, are doar şase ani. Mă distrează mult să-l ascult pe Benjy spunându-i „unchiule”.
— Asta a fost ideea mea. Am vrut ca fiul meu să ştie cu cine are de-a face. Desi mic, el ştie cine sunt bunicii şi că nu are niciun frate, ci un unchi.
Într-o familie mare ca a noastră, avem şi aşa prea multe probleme ca să ne mai încărcăm cu una în plus. Ben a trebuit să se obişnuiască să vadă în jurul lui o mulţime de verişori, mătuşi şi unchi.
Mama mea a crescut copiii ei de la douăzeci şi şase de ani şi acum, gestul ei de a-i purta de grijă lui
Ben, s-a dovedit aproape un act eroic. N-aş fi vrut s-o împovărez cu acest lucru, dar am fost prea şocat de moartea lui Jill, încât n-am putut decât să fiu recunoscător pentru că s-a oferit să-l crească pe fiul meu. Când am văzut cât de greu îi vine, am vrut să iau o menajeră pentru a o ajuta la treburile casei, dar nici n-a vrut să audă de propunerea mea.
— Este un copil atât de dulce, afirmă Meredith.
El îi aruncă o privire amuzată.
— Să ştii că poate fi foarte bine şi un despot al familiei. Când te vei ocupa de creşterea lui, vei avea ocazia să-ţi schimbi părerea în privinţa lui.
Ea protestă imediat.
— Nu-ţi fa griji, vom reuşi să ne descurcăm. Am înţeles foarte bine ce ai vrut să spui cu perioada de acomodare, dar nu cred că trebuie să amâni momentul când îl vei aduce pe Ben acasă la noi.
— Dar îţi va fi foarte greu la început.
— În ce privinţă?
— Nu ţi-a trecut prin minte că vreau să-mi aparţii numai mie la început?
El îi aruncă o privire care o făcu să se înroşească în obraji. Ea se uită speriată la ceas, exclamând:
— Vai, s-a făcut târziu, este timpul să plecăm spre casă. Se ridică în grabă şi el o conduse la maşină. După zece minute ajunseră în faţa casei lui Meredith.
* * *
Părinţii lui admirară îndelung inelul, apoi se întoarseră la treburile fermei. După ce luară nişte lanterne puternice, se duseră la grajduri pentru a mulge vacile şi oile care se întorseseră de la păşune. După ce reuşiră, împreună cu ceilalţi angajaţi de la ferma Dyk, să ducă la bun sfârşit această sarcină cotidiană, se reîntoarseră în sufragerie. Tatăl lui Simon aduse câteva sticle cu băutură şi seara se transformă într-o petrecere intimă de familie. La ora zece seara, când Anneke, întoarsă acasă pentru weekend, începu să cânte la chitară cu sora sa mai mică Jasie, Meredith observă că Benjy adormise pe genunchiul tatălui său şi se înduioşă de scena la care asista. Întotdeauna îl îndrăgise pe Benjy, dar acum, ştiind că va fi mama lui vitregă, simţămintele sale deveniseră şi mai puternice. Simon îi surprinse privirile tandre şi îi zâmbi, uitându-se apoi la fiul lui pe care-l ridică, spunându-i mamei sale că-l duce la culcare.
— Pot să vin şi eu? îl rugă Meredith.
— Bineînţeles, răspunse el şi Meredith o luă înaintea lui pe culoarul care ducea la camera lui Benjy şi a lui Christopher. Uitându-se înapoi, ea întâlni privirile blânde ale doamnei Van Dyk care era încântată de gestul ei, deşi expresia feţei îi era puţin îngrijorată. Era evident faptul că nu putea să se despartă cu atâta uşurinţă de Benjy, dar Whangarei nu se afla prea departe de ferma ei, şi chiar dacă nepotul ei nu va mai locui sub acelaşi acoperiş cu ea, va avea ocazia să-l vadă destul de des. Era sigură că Simon îl va aduce în casa părintească, mai ales că se afla la zece minute de mers cu maşina de aici.
Meredith aprinse lumina în camera copiilor şi coborî jaluzelele. Simon îl întinse pe Benjy pe pat, în timp ce ea îl acoperea cu pătura şi cu cearşaful. Meredith îl sărută pe Benjy pe obraz şi se uită apoi cu intensitate spre Simon. Ea se simţi puţin stânjenită şi-şi petrecu mâna prin păr cu o mişcare nervoasă, temându-se de reacţia lui. El întinse mâna şi stinse lumina, iar cu celălalt braţ îi înlănţui talia, conducând-o spre ieşire. În întuneric el îi cuprinse buzele cu gura şi o sărută cu pasiune.
Ea se clătină puţin, apoi se agăţă cu mâinile de umerii lui, cu inima bătându-i puternic. Se zbătu instinctiv şi el îi dădu drumul, astfel că ea rămase în dreptul uşii, căutând să-şi păstreze echilibrul. El întinse mâna pentru a o sprijini de tocul uşii.
— Te simţi rău? o întrebă el, cu o undă de îngrijorare în glas.
— Nu, mă simt bine. Te previn însă că trebuie să mă laşi să mă acomodez cu simţămintele pe care le încerc atunci când eşti în preajma mea.
— Te rog să mă ierţi, îi spuse el, mângâind-o pe obraji. Pe viitor voi căuta să-mi domin impulsurile carnale.
Oare acest lucru se va aranja când vor fi căsătoriţi? Ea spera din toată inima că toate vor decurge astfel ca armonia să domnească în casă. Dacă ar fi fost întrebată cu o lună în urmă de Simon, nici nu i-ar fi trecut prin cap că el ar fi putut deveni iubitul ei. Dar, din ziua când a sărutat-o pentru prima oară, ea descoperise că Simon este un bărbat total diferit de persoana pe care o cunoscuse în copilărie. Câteodată i se părea totuşi că este o fiinţă necunoscută şi simţea o strângere de inimă când se gândea la soarta ei.
* * *
Conversaţia din salon se animă în momentul când fiecare începu să povestească modul în care-şi întâlnise fiinţa iubită. Doamna Van Dyk aminti că venise din Olanda pentru a se mărita în Noua Zeelandă, cu bărbatul care plecase apoi să-şi caute o slujbă, lăsând-o singură în sat, cu promisiunea că-i va trimite bani după ce va munci şi vor putea astfel să-şi construiască o casă. Soţul ei găsise de lucru la o lăptărie la Wairarapa şi după doi ani, ea venise cu trenul pentru a fi aproape de el.
— L-am văzut pe peron, spuse doamna Van Dyk, cu un puternic accent olandez, dar el nu m-a văzut şi când trenul s-a oprit, el s-a suit în vagon. M-am dus spre el aproape în fugă, scăpând valiza din mână. Frans! Eu aici fost! El m-a auzit şi s-a năpustit spre mine şi m-a luat în braţe, sărutându-mă în timp ce ceilalţi călători se uitau la noi de parcă am fi fost nişte nebuni. Eram, într-adevăr, nebuni de dragoste. Nu ne văzusem de doi ani! Eram nişte tineri imigranţi olandezi care nu cunoşteau pe nimeni în această ţară.
Ea începu să râdă, mijindu-şi ochii şi-şi aruncă privirile pline de căldură soţului, cu care era măritată de treizeci şi doi de ani.
Cu toţii auziseră povestea de dragoste de mai multe ori, dar participară cu aceeaşi bună dispoziţie la fericirea care se citea pe chipurile soţilor Van Dyk. Familia Mariei fusese de acord că ea comisese o nebunie pentru a călători jumătate din planetă pentru a se căsători cu Frans, dar căsnicia lor se dovedise foarte trainică. Meredith era la curent cu toate istorisirile Mariei cu privire la vremurile de altădată când nu aveau bani şi copiii aveau nevoie de îngrijire şi hrană.
— Dar eram tineri, susţinu Maria, dând din umeri şi zâmbind, şi ne iubeam. Am reuşit să depăşim toate obstacolele.
Doamna Van Dyk credea cu toată tăria în puterea dragostei romantice şi nu se îndoia că Simon s-a îndrăgostit din nou. Când familia Townsend se ridică pentru a-şi lua rămas bun, ea îi dădu o lanternă fiului său, spunându-i:
— Condu-o pe logodnica ta acasă.
Oricum, maşina lui se afla în faţa porţii lui Meredith. Când ajunseră în dreptul uşii, părinţii îşi spuseră la revedere şi tinerii rămaseră lângă maşină. El o apucă de încheietura mâinii şi stinse lanterna pe care o aruncă prin geamul deschis pe bancheta din spate.
— De data aceasta te previn înainte de a te săruta pentru a-ţi ura noapte bună.
O trase uşor în braţe şi o sărută cu gingăşie pe tâmple şi pe obraji, pentru a-i pecetlui gura cu buzele sale. Mâna lui alunecă pe spatele ei şi o mângâie pe umăr, pe pielea fină a braţului şi apoi pe sâni. Ea întredeschise buzele în mod involuntar şi sărutarea lui deveni mai puternică şi pasionată. Cealaltă mână a lui Simon îi dezmierdă cu gingăşie şoldurile şi înlănţui trupul fremătător. Ea scoase un geamăt surd şi el îi strivi buzele cu o sărutare senzuală. Când se îndepărtă puţin, ea nu îndrăzni să se uite în ochii lui și-și plecă fruntea pe umărul lui.
— Te-am înfricoşat puţin? o întrebă el.
Ea clătină din cap, dar nu-l privi nici acum.
— Meredith…
El îi şopti numele ca şi cum ar fi dorit să-i ceară ceva, dar păru că se răzgândeşte pe neaşteptate. Îi dădu drumul din îmbrăţişare şi-i spuse:
— Ne vedem mâine dimineaţă?
— Dacă vrei. Eu sunt acasă.
— Desigur că doresc să ne întâlnim. Îmi placi foarte mult, Meredith, desi mă abţin mult când eşti lângă mine.
Ea înţelese că vroia să facă aluzie la răsuflarea lui întretăiată şi la simțământul de dorinţă nesatisfăcut. Era evident că starea lui era a unui bărbat doritor de a face dragoste.
— Şi mie îmi place de tine, mărturisi ea pe un ton politicos.
El izbucni în râs la auzul cuvintelor spuse de parcă ar fi fost o fetiţă şi-i deschise uşa casei:
— Noapte bună, draga mea.
După ce închise uşa, el se urcă în maşină şi porni motorul îndreptându-se spre casa părinţilor săi.
* * *
De câteva ori, Meredith avu senzaţia că el doreşte să-i ceară ceva în dimineaţa următoare, dar de fiecare dată el se înfrână şi nu rosti niciun cuvânt.
Îşi petrecură cea mai mare parte din timp cu Benjy, iar după-amiază îl luară cu ei şi pe Christopher la plajă, unde rămaseră până la ora cinci când se întoarseră cu toții înfometați şi arși de soare.
Familia Van Dyk, deşi provenea din Olanda, se obişnuise să numească masa de seară „ceai“ ca băştinaşii din Noua Zeelandă, în loc de cină sau supeu cum fuseseră obişnuiţi pe meleagurile natale. Domnul Van Dyk avea obiceiul să istorisească aceeaşi întâmplare de la sosirea în noua lui ţară când fusese întrebat de către locuitorii cu care se întâlnise dacă a luat ceaiul. Nu mâncase decât câţiva biscuiţi şi băuse o cană de ceai, de aceea răspunsul lui fusese:
— Da, mulţumesc, am băut ceai.
Nu înţelesese că toţi ceilalţi îi oferiseră de mâncare şi îndurase o foame teribilă.
— Vrei să ieşim undeva? îi propuse Simon în timp ce spăla vasele.
— Nu, mulţumesc. În seara asta sunt ocupată.
El surâse şi adăugă:
— Poate săptămâna cealaltă. Vreau să mergem să luăm cina şi să dansăm la un restaurant de lux. De fapt nu am avut până acum nicio întâlnire, nu-i aşa?
— Aşa a spus şi mama mea.
El se uită la ea întrebător, iar ea se grăbi să-i explice:
— De aceea s-a arătat surprinsă de logodna noastră, pentru că n-am ieşit niciodată sâmbătă seara.
— Îmi închipui că a fost uimită. Vreau să recuperăm timpul pierdut şi până la nuntă am de gând să ne întâlnim ca nişte adevăraţi îndrăgostiţi.
* * *
Sâmbăta următoare, el îi trimise cu multă galanterie un buchet imens de trandafiri într-o cutie de plastic. Ea puse florile în vază şi rupse un trandafir pe care şi-l puse în piept pentru a se armoniza cu bluza albă şi fusta neagră pe care le îmbrăcase în seara aceea. Până în ultima clipă fusese hotărâtă să poarte nişte pantofi negri, dar se răzgândi şi alese o pereche de sandale roşii care se asortau cu trandafirul.
Simon o întâmpină scoţând o exclamaţie afirmativă, văzând floarea care-i punea în evidenţă pieptul tare şi bombat. O luă de mână şi o conduse la maşină deschizându-i portiera cu un gest ceremonios.
În timp ce el punea motorul în funcţiune, ea îi mulţumi pentru flori.
— Şi eu îţi mulţumesc că te-ai gândit să porţi un trandafir. Arăţi minunat şi aproape că ai o înfăţişare exotică. Parcă eşti o regină, o regină a ţiganilor.
Ea chicoti uşor amuzată, deoarece nu avea deloc aerul unei femei exotice. Era o fată obişnuită şi ea se gândise la frumuseţea lui Jill, o splendidă blondă care atrăgea toate privirile bărbaţilor.
— Şi tu arăţi foarte bine, îi făcu ea un compliment.
Simon purta o cămaşă cambrată pe talie şi un costum negru, cu papion şi ea nu se putu abţine să nu facă o comparaţie cu ținuta lui de la nunta cu Jill.
Fără să vrea, exclamă:
— Vei purta acelaşi costum la nunta noastră?
El îi aruncă o privire mirată.
— Dacă vrei tu.
Ea nu mai insistă şi el o întrebă:
— Vei purta o rochie albă?
— Neîndoios, afirmă ea, după o clipă de ezitare, deşi ştiu că ai prefera să nu fiu astfel îmbrăcată.
— Ce te face să crezi acest lucru?
— Păi nu este prima oară când te căsătoreşti…
— Dar pentru tine este, şi e firesc să te îmbraci în alb. Nu aceasta este şi intenția ta?
— Mama mea numai despre rochia ei albă îmi vorbeşte, considerând culoarea albă ca indispensabilă. Aceeaşi părere este împărtăşită şi de mama ta.
El surâse.
— Ai vorbit deja cu ele despre nuntă? Ce părere au despre ceremonia nupţială?
— Încă nu şi oricare ar fi părerea lor, eu sunt destul de voluntară ca să-mi impun punctul meu de vedere.
— Nu mă îndoiesc că vei şti să le convingi că ai dreptate.
Amintindu-şi de discuţia avută cu mama ei în seara când Simon anunţase logodna lor, ea zise cu voce tare:
— Mama crede că am o fire autoritară şi că te voi ţine sub papuc.
El îi aruncă o privire amuzată.
— Ce crezi că putem face ca să împăcăm şi capra şi varza?
Ea îşi aminti că în ziua aceea nu dorea să-l supere pe Simon.
— Cred, afirmă ea voioasă, că vom lua deciziile împreună.
El izbucni în râs.
— Aşa vom face, spuse el. Cred că ne vom înţelege de minune.
— Eşti aşa de sigur? întrebă ea puţin îngrijorată.
— Ţi-e teamă? îi şopti el.
— Nu, rosti ea răspicat, deşi un fior necunoscut până atunci îi trecu pe spinare; era o emoţie mai puternică decât frica, era o tulburare care era mai adâncă decât teama. Simţea o atracție ciudată să trăiască din plin, chiar periculos, aşa cum îşi imaginase că trăiesc piloţii avioanelor sau ai maşinilor de curse.
Se întrebase cum va putea Simon, care era atât de paşnic şi de drăguţ, să-i trezească asemenea sentimente. Regretă imediat gândurile acestea care izvorau din imaginaţia ei bogată, ştiind că el nu-şi manifestase decât de curând sentimentele faţă de ea. Când el îi apucă mâinile cu gingăşie, bătăile inimii începură să devină mai repezi şi emoţia o făcu să simtă un nod în gât.
Ajunseră la restaurant şi ea căută să uite frământarea ei interioară, fiind atentă la conversaţia lui. El o invită la dans şi o strânse puternic în braţe. Până atunci nu mai avuseseră ocazia să danseze împreună. Simon avea un pas uşor şi aproape că pluteau pe parchetul de dans. Meredith se simţea extrem de fericită, spunându-şi că prima întâlnire promitea să fie cu adevărat un succes pentru amândoi.
Ea dădu din cap mulţumită şi el îi şopti la ureche:
— Eşti obosită?
— Nu, răspunse ea visătoare, sunt fericită.
El se uită neîncrezător la ea și-i surâse amabil.
— Chiar eşti fericită?
Figura lui Michael îi reveni în minte pentru a-i aminti că de-abia în seara asta ieșise din starea de mâhnire.
— Mă bucur că aud asemenea cuvinte, spuse el încet.
Ea se întunecă la faţă şi ochii i se umplură de lacrimi din cauză că Michael o uitase complet şi îi era ciudă pe el că se purtase atât de crud cu ea.
— Am obosit, Simon. Te rog să ne aşezăm. Aş vrea să beau un pahar cu vin.
El se supuse dorinţei ei şi comandă altă sticlă de vin alb spumos care îi plăcuse atât de mult. Treptat, ea uită de comportarea urâtă a lui Michael şi începu să discute cu aprindere.
Simon se uită la ea cu încântare dar şi cu puţină îngrijorare, iar în momentul când ieşiră în aerul răcoros al nopţii, coborând scările restaurantului, el îi înconjură talia cu o mână şi-i şopti la ureche:
— Draga mea, nu ştiu ce vor spune părinţii tăi. Niciodată nu ai venit atât de târziu acasă.
— Nu-ţi fă griji, spuse ea, pe un ton apăsat. Mă simt minunat.
— Mă bucur că te aud vorbind astfel. Mă întreb dacă vei spune acest lucru şi mâine dimineaţă.
— Oh, cui îi pasă de ziua de mâine? Cine ştie ce se va întâmpla când mă voi scula? rosti ea pe un ton patetic şi se desprinse din îmbrăţişare, ridicând mâinile într-un gest teatral. Nu făcu niciun pas şi se împiedică, fiind gata să cadă, dar Simon o prinse în braţe. Ea râse şi-şi înlănţui braţele în jurul gâtului lui şi-i ceru cu o voce gâtuită, aruncându-i o privire plină de dorinţă:
— Sărută-mă, Simon.
El nu aşteptă altă invitaţie şi buzele lui calde îi cuprinseră gura întredeschisă. Sărutarea fu lungă şi pasionată. Câţiva clienţi ai localului trecură pe lângă ei şi fluierară admirativ, determinându-i să se îndrepte repede spre maşina lui Simon, aproape în fugă. Ea trânti cu putere portiera şi-l întrebă îngrijorată, atunci când el se aşeză la volan:
— Eşti supărat pe mine?
El îşi îndreptă ochii spre chipul ei înnegurat şi zise:
— Nu, bineînţeles că nu. Prinde-ţi centura de siguranţă. Te conduc acasă.
Pe drum, Meredith aproape că aţipise şi când ajunseră în faţa casei, el o ajută să iasă din automobil şi după ce o sărută uşor pe frunte, o întrebă:
— Poţi să mergi singură până la dormitor?
— Desigur că pot, răspunse ea indignată. Nu sunt beată!
— Aşa este, zise el, ai o uşoară stare de ameţeală.
Noapte bună.
El o sărută pe nas şi-i deschise uşa de la intrare, apoi se întoarse la maşină.
Ea începu să se dezbrace şi văzu că trandafirii începuseră să se ofilească, gândindu-se că el plecase supărat, deoarece trântise uşa de la intrare.
CAPITOLUL V
Meredith susţinu cu tărie ideea că nu trebuia să se organizeze nicio petrecere în cinstea nunţii sale, lăsându-le dezamăgite pe mama sa şi pe viitoarea soacră. Motivul, pe care nu-l mărturisise, şi care o îndemnase la aceasta fusese faptul că ar fi fost nevoită să-i invite şi pe Michael cu familia lui şi nu se simţea în stare să-l vadă în faţa ochilor tocmai într-o împrejurare atât de importanta din viaţa ei.
Fusese surprinsă când primise invitaţia de a participa la ceremonia nupţială a lui Michael şi a lui Francine. Mireasa locuia la Auckland şi dorise ca evenimentul să se petreacă la ea acasă, lucru care nu convenea familiei lui Michael. Până la urmă părinţii lui Michael avuseseră câştig de cauză şi putură organiza petrecerea la ei. Era firesc ca familia Townsend să figureze printre invitați.
— Nu cred că voi putea merge, protestă Meredith tulburată la aflarea veştii de la mama sa, care îi arătase invitaţia. Văzând expresia de nedumerire de pe chipul mamei sale, ea improviză în lipsă de alt motiv:
— Mi se pare că Simon a aranjat ceva pentru seara aceea. Mi-a spus că se organizează o petrecere de către conducerea rafinăriei.
— Dar, draga mea, nu ţi-am spus data ceremoniei, protestă mama nedumerită.
Meredith dădu din umeri.
— Oh, am presupus că este pentru sâmbătă seara…
— Nu pentru sâmbăta asta, ci pentru sâmbăta viitoare. Nu cred că Simon a aranjat ceva pentru seara aceea. Le-a promis lui Katie şi Jack să aibă grijă de copii în locul lor, căci ei se duc la o nuntă, săptămâna aceasta, la Tampo. Katie a sunat-o pe mama ei chiar în dimineaţa aceasta, pe când se aflau la familia Van Dyk, zicându-i că fata unor vecini va sta cu copiii, aşa că Simon va fi liber. Maria are de gând să-i telefoneze fiului ei în seara asta pentru a-i transmite faptul că nu mai trebuie să se ocupe de copiii surorii sale.
Meredith se frământa să caute o scuză plauzibilă, dar mama ei continuă, fară să-i lase timp de gândire:
— Aşa că totul era în regulă. Bineînţeles că Simon este invitat şi el la familia Kingsley. Puteţi veni amândoi.
— Bine, spuse Meredith, admiţând că nu mai putea da înapoi, dar având cel puţin certitudinea că Simon va fi alături de ea, cred că vom veni.
Peste câteva ceasuri, Simon se uită la ea gânditor după ce auzise vestea despre invitaţie şi-i spuse:
— Te deranjează dacă participi la petrecere?
— Da, răspunse ea încet. Nu vreau să merg. Poate găsim o soluţie şi reuşim să ne scuzăm faţă de miri… O petrecere la care trebuie neapărat să participăm sau o treabă urgentă care te reţine la serviciu.
— Nu cred că putem refuza invitaţia, afirmă el cu calm. Ce părere ai?
— Aşa cred şi eu. I-am jigni dacă nu venim. Familiile noastre sunt prietene de atâta vreme.
— Dragă Meredith, nu poţi să fugi tot timpul de el, mai ales dacă doreşti ca sentimentele tale faţă de Michael să nu fie cunoscute de ceilalţi.
El vorbise ca şi cum toate problemele trecuseră, dar trecutul era foarte recent. Invitaţia îi redeştepta rana din suflet, astfel că îi reaminti cât de fericită fusese cu Michael; toate planurile pe care le făcuseră împreună, atât de minunate încât crezuse cu fermitate că viitorul le aparţine.
În seara petrecerii, Meredith veni în oraş cu părinţii săi pentru a-l lua pe Simon cu ei. El se aşeză lângă ea pe bancheta din spate a maşinii, dar discută mai mult cu părinţii ei care-i puneau mereu întrebări şi n-o luă nici măcar de mână. Meredith îşi ţinea mâinile încleştate în poala rochiei şi era destul de crispată când maşina ajunse în faţa casei familiei Kingsley. Din fericire, mai erau şi alte automobile parcate, aşa că găsiră sufrageria plină de invitaţi, ceea ce-i uşura întâlnirea cu Michael. Francine era agăţată de braţul logodnicului şi zâmbea fericită. Petrecuse ultimele zile în sânul familiei Kingsley şi era considerată de membrii săi viitoarea soţie a lui Michael, astfel că toţi se purtară cu ea cu căldură. După câteva momente stânjenitoare, Meredith se simţea mai relaxată şi glumise cu Barry, unchiul lui Michael, care fusese întotdeauna drăguţ cu ea.
Seara era caldă şi petrecerea avea loc în curtea casei unde fusese pusă masa şi unde tinerii începuseră să danseze.
Meredith dansa cu Simon şi cu câţiva bărbaţi pe care-i cunoştea şi tocmai se pregătea să se aşeze pe un scaun pentru a se putea odihni puţin, când două mâini puternice îi înlănţuiră talia pe la spate şi o traseră spre un grup de tineri ce dansau în cerc.
Când se întoarse îl zări pe Michael care-i zâmbea, având chipul aprins, probabil din cauza alcoolului şi pe neaşteptate el o luă în braţe. Începură să danseze strâns lipiţi, iar ea se lăsă condusă de paşii lui, fiind obişnuită cu felul lui de a se mişca în ritmul muzicii. Din ce în ce mai mulţi dansatori se prinseră în joc, astfel că Michael şi Meredith se treziră în mijlocul unor perechi de invitaţi ce profitau de ocazia de a petrece câteva ore plăcute.
Meredith închise ochii, închipuindu-şi că nu se întâmplase nimic şi că ei rămăseseră îndrăgostiţi unul de celălalt aşa cum fuseseră dintotdeauna, dar o amărăciune sufletească o împiedică să viseze mai departe şi clipi puternic din pleoape pentru a împiedica lacrimile să i se scurgă pe obraji. Băuse şi ea mai mult ca de obicei, dar de data aceasta nu devenise mai veselă, ca în seara când Simon o invitase la dans: mai mult chiar, băutura îi dăduse o stare accentuată de melancolie care n-o părăsi toată seara.
Michael murmură la urechea ei:
— Merrie, parcă suntem ca pe vremuri, nu-i aşa?
Ea dădu aprobator din cap, în timp ce i se puse un nod în gât. Muzica se întrerupse şi unii dintre dansatori se aşezaseră deja pe scaune când se auzi în boxe o altă melodie lentă. Michael slăbi puţin strânsoarea braţelor şi se uită la partenera lui.
Meredith făcu semn că acceptă să danseze în continuare şi el începu s-o conducă în ritmul muzicii.
Peste puţină vreme se auziră acordurile rapide ale unui rock-and-roll şi Meredith îi zise încet:
— Hai să ne plimbăm puţin.
Coborâră în tăcere treptele scării de la terasă şi intrară în umbra răcoroasă a unor arbuşti de piper. Michael o ţinea pe după talie aşa cum obişnuia în trecut.
— Îţi place petrecerea? o întrebă el.
Era o întrebare atât de banală încât ea izbucni într-un râs isteric.
— Da, minţi ea. Este o petrecere minunată. Francine este o fată superbă, adăugă ea pe un ton sincer. Eşti un om foarte norocos.
— Ştiu, replică Michael cu gravitate şi aproape pe un ton umil.
Meredith se simţi mai nefericită şi-i reproşă conduita lui neloială.
— Nu crezi că ar fi trebuit să-mi spui şi mie mai devreme?
— Ce să-ţi spun?
Vocea lui părea puţin îngrijorată şi simţi că mâna lui o strângea şi mai tare.
— Că te vei logodi cu Francine. La urma-urmei, am fost prieteni apropiaţi de foarte multă vreme.
— Aşa este, recunoscu el stânjenit. Ai spus adevărul, am fost numai prieteni, nu-i aşa?
Meredith simţi că i se tăie răsuflarea la auzul cuvintelor lui. Michael se prefăcea că nu observă zbuciumul ei şi adăugă:
— Dacă mă gândesc mai bine, n-am fost decât o pereche de adolescenţi cărora le plăcea să-şi petreacă timpul împreună. În afară de câteva sărutări nevinovate din vacanţele şcolare, nimic nu ne îndreptăţeşte să afirmăm că a fost o poveste adevărată de iubire.
Meredith rămase încremenită. Cum îndrăzneşte să arunce cu noroi în dragostea ei, numai pentru faptul că nu-i permisese să facă amor fizic? Cum de putea spune că iubirea ei sinceră era doar o bagatelă fară temei real? în trecut, lui nu-i păsase prea mult că ea nu i se dăruise complet, deşi de vreo doi ani insistase să facă dragoste, dar ea i se împotrivise cu înverşunare.
El îşi retrase braţul și-i băgă mâinile în buzunarele pantalonilor, continuând să vorbească pe un ton aproape aspru:
— De fapt, am vrut să te anunţ că mă logodesc dar totul s-a petrecut atât de rapid încât n-am avut timp să-ţi scriu. Am vrut să-ţi telefonez de la mama, dar cum a aflat de veste a trebuit s-o împiedic să se ducă să-i anunţe pe părinţii tăi şi, ce mai, n-am putut să te sun. Oricum, apăsă el pe ultimele cuvinte, nu cred că mă aşteptai pe mine pentru căsnicie, nu-i aşa?
Nu este aşa, îşi spuse ea în gând. Tocmai acest lucru l-am aşteptat de atâta timp! Ah, cât de greu îi venea să se abţină de a spune adevărul.
Michael continuă pe acelaşi ton rece, reproşându-i logodna cu Simon.
— Erai prea grăbită să te logodeşti cu Simon. Nu mi-ai mărturisit niciodată că te vezi cu el. Nu văd de ce ai putea să-mi porţi pică pentru că m-am logodit cu Francine.
Uluită, ea găsi puterea să răspundă:
— Nu sunt deloc supărată pe tine! Mă bucur mult că ţi-ai găsit aleasa inimii. M-am necăjit din cauză că nu m-ai anunţat mai devreme, asta-i tot.
— De ce nu mi-ai spus nimic despre Simon?
— Asta este cu totul altceva!
— Care este diferenţa?
— Păi, din cauză… că nu am avut altă posibilitate. Totul s-a întâmplat în după-amiaza când ai venit tu.
— Ascultă, Meredith, exclamă Michael exasperat, Francine şi cu mine ne-am logodit cu o zi înainte de a pleca din Auckland. Ţi-am mai spus că mi s-a părut că gestul tău a fost puţin cam nesăbuit.
— Nesăbuit! făcu ea mirată. Nu i se păruse deloc nesăbuit anunţul logodnicei sale, din moment ce el nu catadicsise să-i spună că a ales o altă fată pentru a-i fi soţie. Habar nu avea Michael cât de mult suferise ea când auzise că este logodit şi nici nu-şi putea închipui ce eforturi dureroase făcuse pentru a afişa o indiferenţă politicoasă când toţi ochii fuseseră aţintiţi asupra ei, deoarece familiile lor ştiau că ei se iubeau din copilărie. Ar fi vrut să ţipe pentru a-şi descărca sufletul, aşa cum făcea în trecut când se certa cu el pentru nişte fleacuri copilăreşti. O izbucnire mânioasă i-ar fi potolit zbaterile lăuntrice.
Un bărbat apăru în vârful scării şi ea îl recunoscu înainte ca el s-o strige:
— Meredith, unde eşti?
La auzul vorbelor, Michael se întoarse şi Meredith o luă la fugă pe scări.
— Am stat de vorbă cu Michael, spuse ea gâfâind din cauza efortului. Pentru ce m-ai căutat?
Ea nu putu distinge prea bine chipul lui Simon în umbra nopţii, dar observă că imediat îşi înălţă capul scrutând în întuneric, căutând să distingă silueta lui Michael ascunsă de copaci.
— Să văd dacă nu ţi s-a întâmplat ceva, răspunse el, uitându-se din nou la ea şi Meredith observă că figura lui era îngrijorată.
— Nu vrei o ceaşcă de cafea? o întrebă el pe un ton prozaic.
Încă neliniştită, ea se agăţă de braţul lui Simon.
— Cu plăcere. Hai să intrăm în casă.
Meredith petrecu restul serii lângă el, mai mult privind la musafiri, dar se feri să mai bea, deşi ceilalţi ciocneau de zor paharele în cinstea logodnicilor. Avea presimţirea că băutura i-ar fi accentuat starea de depresiune. Nici Simon nu bău prea mult. De altfel, ea nu-l văzuse niciodată consumând băuturi alcoolice.
Pe drumul spre casă el o ţinu de mână, dar ea simţi o răceală în comportamentul lui. El părea plictisit şi ea tremura în ciuda căldurii nopţii. Ar fi vrut ca el s-o ţină strâns în braţe şi să-şi poată pune capul pe umărul lui. Privirea lui distantă o descurajă şi ea se întrebă dacă este supărat pentru faptul că discutase câteva minute cu Michael în grădină. Nu îndrăznea să-l întrebe, căci părinţii ei se aflau în maşină şi puteau să audă totul. Oricum, era o situaţie stânjenitoare.
Simon nu avea de ce să fie supărat şi ea ştia că nu este totuşi un tip gelos. În definitiv, el nu ţinea prea mult la ea pentru a suferi că vorbise cu fostul ei iubit. Când tatăl ei opri maşina, Simon o sărută în treacăt pe buze şi ieşi mulţumind părinţilor ei pentru amabilitatea de a-l fi condus acasă şi le spuse noapte bună.
Meredith şi Simon se întâlniră des în cursul săptămânilor, dar sâmbăta şi duminica erau rezervate de el pentru Benjy. Uneori ea refuza să meargă cu ei la plimbări, gândindu-se că fiul lui Simon nu se obişnuise ca ea să-l însoţească pe tatăl lui. Meredith credea că este preferabil ca Ben să se acomodeze treptat cu ideea că ei trei formau o familie. În duminica de după plecarea lui Michael, era aşteptată în casa familiei Van Dyk, dar ea consideră că este mai bine să rămână singură cu gândurile ei. Începu să-şi coase o nouă rochie pentru a scăpa de tensiunea care continua s-o apese încă de dimineaţă. Se sculase cu aceeaşi senzaţie de melancolie şi dorea să-şi ocupe timpul pentru a scăpa de obsesiile sale obositoare, sperând ca lucrul la rochie să fie un bun paliativ. Plăcerea pe care o resimţea croind materialul cumpărat în timpul săptămânii era o relaxare binevenită la încordarea pe care o avea la serviciu. Încercase să picteze, dar nu fusese mulţumită de pânzele sale şi după câteva lecţii de sculptură se lăsase păgubaşă, deşi admirase strădania celorlalţi colegi de clasă.
Îi plăcea însă să coase şi avea o satisfacţie deosebită când reuşea să facă ceva cu propriile mâini.
Poate că lui Simon îi place să fie singur cu fiul lui. Se gândea că există o răceală între ei, după întâmplarea din seara trecută. În definitiv, dacă dorea să fie împreună cu ei, Simon putea foarte bine să-i dea un telefon.
Trecură astfel câteva ore şi se făcu ora ceaiului, iar vremea se mai răci. Meredith terminase de cusut rochia şi tocmai vroia s-o probeze, când Simon bătu în uşă, strigând:
— Este cineva acasă?
— Aici, răspunse ea din sufragerie, bucuroasă că el nu plecase în oraş fără să vină s-o vadă.
El se opri în pragul uşii şi-i spuse pe un ton rece:
— Bună, Meredith. Cum te simţi?
Ea se uită la el întrebătoare, dar Simon păru foarte calm şi sigur pe el.
— Bine, mulţumesc, răspunse ea nedumerită.
Simon făcu câţiva paşi în încăpere.
— Te-am aşteptat toată ziua să vii să ne vizitezi.
Puţin supărată, ea replică pe un ton înţepat: 
 — N-am crezut că este vorba de ceva sigur.Oricum, puteai să vii să mă inviţi.
— N-am fost sigur că vrei să mă vezi.
Ea stătu puţin pe gânduri, spoi spuse:
— Te rog să mă ierţi. Am fost ocupată.
Meredith îi arătă rochia şi scoase acul care rămăsese înfipt în material.
— Ce este asta? se interesă el, palpând materialul de culoarea piersicii.
— O rochie. Aş vrea s-o port în luna noastră de miere.
El se uită galeş la ea şi-i spuse cu căldură:
— Este foarte drăguţă. Pot să văd cum îţi vine?
— Desigur. Lasă-mă puţin s-o termin. Stai, te rog, pe scaun.
Simon se aşeză cuminte şi o privea în timp ce ea făcea ultimele retuşuri.
— Unde sunt părinţii tăi? o întrebă el.
— S-au dus la club pentru o partidă de tenis. Vrei să bei ceva?
— Nu, mulţumesc. Văd că te pricepi să coşi.
Ea pufni în râs.
— Ştii foarte bine că-mi place să fac treabă în casă. Am impresia că pentru asta m-ai ales să-ţi fiu soţie, nu-i aşa?
— Ce spui? făcu el, înălţându-şi sprâncenele. De fapt sunt alte motive pentru care te-am cerut de nevastă.
— Ai dreptate, spuse ea, gândindu-se dacă el şi-a dat seama că alegând-o drept soţie, va avea numai avantaje. Cu multă îndemânare, Meredith cusu ultimele tighele şi rupse cu dinţii aţa. Se ridică şi-i spuse lui Simon:
— Mă duc s-o probez. Mă întorc imediat.
Se duse în camera ei şi-şi îmbrăcă rochia, uitându-se în oglindă. Decolteul bogat îi punea în evidenţă umerii rotunzi şi pielea bronzată, iar croiala cambrată îi sublinia talia de viespe. Lungimea rochiei era destul de bună, lăsând să i se vadă picioarele lungi şi perfecte. Se grăbi să audă părerea lui Simon, punându-şi nişte pantofi cu toc înalt şi aranjându-şi părul. Înainte de a se deschide uşa, îşi dădu cu puţin ruj de buze pentru a părea mai aranjată.
Se opri curioasă în pragul uşii, apoi păşi ca o prezentatoare de modă, cu o mână depărtată de corp, iar cu cealaltă pe şold. Făcu câteva piruete şi se opri în faţa scaunului pe care stătea Simon, întrebându-l:
— Îţi place?
— Da, foarte mult, răspunse el, întinzându-i o mână. Vino aici.
Ea îl ascultă şi el o aşeză pe genunchi, începând să-şi plimbe degetele peste inelul pe care i-l oferise, apoi pe bărbie. Cu mâna cealaltă o strânse de talie şi încetişor o sărută pe pielea catifelată de pe umăr. Apoi îi dădu părul de pe spate şi-i sărută pielea fină de pe ceafă, făcând-o să-i treacă un fior pe spate. Ochii ei, pe jumătate închişi, puteau zări pielea lui bronzată de pe piept. O mână îi era pusă pe şoldul lui, dar cealaltă începu să-l mângâie pe piept. Tentativa ei era îngreunată de un nasture şi el o rugă încet:
— Deschide-l.
Ea se supuse, desfăcând nasturele, apoi încă unul şi încă unul, în timp ce simţea degetele lui pe umerii ei şi apoi pe linia curbă a spatelui. Ea se opri când îi desfăcu ultimul nasture, din pudoare, şi el o îndemnă cu blândeţe:
— Continuă, draga mea. Dezmiardă-mă.
Pieptul lui era puternic şi musculos şi ea se înfioră în timp ce-i mângâia pielea fină. Se aplecă apoi şi-l sărută pe gât, simţind că apropierea aceasta o tulbură mai mult decât se aşteptase.
Când degetele ei ajunseră la talia lui, Meredith închise ochii şi deschise buzele, aşteptând sărutarea lui, dar buzele lui o sărutară cu gingăşie pe linia fină de la ureche, apoi pe gât şi pe umăr.
Ea îşi înfipse degetele în părul lui şi el începu să respire întretăiat. Sărutările lui Simon îi dădeau fiori de plăcere în tot corpul. Gura lui lacomă, după ce o sărută pe gât şi pe umăr, alunecă grăbită pe pielea pieptului tare care se ivea de sub decolteu. Degetele mâinii lui se strecurară sub decolteu şi buzele lui se lipiră de buzele ei, făcându-i pulsul mai rapid. Cu mâna cealaltă el începu să-i deschidă nasturii de la spate şi începu să-i mângâie pielea catifelată, stârnindu-i o emoţie tulburătoare.
Ea începu să tremure şi-l întrebă:
— Ce faci?
El îşi înălţă capul şi observă că se înroşise de dorinţă. Ochii lui sclipiră de nerăbdare, în timp ce-i dădu la o parte breteaua rochiei.
— Dezbracă-te, îi spuse el încet. Ai ceva împotrivă?
— Da! răspunse ea indignată şi supărată, şi el pufni în râs, apoi spuse tare:
— De ce? Doar tu m-ai dezbrăcat deja pe mine!
Ea se uită mânioasă la chipul lui congestionat şi-şi retrase mâna de pe pieptul lui ca şi cum ar fi suferit o arsură.
— Asta este altceva! exclamă ea şi obrajii i se împurpurară.
— Ce deosebire este, draga mea? se miră el cu o voce sugrumată, deşi în ochii lui lucea o privire maliţioasă.
— Deoarece eşti un bărbat! izbucni ea, căutând să se îndepărteze de el. Şi eu… eu nu sunt ca tine.
El o strânse în braţe, surâzând uşor amuzat.
— Bineînţeles că eşti diferită de mine, fu el de acord, şi de aceea îmi place să mă uit la tine.
— Să te uiţi? îl întrebă ea cu bănuială în glas.
— Da, şi chiar mai mult decât atât, recunoscu el fără să roșească. Nu-i aşa? făcu el ridicându-și sprâncenele întrebător.
— Desigur că nu este adevărat, replică ea îngrozită de puterea propriei dorinţe, lăsându-l pe Simon s-o strângă în braţe cu pasiune.
— Suntem doar logodiţi, îi reaminti el.
— Aşa este, iar asta este casa părinţilor mei şi dintr-o clipă în alta ne putem trezi cu ei aici.
— Crezi că vor fi neplăcut impresionaţi dacă ne vor surprinde?
— Sunt convinsă că eu voi fi foarte stânjenită.
— Înţeleg. N-am vrut să te simţi stingherită,Meredith.
Fără grabă, el îi ridică breteaua de pe umăr.
Şi ea ştia acest lucru. De aceea acceptase să se logodească cu el fără să ezite. Meredith făcu o mişcare să se ridice şi el îi dădu drumul.
— Mă duc să-mi scot rochia, murmură ea, căutând un pretext pentru a-l lăsa singur.
Avea nevoie de un moment de singurătate pentru a-şi pune ordine în gânduri.
— Păi tocmai acest lucru ţi l-am cerut acum un minut, replică el cu un reproş ironic, şi nici n-ai vrut să auzi de aşa ceva.
Simţindu-se în siguranţă deoarece nu mai stătea pe genunchii lui, ea făcu o mutră bosumflată şi o şterse imediat din cameră pentru a-și schimba rochia.
Părinţii ei se întoarseră peste puţină vreme şi mama ei servi cafea şi prăjituri, în timp ce se uitau la o piesă de teatru la televizor. După ce piesa se termină, Meredith îl conduse pe Simon la maşină. Luna plină se ridicase sus pe cer, iar stelele sclipeau în mod misterios. Nu adia nicio pală de vânt, iar pinii pe care tatăl ei îi plantase în spatele lăptăriei cu zece ani în urmă păreau nişte fantome ce sporeau taina nopţii paşnice. Aerul părea îmbălsămat şi era răcoros.
Simon o trase la piept şi o sărută îndelung, ţinând-o strâns lipită de trupul său. Mângâind-o uşor cu părul ei mătăsos, îi şopti dulce la ureche:
— Ce ai vorbit cu Michael seara trecută?
Întrebarea fu atât de neaşteptată încât nu-şi dădu seama pe moment despre ce este vorba.
— Nimic, răspunse ea, nevrând să-şi reamintească durerea şi mânia surdă care o cuprinsese seara trecută.
Simon se depărtă puţin. Lumina lunii era atât de intensă încât ea putu să-i distingă chipul cu precizie.
— Nimic? repetă el uimit. Păreai destul de tristă. Ce s-a întâmplat?
— Nu s-a întâmplat nimic! spuse ea apăsat. Fusese atât de fericită, atât de mulţumită şi încântată de dragostea lui Michael, încât dezamăgirea ce-o încercase când el se logodise cu o altă fată îi întunecase sufletul.
— L-am întrebat de ce nu m-a anunţat mai devreme că s-a logodit şi mi-a explicat motivele care l-au determinat să amâne acest lucru. Asta este tot.
— A fost satisfăcătoare?
— Ce anume? făcu ea nedumerită.
— Explicaţia lui.
— Oh, presupun că da. Doar că n-am putut…
— Ce n-ai putut?
— N-am putut, totuşi, spuse ea cu sinceritate, să-l acuz că m-a părăsit, deoarece eu mă logodisem deja cu tine, înainte s-o cunosc pe Francine. De aceea a putut să motiveze foarte uşor pasul pe care l-a făcut în viaţă, îndepărtându-mă complet de el.
— Vrei să spui că erai pregătită să ai o dispută serioasă cu el şi Michael n-a vrut să se lase prins în plasa pe care i-ai întins-o?
Plecată de pe punctul de a nega acuzaţiile lui Simon, ea deschise gura şi spuse:
— Nu am fost…
Meredith nu putu să-şi continue fraza căci expresia feţei lui o înspăimântă şi ea nu mai avu puterea să-l contrazică.
— Da, am constatat că el nu s-a lăsat păcălit de atitudinea mea belicoasă. Vreau numai să accentuez faptul că Michael n-a fost niciodată un luptător. Ştii că el s-a obişnuit, încă din copilărie, să lase totul baltă şi să plece de la locul disputei. Totdeauna a considerat că este mai bine să lase adversarul să se calmeze şi a lăsat să treacă o perioadă de timp până să vorbească iarăşi cu cel care-şi ieşise din fire.
— Ce tip plictisitor, comentă Simon, făcând o pauză. Meredith, te rog să-mi mărturiseşti sincer dacă te-a abandonat fără nicio remuşcare.
— Ce vrei să spui?
— Mi-ai relatat faptul că vă iubeaţi foarte mult. Erai sigură de sentimentele lui sau numai bănuiai cam ce simte el pentru tine?
— Am fost într-adevăr îndrăgostiţi unul de celălalt. El mi-a declarat că mă iubeşte. Am crezut că ne vom căsători când el va termina facultatea.
— Ţi-a cerut mâna?
— Nu în mod direct, dar era un lucru de care nu mă îndoiam. Cel puţin eu am considerat că asta va veni de la sine.
— Nu trebuie să fii niciodată sigură de sentimentele unui bărbat, confirmă Simon cu blândeţe. Mai ales dacă el le mărturiseşte atunci când este cuprins de patimă.
— Ai dreptate. Ce rău îmi pare că abia acum mi-am dat seama de acest lucru.
Ea clătină cu tristeţe din cap, tremurând deşi nu era frig şi el îi prinse braţul, spunându-i:
— Cel mai bine este să uiţi povestea asta urâtă şi să continui să trăieşti. Ce spui de o întâlnire, mâine după-amiază, după ce termini lucrul, pentru a lua masa de seară împreună?
— Cred că va fi ceva minunat!
— Foarte bine. Îţi voi telefona.
El îşi muşcă buzele şi o împinse cu gingăşie în casă, înainte de a se urca în maşină.
* * *
Meredith nu avu un somn prea liniştit din cauza căldurii care dogorea şi de aceea nu se acoperise decât cu un cearşaf. Pielea ei păstra încă urmele mângâierilor şi sărutărilor lui Simon şi amintirea lor o făcea să fie mai tulburată. Atunci când se afla în compania lui, nu se mai gândea la Michael sau la alt bărbat. Revederea cu Michael îi reaprinsese pojarul dragostei călcate în picioare. Îşi aminti senzaţia pe care o avusese în momentul când el o ţinuse strâns în braţe pe când dansaseră: ce fiori îi stârnise apropierea de Michael, parcă trupurile lor se contopiseră într-o singură fiinţă. Nu-i venea să creadă că Michael n-o va mai îmbrăţişa vreodată,după ce fiecare dintre ei alesese o altă fiinţă pentru a-i fi pereche în viaţă.
Oare era irevocabil separată de Michael? Logodnele pot fi uşor rupte, aşa cum îi spusese lui Simon atunci când îi ceruse să fie logodnica lui şi el fusese de aceeaşi părere cu ea.
Să presupunem că Michael sau Francine nu mai vrea să respecte promisiunea făcută de a fi logodiţi, ceea ce se putea lesne întâmpla datorită faptului că nu se cunoscuseră prea bine unul pe altul. La urma-urmei, totul nu fusese decât o idilă trecătoare. Michael ar putea foarte bine să se răzgândească. Şi atunci – şi atunci va fi prea târziu, căci ea va fi deja soţia lui Simon. Nu ştia măcar data nunţii lui Michael cu Francine, fiindcă nimeni nu menţionase până acum când fusese fixată ceremonia religioasă. Acum i se părea că luna ianuarie este prea apropiată pentru nunta ei cu Simon.
Se răsuci nemulţumită în pat, cu teama ghemuită în inimă. Putea ea să rupă logodna cu Simon? Nu putea să fie soţia lui, cât Michael era liber. Gândul că acesta din urmă o mai iubeşte încă, îi smulse lacrimi amare care se scurseseră pe pernă. Îşi aminti cu duioşie de primul lor sărut, atunci când erau încă la şcoală, reacţia lor de uimire faţă de fericirea ce-o încercaseră în momentul când copilăria lor se schimbase într-un sentiment mult mai profund şi mai durabil. Fuseseră atât de fericiţi până în clipa când el plecase la universitate şi chiar vacanţele erau pline de un farmec pe care acum ea nu-l mai putea pricepe. El preferase să-şi petreacă vacanţele universitare lângă ea decât să lucreze la Auckland pentru a se întreţine la facultate. De obicei petreceau clipe minunate în compania surorilor lui Simon şi a altor tineri de vârsta lor, dar ea şi Michael fuseseră întotdeauna consideraţi ca o pereche distinctă. Fuseseră mereu priviţi de ceilalţi ca un cuplu perfect. Bineînţeles că fuseseră nişte adolescenţi nevinovaţi care se amuzau petrecându-şi timpul liber împreună. Prietenii lor erau nişte tineri plăcuţi şi voioşi care nu se supărau din cauză că ei formau o pereche separată. Când Michael plecase la facultate, ea fusese invitată de ceilalţi băieţi să iasă la plimbare, dar fiecare avusese conştiinţa că este prietena lui Michael, astfel că ieşirile se terminau întotdeauna cel mult cu o sărutare pe frunte în momentul când ea intra în casă.
Meredith îi scrisese lui Michael în mod regulat, dar nu adoptase un ton sentimental, din cauză că nu avea o fire expansivă, astfel că îi relatase tot ce se întâmplase în lipsa lui, încheind totuşi „Cu dragoste”. Michael nu-i răspundea prea des la scrisori, dar ea ştia că îşi consacra timpul studiului. Toate scrisorile lui, scurte şi pline de umor, fuseseră păstrate cu sfinţenie de Meredith. Întotdeauna manifestaseră aceleaşi gusturi şi râseseră de aceleaşi lucruri, astfel că ea îi apreciase spiritul critic.
Ea începuse să nutrească gândul că fuseseră făcuţi unul pentru celălalt. Totul fusese minunat până în momentul când Francine apăruse în viaţa lui Michael. Acum intervenise complicaţia cu Simon. Cum de fusese atât de nesăbuită încât să accepte logodna cu el? Oare mai putea da înapoi? Atitudinea lui Simon era destul de binevoitoare, dar căsnicia nu însemna numai tandreţe. Sexul nu însemna iubire, şi dacă îl iubise cu adevărat pe Michael, sexul ar fi putut fi suficient pentru a o lega de Simon?
Mai ales că şi acum îl iubea pe Michael şi Simon ştia foarte bine acest lucru. Îşi aminti de expresia chipului său din seara trecută când o condusese acasă. Simon fusese vădit deranjat că ea vorbise cu Michael şi dorise să audă o confesiune sinceră din partea ei. Uneori avusese dorinţa de a-i mărturisi tot ce are pe suflet, ca de exemplu în după-amiaza aceasta, după mângâierile şi sărutările calde ale lui Simon. Cu toate acestea, când se gândea la Michael, lacrimile îi apăreau în ochi. Poate că nu acţionase aşa cum trebuie şi se aruncase în braţele lui Simon pur şi simplu pentru că sărutările lui atât de rafinate stârniseră dorinţe după dorinţe în trupul ei, făcând-o să nu se mai gândească la nimic altceva, şi îndepărtându-i dorul de Michael. Oare aceasta reprezenta o bază solidă pentru căsnicie?
Începu s-o doară capul şi pulsul deveni şi mai accelerat. Gândurile cu care se confrunta deveniră din, ce în ce mai dificile. Simţi nevoia să ia o aspirină. Mâine îl va vedea pe Simon şi va putea să-şi clarifice sentimentele faţă de el. O frământa însă ideea că el făcea parte din problemele nerezolvate şi ştia că nu poate să apeleze la el pentru a reuşi să ia o decizie înţeleaptă. Deveni şi mai nehotărâtă şi somnul îi dădu târcoale, adormind într-un târziu, cu gândul la Simon.
În timpul nopţii îl visă pe Michael. Visul se dovedi a fi un coşmar, iar când se deşteptă nu mai reţinu amănunte revelatoare, ci doar faptul că plânsese şi-l acuzase de faptul că-i spărsese un bibelou; poate îşi adusese aminte de o întâmplare din copilărie, nu-i era clar locul desfăşurării visului
— Dar lui nu-i păsa nici cât negru sub unghie şi se depărtase de ea, spunându-i: „Simon îl va lipi la loc. Lasă-mă în pace!“
În timp ce se îmbrăca se întreba ce semnificaţie freudiană are visul său. Oare Simon va avea tăria să-i refacă inima zdrobită? Nici ea nu era sigură dacă va putea cineva să facă acest lucru.
CAPITOLUL VI
Luni, în timpul pauzei de prânz, Meredith cutreiera magazinele pentru a alege câteva cadouri de Crăciun când o zări pe Debra Kingsley traversând strada pentru a se duce în centrul comercial al oraşului.
— Nu am avut ocazia să vorbesc cu tine la petrecere, îi spuse Debra. Te-ai distrat bine?
— Da, de minune, răspunse Meredith în mod automat.
— Ai luat masa de prânz? Nu vrei să mâncăm împreună?
— Nu mai am timp, draga mea. Trebuie să mă întorc la lucru peste cincisprezece minute.
— Asta nu înseamnă că trebuie să sari peste prânz. Nu este bine dacă mănânci neregulat, spuse Debra pe un ton categoric. Propun să intrăm într-un bar din apropiere unde vei putea ronţăi câteva sandvişuri.
După ce se aşezară la masă şi chelnerul le aduse câteva sandvişuri şi băuturi, Debra începu s-o roage:
— Acum, povesteşte-mi despre Simon.
— Ce vrei să ştii despre el? o întrebă Meredith îngrijorată.
— Bineînţeles că ard de nerăbdare să aflu cum te-ai logodit cu el! Mor de curiozitate să aflu de la tine ce te-a determinat să-l alegi tocmai pe el. La petrecerea lui Michael n-am putut să-ţi pun o asemenea întrebare din cauza lui Simon. Trebuie, draga mea, să te felicit: ai ţinut atât de secretă povestea ta de dragoste cu Simon, încât nimeni n-a ştiut nimic.
— Aşa e, recunoscu fără ezitare Meredith.
— Nici nu se putea altfel, continuă Debra, deoarece ai locuit foarte aproape de el, nu-i aşa? Anneke a zis că nimeni nu se aştepta la Simon, fiindcă noi toţi am crezut că te vei mărita cu Michael. Ştiu că Michael este un neserios căruia nu-i place să se implice prea tare în relaţiile cu ceilalţi.
Meredith dădu aprobator din cap.
— Mama mea a fost singura care a avut încredere în el. A susţinut întotdeauna că el nu va face o alegere serioasă în privinţa căsniciei, decât după ce va fi terminat studiile. Știi foarte bine că Michael a fost foarte alintat căci este singurul băiat la părinţi. A ascultat-o pe mama şi a respectat sfaturile ei şi şi-a terminat studiile la facultate şi apoi, gata! s-a logodit cu fata pe care n-am mai văzut-o până acum. Cred că este pentru prima oară când mama a fost şocată de faptele lui. Cu toate acestea, s-a obişnuit repede cu noua situaţie, mai ales că
Francine este foarte drăguţă şi s-a împrietenit foarte repede cu ea.
— Pare o fată de treabă.
— Aşa e, cu toţii ţinem la ea. La început am fost puţin dezamăgiţi din cauză că ne-am gândit întotdeauna că tu vei fi aleasa lui Michael şi cred că el a făcut acest pas fără să se gândească la faptul că eraţi atât de apropiaţi unul de celălalt. Mama n-ar fi aprobat niciodată alegerea lui dacă ar fi ştiut că sunteţi atât de îndrăgostiţi. Eu ştiam cât de des v-aţi văzut, dar m-am ferit să-i spun mamei, gândindu-mă că nu trebuie să mă bag acolo unde nu-mi fierbe oala. Acum sunt convinsă că amândoi v-aţi dat seama că aţi fost doar „nişte prieteni buni“, nu-i aşa?
Meredith zâmbi fără să dea niciun răspuns. Aşadar Michael a lăsat familiei impresia că nu este un om serios. O surdă mânie o cuprinse şi mâna îi tremură când luă un sandviş. Se gândi decepţionată că el considerase relaţia dintre ei doar o manifestare de prietenie apropiată. În felul acesta nu-i fusese prea greu să renunţe la ea.
— Vorbeşte-mi de Simon, o încurajă Debra. Haide, povesteşte-mi totul. Sunt numai ochi şi urechi.
— Sincer să-ţi spun, nu prea am ce să-ţi relatez. Pe Simon îl ştiu de când eram mică. Întotdeauna am fost foarte apropiaţi, dar cred că vârsta mea fragedă l-a împiedicat să-şi arate sentimentele faţă de mine.
— Vrei să spui că a aşteptat până ai crescut? Crezi că a avut răbdare să te vadă mare?
— Nu fi răutăcioasă! Nu este chiar atât de bătrân. Este drept că a fost căsătorit câţiva ani buni, dar când i-a murit soţia eu nu aveam nici optsprezece ani.
— Da, îmi amintesc de moartea lui Jill. A fost un lucru îngrozitor, nu-i aşa? Nu se mai moare în zilele noastre la naşterea unui copil, dar ea a avut o soartă tragică. A fost atât de frumoasă şi formau o pereche ideală. Nu-ţi pasă că a fost însurat?
— Nu, absolut deloc.
— Cred că perioada cât a fost căsătorit a făcut din el un soţ model. Presupun că vei avea grijă de băieţelul lui.
— Da, mă voi ocupa de creşterea lui.
Meredith răspunse cât mai lapidar posibil, dorind să afle cât mai multe despre Michael şi logodnica sa. Cum se împăcau cei doi? Oare erau cu adevărat îndrăgostiţi? El era fericit? Acum era momentul să pună aceste întrebări care i-ar fi potolit frământarea din noaptea trecută, dar nu îndrăzni s-o hărţuiască pe Debra cu îndoielile ei. Abătu cu grijă conversaţia la Michael şi Francine şi află că logodnicii petrecuseră câteva zile în Auckland, la familia Francinei. Tot ce ştia Debra despre data nunţii era că logodnicii doreau s-o fixeze cu părinţii Francinei.
Trecuseră cincisprezece minute şi Meredith nu află prea multe despre Michael, căci Debra se dovedi a fi o persoană prea puţin informată.
* * *
Meredith rămase tăcută în timp ce lua cina cu Simon. După ce terminară masa, Simon chemă chelnerul şi ceru nota de plată.
— Meredith, vom lua cafeaua la mine acasă, o anunţă el.
Ea dădu aprobator din cap şi-şi luă poşeta, ridicându-se de pe scaun. Restaurantul era plăcut, dar conversaţia dintre ei lâncezise. Toată seara ea se simţise inhibată. Nu era sigură pe ea, era nervoasă şi agitată. Aerul răcoros de afară îi făcu bine. Ea respiră adânc şi-i spuse lui Simon:
— Aş putea să mă plimb.
— Putem merge până la mare şi apoi să ne întoarcem la maşină.
— Foarte bine. Să pornim.
Ei merseră în tăcere şi Meredith începu să se mai calmeze, dorind să-şi pună ordine în gânduri.
Sprijinită de balustrada ce mărginea cheiurile, ea se uită la iahturile aliniate la ţărm şi care purtau nume exotice. Erau construite în diferite țări din lume şi străbătuseră oceanele planetei pentru a ajunge în ţara ei. Meredith îşi ridică privirile către cer şi văzu o stea căzătoare.
— Ce s-a întâmplat? o întrebă el, ţinând-o cu mâna pe după umeri.
— Oh, nimic, răspunse ea, ce minunat ar fi să ne îmbarcăm pe un iaht şi să plecăm într-o croazieră îndepărtată.
— După câte îmi amintesc, comentă el, nu eşti o amatoare de plimbări pe mare.
Simon făcuse multe croaziere şi ea îşi aminti că atunci când avea cincisprezece ani, Simon şi Jill o luaseră, împreună cu Anneke, într-o plimbare pe un iaht al unui prieten de familie. Fusese o experienţă nefericită pentru Meredith. Imediat ce părăsiseră rada portului, ea avu rău de mare şi prietenul lui Simon se îngrijorase de starea ei şi făcându-i-se milă, scurtă durata plimbării. Deşi ea protestase, Simon insistase să se întoarcă cât mai repede la mal şi ea îşi reveni numai când simţise pământul sub picioare.
— Nu-mi face plăcere să-mi amintesc de experienţa dureroasă de pe mare, zise ea.
— Cineva trebuie să pună capăt fricii tale când eşti pe vapor. Ce-ai zice să ne petrecem luna de miere pe un pachebot?
Meredith se uita în depărtare la valurile care se izbeau de ţărm, făcând un zgomot puternic.
— Da, răspunse ea, întorcându-se fără să-l privească şi începu să meargă lângă el, ţinându-l de mână. Păşeau ca doi îndrăgostiţi, dar ea era cu gândul în altă parte, frământându-se din cauza problemelor ei nerezolvate.
Ajunşi la Simon, ea se aşeză pe canapeaua din sufragerie aşteptând cafeaua pe care o pregătea el. Simon adusese două ceşti de cafea şi nişte bomboane de ciocolată învelite în hârtie verde şi ea desfăcu una. Aprecie gustul plăcut, dar tot răsucind ambalajul se murdări pe degete.
Simon exclamă:
— Degetele tale au devenit aproape verzi!
Ea contestă că el are dreptate şi puse ambalajul pe tavă, lângă ceaşca de cafea.
— Bea-ți cafeaua, o îndemnă el şi Meredith îl ascultă ridicând ceaşca de porţelan translucid.
El aşteptă răbdător ca ea să-şi termine lichidul aromat, apoi, punându-şi ceaşca pe tavă, îi spuse:
— S-a întâmplat ceva rău, draga mea? Nu vrei să-mi mărturiseşti ce te frământă?
Ea îl privi aproape cu teamă şi ceaşca începu să tremure desi o ținea cu ambele mâini.
— Nu sunt sigură dacă eu… dacă noi… facem ceea ce trebuie, rosti ea într-un târziu. Nu cred că este bine dacă ne căsătorim.
El o privi în tăcere câteva momente, apoi spuse pe un ton hotărât:
— Din partea mea cred că facem ceva corect. Ceea ce contează este dacă acest lucru capătă un alt aspect privit din punctul tău de vedere. Nu ştiu dacă ceea ce fac corespunde dorinţelor tale reale.
— Asta este problema, recunoscu ea aproape în şoaptă.
După ce făcu o altă pauză, el continuă:
— Modul tău de a privi lucrurile nu m-ar fi surprins ieri seară, după petrecerea de la Michael. După ce ai vorbit aşa de frumos despre rochia pe care ai făcut-o special pentru luna noastră de miere, am crezut că nu te mai preocupă persoana lui.
— Dar eu ţin la el! replică ea cu vehemenţă, ridicând privirea. Socoteşti că pot să-l dau uitării în câteva săptămâni, când am fost îndrăgostită de el atâția ani?
Ochii lui se întunecaseră.
— Nu, nu pot să-ţi cer acest lucru. Poate că am pretins prea mult. Nu uita că amândoi ştiam că ai fost îndrăgostită de el, atunci când ai acceptat să te măriţi cu mine. Spune-mi, ce te-a făcut să-ţi schimbi hotărârea?
— Nimic. Presupun că nimic. Numai că eu… eu cred că atunci când am acceptat propunerea ta eram într-o stare puternică de şoc, adăugă ea cu ezitare.
— Nu, Meredith, nu erai sub influența șocului emoţional. Propunerea mea a venit mult mai târziu şi aveai timp să depăşeşti momentele de uluială când ai aflat că Michael este logodit cu o altă fată şi ai putut cumpăni cu calm şi înţelegere dacă este bine să te măriţi cu mine.
— De unde știi în ce stare mă aflam? îl întrebă ea şi Simon zâmbi.
— Meredith, te cunosc foarte bine şi ceea ce constat acum este faptul că te-ai gândit din nou la situaţia noastră şi ai ajuns la altă concluzie. Ţi-a mai spus ceva Michael sâmbătă seara? Ai văzut că e cam băut la petrecere şi se poate să fi devenit deodată sentimental şi să-ţi fi şoptit la ureche cât de frumoase au fost clipele pe care le-aţi petrecut împreună.
— Nu mi-a amintit absolut nimic din trecutul nostru. Ţi-am spus deja că era să ne certăm, nici vorbă de fericirea trecută.
— Aşa cum mi-ai povestit, cearta voastră pare o dispută între îndrăgostiţi.
— De unde ştii tu ce s-a întâmplat? N-ai fost acolo să auzi discuţia dintre mine şi Michael.
— N-am fost acolo, dar pot să-mi închipui cam ce s-a petrecut între voi. Nu te-a sărutat?
— Nu! Dacă ar fi încercat, nu l-aş fi lăsat să mă sărute. Acum este logodit cu o altă fată.
— La fel ca şi tine, sau ai uitat cumva de acest lucru?
— Nu, n-am uitat care este noua mea alegere, se răţoi ea. Numai că am început să cred că este o greşeală să mă mărit cu tine. Acesta este punctul meu de vedere în privinţa căsătoriei noastre.
Simon o privea cu intensitate, afişând o atitudine rece şi distantă, aproape că ai fi zis că o dispreţuieşte. Până acum, ea nu se certase niciodată cu Simon. Gândul că acum nu se înţelegea cu el, o înspăimânta pe Meredith.
— Oh, Simon, spuse ea cu voce tremurătoare. Nu vreau să ne certăm. Nu vreau să-ţi produc nicio neplăcere.
El se destinse puţin şi întinse o mână zicând:
— Vino aici, draga mea.
Ea clătină din cap. În braţele lui ar fi putut uita de toate necazurile, dar ştia că acest gest este doar pasager. Când el o va conduce acasă, lucrurile vor rămâne neschimbate şi frământările ei n-o vor slăbi toată noaptea.
Simon se ridică din fotoliu şi veni lângă ea, ridicând-o în picioare, în ciuda rezistenţei sale.
— Nu, nu trebuie! protestă ea, dar el o strânse în braţe cu pasiune.
— Te rog, murmură el, ridicându-i bărbia cu o mână, sărută-mă, Meredith.
— Dar eu vreau să discutăm despre…
— Pe urmă.
Gura lui se apropie de buzele ei şi Meredith se lăsă sărutată.
Sărutul dură mult timp, apoi el îi puse cu gingăşie capul pe umăr şi o mângâie pe spate.
— Draga mea, nu cred că de data asta faci vreo greşeală, nu-i aşa? o întrebă el triumfător, zâmbindu-i galeş.
— Căsnicia înseamnă şi altceva, nu numai să faci dragoste, reuşi ea să spună în şoaptă.
— Ai dreptate, recunoscu el.
— Îndrăgostiţii au nevoie de un timp pentru a se cunoaşte, continuă ea. Am impresia că luna ianuarie este prea aproape şi logodna noastră nu va dura prea mult.
— Este adevărat că logodna noastră este cam scurtă, dar noi ne cunoaştem de fapt de multă vreme. De fapt, ai fost bucuroasă când ţi-am propus data căsătoriei.
— Aşa este, dar acum mi se pare că termenul este prea scurt. Nu mai este mult până la Crăciun. Nu s-ar putea să mai amânăm data nunţii?
El se uită amuzat în ochii ei.
— Cât vrei să amânăm?
— Nu ştiu, răspunse ea nehotărâtă, până când voi fi sigură de sentimentele mele.
— Înainte erai sigură, dar acum ai început să te îndoieşti. Este cazul să nu mai ai asemenea îndoieli. Nu poţi fi sigură un moment, ca apoi să nu mai ai aceeaşi părere. Dacă vei continua să gândeşti în acest mod, mi-e teamă că incertitudinea va dura câţiva ani.
— Nu cred că v-a dura aşa de mult! Ştiu când vreau să avem nunta, peste câteva luni, în aprilie sau mai.
— Sau în iunie, sau în iulie, sau la Sfântul aşteaptă! zise el pe un ton iritat. Când, Meredith? Dă-mi, te rog, o dată sigură!
— Nu pot! replică ea, zbătându-se să scape din îmbrăţişarea lui. Nu ştiu încă data…
— Care dată? se interesă el văzând-o că ea se uită în altă parte. Am impresia că are legătură cu Michael, nu-i aşa? Nu ştii încă data nunţii lui, adăugă el întunecându-se la faţă.
Privirile lui Simon erau acuzatoare şi reci, iar tăcerea ei îi confirma bănuiala. El se îndepărtă imediat şi-şi băgă mâinile în buzunare ca şi cum ar fi vrut să se împiedice să facă un gest necugetat.
Aflat la câţiva metri, Simon se uită la ea mânios şi Meredith se înspăimântă.
Simon nu se mai putu abţine şi izbucni în reproşuri:
— Pentru numele lui Dumnezeu, Meredith, este timpul să te maturizezi odată! Nu poţi împăca şi capra şi varza în acelaşi timp. Dacă nu vrei să te măriţi cu mine atâta vreme cât încă mai este o şansă cât de mică pentru Michael să fie singur, atunci putem rupe logodna chiar acum. Nu mă pot împăca cu ideea că mă păstrezi pe mine în caz că nu poţi să te măriţi cu Michael. Cu cine crezi că ai de-a face?
— Te rog… te rog să mă ierţi, spuse ea pe un ton umil.
Aşa cum pusese el problema, fapta ei devenise de-a dreptul monstruoasă. Niciun om nu se putea comporta de o asemenea manieră şi ea nu putea să-i poarte pică pentru că este furios. Nu se gândise că gestul ei ar putea să aibă o asemenea semnificaţie, dar înăuntrul ei simţise că nu putea să ezite în alegerea făcută şi-i era ruşine de Simon.
— Nu m-am gândit că atitudinea mea va fi astfel interpretată, şopti ea cu groază.
El luă în considerare scuzele ei încurcate şi o întrebă pe un ton aspru:
— Consideri logodna noastră ruptă sau rămâne să facem nunta aşa cum am stabilit?
Niciodată nu-i vorbise pe un asemenea ton şi ea se uită la el temătoare:
— Problema asta te preocupă aşa de mult?
El deveni şi mai grav, dar se vedea că-şi stăpâneşte cu greu furia:
— Știi foarte bine cât de mult doresc să ştiu adevărul. Te rog, Meredith, nu te mai ascunde. De data asta trebuie să iei o hotărâre decisivă. Te previn să te gândeşti bine, căci este ultima şansă. Dacă ne vom căsători, fii sigură că nu te voi lăsa să-ţi schimbi opiniile după cum bate vântul. Dacă te hotărăşti să rupi logodna, să ştii că nu mai poţi conta pe mine dacă Michael se însoară cu Francine. Nu poţi decât să alegi între o variantă sau alta, aceasta este problema pe care trebuie s-o rezolvi acum.
— Asta sună ca un ultimatum.
— Aşa este, continuă el cu acelaşi glas dur, dar nu pot trăi în această incertitudine. Este mai bine să aflu chiar acum care este hotărârea ta.
Ea stătu în cumpănă. Era în primejdie să-i piardă prietenia şi tot ce ţinea de el. Ajunseseră la o relaţie destul de intimă care nu mai permitea reîntoarcerea la plimbările platonice de odinioară. El ceruse imperios un răspuns clar şi precis, iar în caz de refuz, nu mai dorea să se uite la ea. Lucrul acesta era puţin cam dificil de realizat, deoarece ar fi avut nenumărate ocazii să se întâlnească, din moment ce familiile lor erau atât de apropiate. Şi atunci, între ei s-ar fi aflat o barieră imposibil de depăşit. Situaţia aceasta i-ar fi produs o mai mare amărăciune decât pierderea lui Michael
Oare este posibil să-i piardă pe amândoi? Cum şansa ca Michael să se despartă de Francine era destul de redusă, perspectiva de a rămâne fără niciunul din ei se accentua şi mai mult. Cel puţin Simon era lângă ea, pe când Michael rămânea o speranţă deşartă. Poate din cauza asta Simon căpăta o importanţă mai mare decât orice pe lume.
Mintea ei căuta cu febrilitate o soluţie la această dilemă, dar nu găsi nicio ieşire din impasul în care se afla. Simon stătea nervos în faţa ei, aşteptând cu nerăbdare răspunsul ei clar şi definitiv.
Vocea ei se auzi într-un târziu, moale şi ezitantă:
— Simon, mă voi mărita cu tine, în ianuarie, aşa cum am stabilit.
Ea crezu că el o va îmbrăţişa, dar el nu făcu nicio mişcare, doar trăsăturile feţei i se destinseră puţin.
— Foarte bine, eşti sigură că vrei acest lucru?
— Absolut sigură, afirmă ea pe un ton hotărât.
El o privi îndelung, apoi îi spuse:
— Este timpul să te conduc acasă.
Nici măcar n-o sărută la despărţire şi ea rămase bosumflată ca un copil căruia nu i se împlinesc poftele. Practic, el îi dăduse o lecţie în seara aceasta, deoarece comportamentul ei imatur îl scosese din fire. Fără îndoială că-l provocase fără să vrea şi el reacţionase destul de aspru. Ea ar fi trebuit să se aştepte la izbucnirea lui furioasă. De data aceasta nu mai putea să dea înapoi, căci Simon îi atrăsese atenţia că nu-i va permite acest lucru. Ştia foarte bine că el se ţinea de promisiuni.
* * *
Crăciunul este o sărbătoare de familie. Simon, Meredith şi Benjy îşi împărţeau timpul între cele două case şi de mai multe ori, ambele familii se aflară împreună. Ian, fratele lui Meredith, sosi din Painia, localitate aflată în nordul îndepărtat, unde lucra ca inginer la o companie de electricitate, împreună cu soţia şi fetiţa în vârstă de patru ani pentru a sărbători naşterea lui Iisus Cristos în sânul familiei. Cina de Crăciun fu ca de obicei alcătuită din şuncă şi friptură de curcan cu salată, iar ca desert, prăjitură cu fructe pe care doamna Townsend o servi cu frişcă şi sirop.
În seara următoare se strânseră cu toţii la familia Van Dyk la o friptură pregătită în curte, la grătarul construit cu câţiva ani în urmă de domnul Van Dyk şi în curând aroma de friptură se împleti cu mireasma de iasomie şi scorţişoară care provenea de la arbuştii din jur. Copiii se jucau nepăsători în iarbă, iar Benjy o ajuta pe nepoata lui Meredith să meargă pe tricicletă în amuzamentul tuturor membrilor familiilor Van Dyk şi Townsend.
— Ce drăguţ este Benjy, comentă Meredith râzând de eforturile puştiului de a împinge tricicleta.
— Aşa este, se pare că-i place foarte mult fetiţa.
— Înseamnă că-și doreşte o surioară, continuă Meredith uitându-se în ochii lui Simon care stătea lângă ea pe un scaun de lemn.
El o privi cu seriozitate.
— Tot ce se poate, dar nu vreau să-i îndeplineşti dorinţa atât de repede.
Surprinsă, ea replică imediat, neştiind ce să creadă:
— De ce?
— Ţi-am mai spus, răspunse el, deoarece vreau să-mi aparţii numai mie un timp.
Ea se gândise că Simon dorea o viaţă normală de familie şi că ar fi fericit să-i dăruiască lui Benjy câţiva fraţi şi surori.
— Fripturile sunt gata! anunţă o voce de la grătar. Veniţi şi serviţi-vă.
Simon o luă pe Meredith de mână, spunându-i:
— Să mergem, mi-e o foame de lup.
— Ea înţelese că el nu doreşte să discute despre copii, dar cu ocazia revelionului el îi mărturisi ce crede în această privinţă.
Făcuseră o plimbare de-a lungul drumului mărginit de arbori de cauciuc şi piper ce despărţea fermele familiilor lor. La întoarcere, în timp ce-o ţinea pe după umeri, iar ea pe el de talie, Simon o întrebă pe neaşteptate:
— Meredith, iei pastile anticoncepţionale?
Ea se opri uluită şi-şi retrase braţul, uitându-se indignată în ochii lui.
— Nu! Bineînţeles că nu!
El zâmbi uşor încurcat.
— Iartă-mă, draga mea, dar ştii că nu se poate răspunde cu siguranţă la această întrebare. În zilele noastre luarea de pilule este un lucru obişnuit şi m-am gândit că ai vorbit mult timp cu Michael. Am crezut că poate aţi făcut…
— Ei bine, n-am făcut dragoste cu Michael, spuse ea pe un ton înţepat, deşi uneori aş fi vrut să se întâmple asta. Aş fi putut face acum o comparaţie.
— Mă îndoiesc de asta. Oricum, sunt destul de egoist ca să mă bucur că sunt primul bărbat în viaţa ta.
— Trebuia să-ţi mărturisesc că sunt fecioară, spuse ea gândindu-se că nu-i cunoscuse decât pe Michael şi pe Simon în viaţa ei.
— Şi eu vroiam să ştiu acest lucru, dar nu-l puteam obţine decât punându-ţi o întrebare în legătură cu acest subiect. Acum s-a ivit o problemă destul de serioasă, din moment ce eşti virgină, unul din noi trebuie să facă ceva. Vrei să mă interesez eu? Deşi este un subiect delicat pentru bărbaţi, mă voi duce la doctor.
— Nu, nu-i nevoie, zise ea. Lasă totul în seama mea. Îl voi consulta pe doctorul meu sau dacă nu, mă duc la clinica din oraş. Ea se gândi cu îngrijorare că el ar dori ca viaţa familială să nu fie perturbată de eventualitatea unei sarcini. Simon, vom avea copii, nu-i aşa? adăugă ea puţin nesigură.
— Am deja un fiu, îi reaminti el.
Ea căscă ochii mari de uimire şi-i spuse:
— Eşti sigur că nu vrei o viaţă normală de familie? Nu ai vrut să ai mai mulţi copii cu Jill?
— Tu nu eşti Jill! făcu el, rănind-o mai mult decât ar fi vrut. Nu trebuie să te străduieşti s-o înlocuieşti.
— Dar nu aceasta este intenţia mea, spuse ea tremurând. Vreau să am copii. Nu vezi că Benjy îşi doreşte fraţi şi surori? Băiatul tău este obişnuit să locuiască într-o familie numeroasă.
— Avem tot timpul pentru a spori numărul familiei noastre, spuse el vesel. Micuţul va trebui să se acomodeze cu noua lui mamă, aşa că nu văd  de ce să-i îngreunăm situaţia, dăruindu-i curând un frăţior sau o surioară. Nu uita că şi tu trebuie să treci printr-o perioadă de acomodare în primul an al căsniciei noastre.
— Atunci, peste un an, putem face un copil?
Insistă ea. Benjy va fi la şcoală. Voi avea mai mult timp liber şi el va avea grija învăţăturii. Cred că este perioada cea mai bună pentru conceperea unui urmaş.
Simon însă rămase neînduplecat.
— Tot ce este posibil. Vom vorbi atunci despre acest subiect.
CAPITOLUL VII
— Ai cerut concediu pentru luna de miere? o întrebă Simon pe Meredith, pe când despachetau un cadou de nuntă sosit cam devreme, în primele zile ale noului an.
— Am făcut cerere de demisie, spuse ea, puţin nedumerită de întrebarea lui. Nu cred că vrei să-mi păstrez slujba.
El tăia panglica mov a pachetului cu multă grijă.
— Am socotit că vrei să mai lucrezi o perioadă. Nu-ţi place munca pe care o faci?
— Ba da, dar Benjy are nevoie de mine.
— Nu imediat. Nu te vei plictisi dacă nu vei face nimic?
— Am atâtea de făcut acasă. Mai întâi, trebuie să pun casa la punct.
El zâmbi.
— Arată casa mea aşa de rău? Am avut impresia că sunt un bun gospodar.
— Nu-mi pasă dacă este murdărie sau nu, afirmă ea pe un ton hotărât. Ceea ce vreau este să-i dau un aer mai intim şi mai cald. Numai dacă nu te deranjează.
— Bineînţeles că nu mă deranjează. Ştiu şi eu că are nevoie de o mână de femeie. Este firesc ca tu să-i dai o aură familială. Am impresia că ai un instinct matern deosebit.
Tot ce se poate, se gândi ea. De fapt, nu nutrea vreo ambiţie de reuşită socială sau profesională. Munca ei era interesantă şi o satisfăcea pe deplin, fiind extrem de conştiincioasă la serviciu, dar fiind conştientă că noua ei poziţie socială incumbă renunţarea la serviciu, nu concepea totuşi să stea acasă, odată ce vor creşte copiii mari.
Ea scoase din cutie robotul de bucătărie pe care-l trimisese sora ei, Katie şi spuse:
— Am să-l duc în bucătăria ta.
— În bucătăria noastră, o corectă el, zâmbind.
— În bucătăria noastră, repetă ea supusă. Ai cumva o ilustrată la îndemână? Vreau să-i mulţumesc chiar în seara asta.
* * *
Rochia ei albă de mireasă era croită după modelul clasic, cu volănaşe şi mâneci lungi, având un decolteu larg în faţă şi în spate, iar pe cap purta o coroniţă. Vălul alb îi acoperea faţa, iar buchetul de flori se asorta cu broderiile care acopereau rochia. Părul ei lung fusese aranjat încă de dimineaţă într-o coafură elegantă ce contrasta cu modul obişnuit în care-şi purta pletele ei mătăsoase.
În acelaşi timp, căută să-şi stăpânească nervii. În ciuda vârstei ei fragede, se comporta cu mult calm şi siguranţă, încât ai fi putut s-o consideri o fiinţă cu multă experienţă de viaţă. Era chiar mai puţin emoţionată decât părinţii ei. Doamna Townsend nu putu să nu exclame, neliniştită:
— Oh, draga mea, dacă ştii ce te aşteaptă… Vezi să nu uiţi să…
Meredith îi zâmbi cu căldură şi, împreună cu Anneke, care o ajutase să îmbrace rochia de mireasă, o asigură că nu uitase nimic şi că totul este în ordine. Anneke se grăbi să-şi pună rochia de domnişoară de onoare şi se duse să-l liniștească pe tatăl ei care ţopăia neliniştit în faţa camerei miresei.
Nu peste multă vreme îşi făcu şi Meredith apariţia ţinând în mână un buchet splendid de flori, în sfârşit, exclamă domnul Townsend, ai reuşit să fii gata.
Se vedea cât de emoţionat era după cum articula cuvintele care de-abia se făceau auzite.
Meredith pufni în râs.
— Tăticule, sunt gata la timp. Mai este o jumătate de oră până când trebuie să fim la biserică.
— Merrie, îi spuse el pentru a treia oară, arăţi minunat. Sunt mândru de tine.
Ea îl sărută pe obraz.
— Sper ca şi Simon să se bucure la vederea mea.
— Nu cred că ar fi putut alege o mireasă mai frumoasă.
Deja a avut una, îşi spuse în sinea ei, apoi se adresă tatălui ei pe un ton vesel:
— Tu eşti cel care pierde o fată atât de drăguţă. Unde este mama?
Tocmai atunci îşi făcu apariţia doamna Townsend, aranjându-şi rochia de culoare roz.
— Oh, draga mea, arăţi extraordinar, făcu ea încântată. Ce norocos este Simon.
— Nu uita să-i spui acest lucru chiar lui, îi recomandă Meredith râzând.
De afară se auzi zgomotul unei maşini care se opri în faţa uşii de la intrare.
— Oh, au sosit Maria şi Frans, exclamă mama care mergea cu ei la biserică. Îţi doresc multă fericire, draga mea, adăugă doamna Townsend sărutând-o pe obraji. Să nu-l faci pe Simon să te aştepte prea mult.
Meredith se uită în urma mamei care se grăbi să iasă din cameră, zicându-şi în gând că Simon nu va întârzia. Era sigură că el va veni la timp. Deja se auzea motorul maşinii. Van Dyk şi ea îi zoriră pe Anneke şi pe tatăl său.
— Totul este în ordine. Hai să mergem.
Familia lui Simon făcea parte din adepţii bisericii prezbiteriene din localitate, urmând tradiţia strămoşilor din Olanda care adoptaseră cultul reformat cu secole în urmă. Cu toate acestea, părinţii lui Simon nu se opuseseră ca ritualul căsătoriei să se desfășoară conform tradiției bisericii anglicane în care fusese crescută mireasa.
Când Meredith apăru la braţul tatălui ei, Simon o întâmpină râzând şi ea îi surâse cu căldură. El arăta foarte drăguţ în costumul său gri şi cravata bleumarin. Ceremonia începu şi când veni momentul schimbării verighetelor, Simon îi strecură verigheta în degete şi ea simţi că pulsul îi bate mai tare. Anneke se apropie şi-i ridică vălul şi Simon îi dădu o mână de ajutor, privind-o cu dragoste ca şi cum ar fi fost o mireasă din Orientul îndepărtat al cărei chip numai în acel moment este cunoscut de mire. Meredith îi adresă un zâmbet plin de promisiuni, sperând să-i fi plăcut ceea ce a văzut şi el se aplecă şi o sărută uşor. Un murmur aprobator străbătu biserica şi preotul îi declară soţ şi soţie.
După ceremonia de la biserică, invitaţii se reuniră în sala de festivităţi a primăriei, decorată din seara trecută de cele două familii cu flori şi rămurele verzi de salcie.
Toasturile fură reduse la minimum, iar mâncarea îmbelşugată fu asigurată de un comitet local însărcinat cu organizarea petrecerilor. După câteva ore, oaspeţii se încălziră şi începură să cânte. Un cântec lung, în olandeză şi în engleză, în care se nara curtea pe care Simon i-o făcuse lui Meredith, smulse ropote de aplauze din partea asistenţei. După aceea, un grup de invitaţi începu să intoneze cântece olandeze tradițional şi ceilalţi musafiri bătură ritmul. Atmosfera de veselie continuă cu un recital de cântece ale băştinaşilor maori care aduseseră un chitarist extrem de înzestrat.
Plini de voie bună, invitaţii se îndreptară spre casa familiei Van Dyk pentru a chefui toată seara. Meredith se obişnuise cu înclinaţia olandezilor spre veselie şi cu plăcerea lor de a se bucura de diferitele ocazii de aniversări de naştere, de botezuri sau de nunţi. Toţi olandezii din împrejurimi se adunau fără întârziere şi cântau şi se distrau fără odihnă, bucuroşi că sunt împreună la un asemenea eveniment deosebit din viaţa unui membru al colectivităţii lor. Prin modul lor de a petrece, îi aduceau aminte lui Meredith de băştinaşii maori, ale căror petreceri durau uneori câteva zile până ce participanţii cădeau frânţi de oboseală.
În Olanda, nunta ar fi durat cel puţin o săptămână, dar aici ceremonia dura numai o zi, chiar dacă musafirii rămâneau să se distreze după plecarea mirilor.
— Ce spui, este momentul să plecăm? o întrebă Simon pe Meredith către ora cinci.
— Ce bine ar fi dacă nu vom fi observaţi de către invitați! zâmbi ea, ştiind că este o șansă minunată ca plecarea lor să nu fie observată, deoarece era momentul cel mai plăcut al petrecerii. Oricum, mă duc să-mi schimb rochia, spuse ea râzând.
— Îi voi anunţa pe Ian, zise el. Ian fusese însărcinat cu pregătirea maşinii lui Simon şi aducerea ei în dreptul uşii pentru a uşura plecarea mirilor. Fratele tău este un om serios şi toată familia, aşa că am încredere în el că nu va risipi confeti în interiorul maşinii sau că nu va vopsi capota cu cuvintele „Proaspăt căsătoriţi”. Nu mă aştept ca el să atârne pantofi vechi de bara de protecţie, aşa cum ar face oricare dintre rudele mele olandeze.
Ian se achită cu conştiinciozitate de rugămintea lui Simon şi douăzeci de minute mai târziu, când Meredith se schimbase într-o fustă de culoarea paiului şi o bluză de mătase cu mâneci scurte, maşina aştepta în dreptul uşii şi avea motorul în funcţiune.
Ian deschise portiera pentru Meredith, iar Simon se strecură pe scaunul şoferului sub o ploaie de confeti. Zâmbind, el apăsă cu putere pe accelerator şi maşina ţâşni cu viteză, astfel că Meredith aproape că veni peste el.
— Iartă-mă, zise el, uitându-se în oglinda retrovizoare, pune-ţi centura de siguranţă.
— Chiar am nevoie de ea, cu un asemenea şofer! chicoti ea fericită, fixându-şi centura printr-un declic sec.
— Ascultă, nevastă! Nu vreau să fiu certat încă pe de acum, replică el tachinând-o şi ea începu să surâdă, încântată de cuvântul nevastă.
— Ia te uită, exclamă ea, acum îmi dau seama cu cine m-am măritat. Văd că începi să-ţi dai arama pe faţă şi devii din ce în ce mai autoritar.
— Aşa este, continuă el pe un ton glumeţ. Acum eşti în mâna mea. Nu mai poţi să-mi scapi, păsărico.
Meredith pufni în râs.
— Vai mie! spuse ea supărată, ridicând mâinile într-un gest teatral. Oare ce o să se întâmple cu biata mea viață?
— Chiar vrei să ştii cu adevărat ce se va întâmpla? o întrebă el pe acelaşi ton vesel, dar uitându-se destul de obraznic la pieptul ei.
— Să nu îndrăzneşti, îl preveni ea furioasă.
El râse amuzat, apoi se uită în oglinda retrovizoare şi-i şopti:
— Se pare că nimeni nu ne urmăreşte.
Simon îşi petrecu centura de siguranţă şi-i spuse:
— Te rog, fixează-mi centura!
Ea se apropie de el şi-i fixă centura, simţind căldura, trupului lui în timp ce-i aranja banda protectoare de-a curmezişul pieptului.
— Mulţumesc, spuse el mângâind-o cu o mână pe pielea catifelată de la ceafă. Ce coafură ai. Mai că mă faci să mă simt stingher.
— Nu-ţi place coafura mea? se interesă ea neliniştită.
— Ba da, eşti foarte drăguţă, dar mi-e teamă că o stric dacă mă ating de ea.
— Nu te îngrijora, oricum trebuie să-mi desfac părul, zise ea, scoţându-şi acele din păr.
— Nu, o opri el, luându-i degetele şi ducându-le la buze. Nu acum, adăugă el încetişor. Mai târziu.
Ea se înfioră la atingerea buzelor lui şi-şi răsuci mâna, astfel că buzele lui fură cuprinse în căuşul palmei. El îi aruncă o privire caldă, apoi se uită înainte căci tocmai urma o curbă periculoasă. Ea îşi retrase mâna şi-şi trase răsuflarea după ce se înspăimântase văzând cât de mult o doreşte Simon. Era puţin nervoasă şi neliniştită. Ştia că Simon era un bărbat plin de pasiune, deşi în ultimele săptămâni se abţinuse s-o mai îmbrăţişeze cu înflăcărare,pentru a-i menaja pudoarea. Acum nu mai avea niciun motiv pentru a-şi stăpâni pornirile fireşti. Erau căsătoriţi şi el aştepta ca şi ea să răspundă dorinţei sale arzătoare. Numai cu câteva vorbe şi o mângâiere el făcuse să dispară atmosfera de veselie care caracterizase întreaga zi şi acum în interiorul maşinii domnea o tensiune sexuală accentuată.
Ea respiră adânc şi-l întrebă:
— Unde mergem?
El îi aruncă o privire rapidă.
— Chiar dacă nu mă crezi, am închiriat un iaht pentru a face o croazieră pe mare.
Ea se uită supărată la el.
— Nu mă păcăli! Te rog, spune-mi unde mergem.
Simon râse şi zise:
— Foarte bine. Ne îndreptăm spre nordul ţării, unde nişte cunoştinţe ale unui prieten închiriază o casă mică pentru turiştii ce vor să petreacă o vacanţă liniştită, departe de lume. Vom fi în apropierea plajei, într-o regiune cu o verdeaţă abundentă şi cu multe peisaje încântătoare. Acum eşti mulțumită?
El ştia foarte bine că ei îi place natura în stare sălbatică şi că se va simţi foarte bine într-un loc retras.
— Sunt încântată! exclamă ea. Cum ne vom descurca cu hrana?
— Este un magazin la câţiva kilometri de casă. Proprietarul ne-a lăsat deja în bucătărie o cantitate mare de legume proaspete şi alimente şi ne vom putea aproviziona când rezerva de hrană se va termina.
El se gândise la toate. Tensiunea începu să scadă şi ea vorbi despre nuntă.
— Nu-i aşa că petrecerea a fost minunată? Când mă gândesc câtă treabă vor avea de făcut părinţii după ce pleacă oaspeţii.
— Nu te îngrijora, vor avea ajutoare. Cine era doamna îmbrăcată într-o rochie de mătase şi cu pălărie roşie cu pene de cocoş de munte?
— Este mătuşa Grace, o femeie admirabilă, nu-i aşa?
— Nu ştiam că ai o rudă atât de interesantă. Am avut o conversaţie interesantă despre undele telepatice emanate de psihicul fiinţelor vii şi despre efectul lor asupra undelor de rotaţie ale planetelor, nu numai a pământului ci şi asupra tuturor corpurilor planetare.
— Aha, cu asta se ocupă în prezent? Ultima oară când am văzut-o, la nunta lui Ian, povestea tuturor despre creşterea plantelor sub influenţa apelor freatice. De fapt este o fiinţă normală, doar că se entuziasmează cu rapiditate de subiectele cele mai neaşteptate ale cercetării ştiinţifice. Odată a făcut o adevărată fixaţie cu constituirea unei societăţi ştiinţifice secrete care să se ocupe cu convertirea savanţilor atomişti la cercetări în câmpul transmiterii undelor telepatice. A fost extrem de serioasă când a susţinut că pericolul atomic trebuie să sensibilizeze opinia publică într-un mod cât mai energic.
— A fost tot atât de serioasă când a vorbit de efectul undelor declanşate de activitatea creierului fiinţelor vii. Aş vrea s-o mai ascult o dată, este o plăcere să ai interlocutor o persoană originală ca ea.
— Nu prea ştiu cum ai putea s-o reîntâlneşti. Este spaima persoanelor simandicoase şi îngâmfate. Au avut grijă cu toţii ca ea să nu discute cu oamenii plini de ei şi i-au ales cu atenţie interlocutorii. Cu mult tact, mama a trebuit să intervină azi pentru a-l scoate pe Michael din încurcătură. El părea complet năucit de teoriile mătuşii; cred că n-a mai întâlnit o femeie ca ea până acum.
Simon se uită la ea nedumerit.
— Ai avut timp să discuţi cu Michael!
— Numai puţin, răspunse ea pe un ton calm. Nu fi îngrijorat, totul a decurs normal, am schimbat numai câteva banalități.
Ea îl zărise pe Michael când ieşise din biserică la braţul lui Simon şi inima îi tresărise speriată, mai mult ca un reflex de odinioară. Michael era singur, deşi fusese şi ea invitată. Îl văzuse apoi în mijlocul invitaţilor care se fotografiau în faţa bisericii şi remarcase că el râdea cu poftă pe când discuta cu cineva, scuturându-şi părul negru mătăsos. În acel moment simţise apăsarea braţului lui Simon şi-şi ridicase privirile spre soţul ei, uitându-l pe Michael.
Mai târziu vorbise cu el, pe când primea felicitările invitaţilor şi el o tachină puţin; Meredith putu să se convingă că prezenţa lui n-o mai tulbura ca în trecut. Putuse să-l privească drept în ochi şi chiar să-i surâdă fară nicio crispare, şi se interesase de Francine fară să mai simtă usturimea geloziei din inimă, ascultând calmă vestea că nunta lor era fixată în luna martie. Îi urase noroc şi spusese cu sinceritate că spera să fie foarte fericit. Asta fusese tot.
Simon îi luă mâna, privind-o fix în ochi.
— Foarte bine, zise el cu înţelegere.
* * *
Simon opri motorul când ajunseră în prosperul şi pitorescul oraş Kaitoia aflat în nordul ţării, ultimul avanpost al civilizaţiei modeme înainte de a te afunda în regiunea sălbatică de la poalele vârfului cel mai înalt al insulei, Cap Reinga. Până acolo trecea o șosea destul de accidentată care ajungea până la peretele abrupt al falezei, unde, după legendele maori, sufletele morţilor se cufundau în mare.
— Ți-e foame? o întrebă el.
— Puţin. N-aş vrea să mănânc ceva greu. M-am ghiftuit la nuntă..
— Bine, voi lua numai o gustare, fu el de acord.
Simon comandă nişte sandvișuri cu salată şi suc de portocale. După ce se mai odihniră puţin, se întoarseră pe jos la maşină, după ce vizitară centrul oraşului pentru a-şi mai dezmorţi picioarele.
— Nu mai avem mult, o asigură el, întinzându-i o hartă. Uită-te cu grijă ca să ştiu când trebuie să cotesc pe drumul ce duce la căsuţa de vacanţă.
După câţiva kilometri ea-l anunţă că trebuie să părăsească şoseaua; se lăsase noaptea şi abia după zece minute întâlniră un oficiu poştal amenajat într-un bungalow modest împrejmuit cu un gard înalt. Era magazinul de la care se aprovizionau locuitorii din împrejurimi.
Simon ieşi din maşină şi se duse la magazin pentru a face câteva cumpărături.
Se întoarse în curând cu o cutie plină cu alimente.
— Cum ai plătit, doar nu este nimeni la magazin? se interesă ea.
— Am lăsat un cec pe masă.
Regiunea era liniştită şi colinele împădurite se zăreau cu greutate prin întuneric, cu excepţia pinilor înalţi care mărgineau drumul. Turmele albe de oi stăteau culcate de o parte şi de alta a drumului şi la trecerea maşinii unele animale îşi ridicau capul speriate.
Când, în sfârşit, Simon opri în dreptul unei case pătrate, Meredith era pe jumătate adormită.
Ea îl ajută să care bagajele şi cutia cu provizii până la uşă. Aici el scoase cheia şi deschise uşa.
Când intră, Meredith se frecă la ochi şi-l împinse înainte pe Simon.
— Iartă-mă, şopti el. Ar fi trebuit să te port în braţe.
— Asta este pentru când vom fi acasă, dragul meu, afirmă ea, uitându-se curioasă în cameră şi fiind mulţumită de confortul simplu al casei: un covor mare în mijlocul încăperii, un divan acoperit cu o cuvertură indiană, o masă şi câteva scaune într-un colţ şi un bar mic care despărţea odaia de bucătărie.
Inspectând mai departe bungalowul, ea descoperi un dormitor separat cu un pat dublu şi confortabil, o baie mică dotată cu un duş şi cu toate accesoriile, cu chiuvetă şi cu o maşină de spălat. Ferestrele aveau sită împotriva insectelor.
— Casa are tot ceea ce-ţi trebuie pentru a te simţi bine, îl anunţă ea în timp ce el aducea valizele în dormitor.
— Să ştii că nu avem televizor. Te superi?
Ea clătină cu hotărâre din cap.
— Cine mai vrea să se uite la televizor?
— Şi eu am aceleaşi sentimente.
Simon întinse mâna spre ea, dar Meredith se feri cu abilitate şi-i spuse:
— Există cumva un pachet cu cafea în cutia cu provizii? Aş bea o ceaşcă. Ce părere ai?
— Cred că întâi voi face un dus. Numai zece minute.
— Avem apă caldă?
— Cred că au construit rezervorul pentru a furniza apă boilerului.
El deschise valiza şi scoase o pijama de culoare bleu.
Meredith se duse la bucătărie şi puse fierbătorul pe aragaz şi Simon, după ce făcu un duş rapid, se întoarse în sufragerie îmbrăcat în pijama.
Ea avusese grijă să desfacă cutia cu provizii şi pusese pachetele şi cutiile în dulap. Apoi turnase laptele într-un castron şi-l puse la fiert. Dulapul din bucătărie era plin cu oale, cratiţe, farfurii, căni şi tacâmuri, boluri şi cutii pentru zahăr şi mirodenii.
Ea turnă apă fierbinte în ceşti, puse două linguriţe de zahăr, şi ceva lapte în ceaşca lui Simon, apoi aşeză ceştile pe măsuţa de lângă fereastră.
— Ce se poate vedea ziua de aici? îl întrebă ea.
— Multe lucruri. Copacii înalţi din jurul casei şi poate drumul care duce în două minute la plajă. El se apropie de fereastra deschisă şi spuse: Ascultă cu atenţie. Se aude mugetul valurilor.
Într-adevăr, se auzea zgomotul valurilor care se spărgeau de ţărm şi Meredith surâse.
— Minunat. Voi dormi bine la noapte.
El îi aruncă o privire nedumerită şi plină de înţelesuri ascunse şi ea îşi întoarse capul spre aragaz, concentrată asupra fierbătorului de cafea.
În timp ce-şi sorbeau cafeaua, discutară foarte puţin şi imediat ce ea termină de băut, Simon îi luă ceaşca şi o duse la chiuvetă.
— Am să spăl eu vasele.
— Între timp eu voi despacheta lucrurile şi voi face un duş, îl anunţă ea.
Dulapul din dormitor era destul de mare şi ea văzu că Simon îşi pusese deja hainele pe umeraşe şi în sertarele din comodă. Valiza lui era pe şifonier. Începuse s-o doară capul şi când deschise valiza regretă că nu luase câteva aspirine. Oboseala acumulată îşi făcea efectul şi Meredith se simţea destul de adormită. Se gândi să-l întrebe pe Simon dacă are câteva tablete împotriva durerilor de cap, dar se răzgândi imediat deoarece nu dorea să-şi înceapă luna de miere anunţându-şi soţul că are o indispoziţie psihică puternică. Simon ar fi putut izbucni în râs şi ea nu dorea ca el să fie ironic chiar în prima noapte. Vroia să fie o mireasă sofisticată şi receptivă. Se duse la baie cu speranţa că duşul o va înviora.
Apa caldă îi luă oboseala; ea se spălă cu grijă, evitând să se ude pe cap, căci coafura era încă aranjată cu grijă. Se stropi totuşi pe câteva bucle, dar se șterse cu minuţiozitate când ieși de sub dus,apoi îşi dădu cu o soluţie hidratantă pe piele. Durerea de cap n-o părăsise şi  ea căută cu febrilitate în dulăpiorul din baie, dar nu găsi decât prosoape şi săpunuri de toate felurile. Ea clătină din cap şi-şi puse cămaşa de noapte vaporoasă de culoare roz deschis cu un tiv brodat şi cu un decolteu provocator. Cu siguranţă că mama ei n-ar fi îndrăznit să poarte o asemenea cămaşă de noapte. Sânii ei tari şi rotunzi se zăreau destul de bine, iar pulpele ei lungi şi seducătoare erau numai pe jumătate acoperite de lenjeria de noapte aleasă. De obicei ea purta o cămaşă de noapte din bumbac închisă la gât, aşa cum obişnuiau fetele. Când încercase noua cămaşă la magazin văzuse că-i punea în evidenţă formele trupului, făcând-o să pară şi mai feminină. Acum avea senzaţia că este prea goală şi că mai mult arăta decât ascundea, deşi la magazin celelalte cămăşi de noapte i se păruseră şi mai îndrăzneţe. Se gândi să-şi schimbe cămaşa, dar nu găsi alte lucruri mai decente în garderobă decât un kimono de mătase pe care-l uitase în dormitor. Ascultă cu răbdare să perceapă vreun zgomot care să trădeze prezenţa lui Simon în încăperea alăturată.
Totul părea liniştit şi ea îşi puse lenjeria în coşul de rufe murdare şi se pregăti să intre în dormitor pentru a-şi pune kimonoul.
Făcu trei paşi în cameră şi-şi dădu seama că Simon stătea întins pe pat. Cuvertura din bumbac fusese dată la o parte şi cearşafurile răvăşite.
Meredith exclamă uimită:
— Oh! Eşti deja în pat. Nu ştiam că eşti aici.
— Bineînţeles, spuse el, încruntându-şi sprâncenele. Trebuie să-ţi reamintesc că sunt soţul tău.
— N-am auzit când ai intrat în dormitor.
Ea se duse la şifonier şi-şi agăţă pe umeraş fusta şi bluza. Cel puţin, nu putea fi atât de provocatoare, aşa cum stătea cu spatele, se gândi ea. Ştia însă că va trebui să se aşeze pe taburetul din faţa oglinzii pentru a-şi aranja părul şi va fi obligată să-l privească pe Simon.
Simon se dădu jos din pat şi veni lângă ea, surâzând cu tandreţe. Ea îşi înălţă privirile şi văzu pieptul lui puternic şi bronzat, acoperit cu păr mic şi des. Ea încercă, la rândul ei, să-i zâmbească, dar ceva în privirea lui o făcu să se abţină.
El îi spuse încet:
— Acum.
Inima începu să-i bată cu putere şi Meredith simţi o spaimă nejustificată în suflet. Ea făcu ochii mari şi spuse uimită:
— Poftim?
El repetă cu acelaşi zâmbet misterios:
— Acum. Te rog să-ţi desfaci părul pentru mine.
— Oh! respiră ea uşurată. Ea îşi ridică braţele şi începu să-şi desfacă acele din păr fără grabă, puţin intimidată de prezenţa lui, astfel că mâinile îi tremurau nervoase. Ea se privi în oglindă, ne vrând să-i întâlnească privirea, dar oglinda îi arăta propriii umeri dezgoliţi, sânii pe jumătate ieşiţi de sub cămaşă şi braţele care se arcuiseră pentru a-şi desface părul. Ea se gândi cu groază că el îi vede toată goliciunea trupului şi se simţi stingheră, în timp ce pulsul i se accelera. Pielea ei mătăsoasă era bronzată, dar faţa ei avea o culoare neobişnuită din cauza oboselii călătoriei şi umbrele de sub ochi îi accentuau teama şi nesiguranţa. Ea se gândi că arăta teribil de tânără şi-şi reproşa faptul că nu se machiase în baie pentru a arăta mai atrăgătoare şi mai matură.
Ultima agrafa odată desfăcută, ea îşi scutură capul pentru ca buclele să se aşeze puţin şi luă peria de păr cu care reuşi să dea o formă plăcută coafurii sale. După câteva mişcări lente, ea puse peria pe măsuţă:
— Parcă eşti obişnuită cu mai multe perieri, spuse el, întinzându-i peria.
Ea clătină din cap.
— Nu în seara asta, sunt prea obosită.
El îşi încruntă sprâncenele şi ea îşi dădu seama cât de stângace şi stupidă fusese în aceste momente mărturisind că este frântă de oboseală tocmai în noaptea nunţii. Ea se ridică brusc şi el puse la loc peria de păr, apucând-o de braţ. Simon îi ridică bărbia cu degetul arătător şi trecându-l apoi pe sub ochi, îi spuse:
— Aşa este, se vede cât eşti de obosită. A fost o călătorie lungă, nu-i aşa? Ai avut o zi plină.
Şi partea cea mai importantă de acum înainte va veni, îşi spuse ea în gând. Ar fi dorit să nu fie atât de obosită, dar ultimele săptămâni fuseseră destul de agitate din cauza pregătirilor pentru nuntă. Nu dormise prea mult în seara precedentă şi ziua ce trecuse îşi pusese amprenta pe chipul ei.
El o sărută cu gingăşie şi ea rămase nemişcată în braţele lui, lăsându-se dezmierdată de Simon. Mâna lui alunecă pe spatele ei şi el o strânse şi mai tare la pieptul lui, căutând s-o facă să răspundă la mângâieri, dar ea era incapabilă de cea mai mică reacţie. El se opri din sărutat şi oftă râzând.
— Ceea ce mai putem face acum este să dormim.
— Oh, nu! spuse ea, mângâindu-i pieptul musculos. Sincer, nu vreau să dorm.
— Bine, draga mea, acum nu mai contează acest lucru, hai în pat. Vom vedea ce se va mai întâmpla.
După ce se întinseră în pat, ea se răsuci şi-şi încolăci braţele în jurul gâtului soţului ei şi-i şopti la ureche:
— Nu am nimic împotrivă dacă vrei să… Glasul îi tremura din cauza tensiunii şi oboselii. Voi face tot ce doreşti, îl asigură ea.
El o împinse uşor de umeri şi ea îşi puse capul pe pernă.
— Nu trebuie să te pliezi dorinţei mele, rosti el cu hotărâre. Crezi că sunt un monstru fară milă? Nu vreau să-mi manifest plăcerile cu preţul suferinţei tale.
— Nu cred că mă vei face să sufăr, zise ea.
El o privi cu duioşie.
— Nu voi fi brutal cu tine, dar cred că este bine ca şi ţie să-ţi placă dragostea. În starea de epuizare în care te afli nici nu se pune problema să încercăm acum să facem dragoste. Avem timp cât vrem la dispoziţie: mâine sau poimâine. Oricând vei dori tu însăţi să ne iubim.
— Oh, Simon, exclamă ea, ghemuindu-se la pieptul lui, lăsând ca lacrimile să-i uşureze apăsarea sufletească. Te rog să mă ierţi, dar nu sunt în stare acum să mă bucur de plăcerile dragostei.
— Meredith, nu uita că am aşteptat de atâta vreme să fim căsătoriţi. Nu contează dacă mai aştept o zi sau două. Nicio lege nu spune că în noaptea nunţii trebuie consumată căsătoria. Sunt sigur că nu eşti prima mireasă care se simte nervoasă. Ceremonia nupţială a fost destul. De obositoare, apoi a trebuit să faci o călătorie atât de lungă şi acum, iată că eşti nevoită să faci faţă unei adevărate încercări: prima noapte de dragoste. Este peste puterile tale. Ceea ce-ţi trebuie în momentul de faţă este o odihnă bună şi nu pot decât să-ţi urez vise plăcute. Nu te mai gândi la nimic până mâine.
El o ţinu în braţe până când ea adormi. De altfel, starea de epuizare o făcu să cadă într-un somn adânc doar peste câteva momente. Zgomotul liniştitor al valurilor pătrundea pe fereastră, iar braţele lui constituiau un leagăn ideal pentru odihnă.
CAPITOLUL VIII
A doua zi dimineaţa, Meredith se trezi şi văzu că este singură în pat, deşi locul de lângă ea era cald încă şi perna mai purta forma capului lui Simon.
O clipă mai târziu, el îşi făcu apariţia din baie, îmbrăcat într-o pijama albastră şi cu un prosop în mână.
— Bună dimineaţa, somnoroaso, îi spuse el pe un ton cald. Ce părere ai de o baie în ocean înainte de micul dejun?
El se aşeză pe marginea patului şi ea se ridică în capul oaselor, îndepărtându-şi părul care-i căzuse pe faţă. În timp ce se mişcase, cămaşa de noapte se deplasase puţin, astfel că sânii ei ieşiseră pe jumătate şi înainte ca să poată ridica mâna pentru a-şi aranja cămaşa, Simon îşi strecură degetele între sânii ei şi începu să-i mângâie pielea mătăsoasă, apoi mâna lui se ridică până la umerii ei rotunzi.
— Putem foarte bine să mai stăm în pat dacă vrei, o anunţă el cu o voce întretăiată, dezmierdându-i braţul.
Inima ei începu să bată cu putere în momentul când el o sărută cu tandreţe pe gât şi pe umăr. Meredith simţea nevoia de a merge urgent la baie şi gura îi era amară din cauza şampaniei de la ceremonia din ziua trecută.
El făcu o mişcare pentru a o săruta pe gură, dar ea îşi întoarse capul cu repeziciune şi spuse:
— Aş prefera să înot. Vrei să mă aştepţi o clipă?
— Desigur, draga mea, spuse el voios. Te rog să nu întârzii.
Ea dădu din cap, afirmând apoi cu hotărâre:
— Nu va trebui să aştepţi prea mult. Îţi promit că voi fi gata într-un minut.
— Foarte bine.
El se ridică şi trase pătura de pe ea, uitându-se la formele ei perfecte şi la picioarele ei lungi.
— Scumpă soţioară, dă-te jos din pat şi fuga la baie.
Ea se supuse cu bucurie ordinului lui şi se duse în sala de baie unde îşi puse câteva agrafe în păr, apoi îşi puse costumul de baie negru cu margarete galbene şi se acoperi cu kimonoul.
— Să-mi iau sandalele? îl întrebă ea pe Simon, revenind în dormitor.
— Nu, nu este nevoie. Până la plajă este iarbă, iar nisipul este foarte fin. Ai luat un prosop?
— Nu, scuză-mă, am uitat, zise ea şi se apropie de valiză, de unde scoase un prosop mare pe care-l întinse lui Simon.
Acesta îl înfăşură în jurul gâtului alături de al lui şi deschise uşa, lăsând-o pe Meredith să treacă prima.
Soarele se înălţase din ape şi scălda plaja şi împrejurimile. În spatele casei, tufişurile bogate şi vârfurile copacilor înalţi tremurau sub adierea brizei matinale. Până la plajă se întindea o câmpie cu iarbă mare şi din loc în loc pinii îşi fremătau coroana alcătuită din ace lungi. Totul era liniştit şi o linie îndepărtată separa verdele intens al mării de culoarea azurie a cerului.
Simon o luă de mână când ajunseră în dreptul plajei cu dune mici unde cârtiţele îşi săpaseră galeriile. Păşiră pe nisipul argintiu al plajei, trecând pe lângă nişte tufişuri care-şi răsuceau ramurile spre mare. Valurile care se spărgeau de ţărm aveau crestele albe şi nu erau prea înalte.
Ei lăsară prosoapele şi kimonoul pe nisip şi se aruncară în apă ţinându-se de mână, ţipând la atingerea apei reci, dar în curând se obişnuiră cu temperatura. Săreau peste valuri şi înotau ca doi delfini, stropindu-se şi hârjonindu-se ca aceste animale prietenoase şi inteligente.
După o jumătate de oră, se întoarseră pe plajă, Meredith în faţă iar Simon la câţiva paşi în urma ei. Ea începu să tremure iar pielea i se făcu ca de găină. Îşi luă în grabă prosopul pentru a se şterge.
Simon îi smulse prosopul din mână şi începu s-o fricţioneze cu energie, în timp ce ea protesta râzând.
— Nu-i nevoie, Simon.
— Eşti atât de zgribulită.
— Nu-i nimic, baia a fost minunată.
El ajunse s-o şteargă pe picioare şi puse un genunchi pe nisip pentru a putea să folosească mai bine prosopul. Ea văzu că părul lui este ud de apă şi luă prosopul lui, începând să-l şteargă.
— Nu este nevoie, mă simt bine aşa.
— Tu m-ai şters, acum este rândul meu, chicoti ea veselă, luând prosopul şi ştergându-i braţele şi pieptul. Întoarce-te, îi ordonă ea cu seriozitate.
El râse şi se întoarse, ţinându-şi mâinile în solduri.
Ea îl şterse cu conştiinciozitate pe spatele lat, apoi coapsele subţiri şi picioarele lungi.
— Poţi să te întorci, adăugă ea.
Când îl şterse pe gât şi pe umeri apoi pe piept, el o strânse în braţe, exclamând:
— Meredith, nu!
El zâmbea încurcat şi deşi ea simţi că obrajii i se colorează, închise ochii şi-l întrebă surâzând:
— De ce nu?
— Știi foarte bine de ce!
— Prefăcutule! spuse ea ţinându-şi mâinile pe umerii lui. Suntem căsătoriți, nu-i aşa?
— Aşa este, răspunse el, încolăcindu-i brusc talia cu mâna şi lipindu-şi trupul de al ei. Draga mea soţioară, vei vedea curând cât de prefăcut sunt. Nu sunt deloc ruşinos, dar tu eşti îngheţată şi mie mi-e foame. Hai să luăm micul dejun.
El se desprinse din îmbrăţişare şi-i dădu o palmă pe spatele încă ud, apoi luă kimonoul şi i-l puse pe umeri.
După ce se îmbrăcară, Meredith făcu patul în timp ce Simon pregătea costiţă cu ouă. Ea se duse la baie şi-şi uscă părul, apoi îl împleti în două codiţe. Îşi puse un prosop în jurul umerilor peste bluza de culoare roz asortată cu fusta din bumbac de culoare bleumarin.
— Cât de mult îţi ia ca să-ţi usuci părul? o întrebă Simon, mângâind-o pe spate în timp ce punea farfuriile pe masă.
— Oh, câteva ore dacă-l las să se usuce singur. Am adus un uscător electric, dar îmi place să-l şamponez înainte de a-l usca.
— Îţi va lua mult timp să-l aranjezi.
— Aşa este. Uneori mă gândesc că este mai bine să-l tai.
— Şi de ce nu-l tai?
— Nu te superi?
— De ce să mă supăr? spuse el surprins.
— Am crezut că bărbaţii preferă femeile cu părul lung.
Ea îşi aminti că Jill avusese un păr blond şi buclat dar nu atât de lung ca al ei.
— Tu eşti singura care decide în privinţa lungimii părului tău. Dacă vrei, n-ai decât să-l scurtezi.
— N-ai să fii dezamăgit?
— Nu. Îmi place oricum îl porţi. La urma-urmei, nu m-am căsătorit pentru părul tău.
El începu să mănânce în timp ce Meredith îşi plecă privirile în farfurie şi apucă furculiţa şi cuţitul. Cuvintele lui o afectaseră puţin, deoarece acordau puţin interes farmecelor ei. Michael îi spusese cândva că femeile care au părut lung sunt un lucru extrem de atrăgător şi majoritatea bărbaţilor se bucură de mângâierea lor. Francine avea părul tuns scurt, dar poate că-l va lăsa să crească pentru a-i face plăcere lui Michael. Meredith nu se putu înfrâna să nu se gândească la faptul că Simon s-ar fi simţit ofensat dacă Jill şi-ar fi tăiat părul ei blond şi mătăsos.
Pentru a-şi abate gândul de la asemenea idei, ea îi spuse soţului ei:
— Eşti un bucătar priceput. Costiţa este prăjită aşa cum trebuie şi ouăle sunt foarte gustoase.
— Am fost nevoit să-mi pregătesc singur mâncarea, replică el. Mâine însă va fi rândul tău să găteşti.
— Fac o omletă pe cinste, se lăudă ea.
— De-abia aştept s-o gust, zise el. Care este programul de astăzi?
— În primul rând odihna. Apoi vreau să cunosc împrejurimile. Cred că este cel mai bine să ne iubim puţin. Soarele este acum destul de arzător. Am de gând să stau pe iarbă pentru a-mi usca părul, după ce-l spăl cu şampon.
— După ce terminăm micul dejun, nu uita să speli vasele.
— Aşa cum doriţi, bunul meu stăpân, făcu ea pe un ton zeflemitor. Mâine însă vei fi tu la rând la spălatul vaselor, căci eu mă voi ocupa de pregătirea mesei.
— De acord, spuse el vesel.
— Pe deasupra vei face şi patul.
El se încruntă puţin, ca şi cum ar fi trebuit să ia o decizie dificilă.
— Am impresia că mă cam exploatezi, dar treacă de la mine.
Ea ştia foarte bine că tatăl lui n-ar fi acceptat o asemenea corvoadă. Împărţirea sarcinilor în familia Van Dyk fusese întotdeauna una tradiţională. Băieţii lucraseră la câmp împreună cu tatăl lor, iar fetele o ajutaseră pe mama lor la treburile casnice. Meredith nu ştia dacă priceperea lui Simon la treburile gospodăreşti se datora fostei sale soţii sau faptului că rămăsese singur după moartea ei şi trebuise să se ocupe singur de casă.
— Draga mea, îi întrerupse el gândurile, ai fost deja la clinică?
— Unde? îl întrebă ea mirată, dar după ce-şi dădu seama la ce se referă soţul ei, răspunse cu o oarecare stânjeneală:
— Am făcut o vizită doctorului meu curant care mi-a dat câteva pilule. Să ştii că le-am luat deja.
— Şi n-ai avut probleme?
— Primele zile m-am simţit puţin slăbită şi mi-a fost rău, dar acum m-am obişnuit cu ele. Doctorul mi-a spus că pilulele acestea au un efect mai puternic decât cele obişnuite şi după câteva zile organismul meu va suporta foarte bine acţiunea lor.
— Ai mai luat pilulele?
— Desigur, dovadă că în fiecare zi iau câte una la aceeaşi oră.
— Este foarte bine să fim prevăzători.
Meredith se simţi puţin iritată de tonul vocii lui Simon. Nu mai era o copilă sau o iresponsabilă, dar oricum nu dorea să folosească alte metode contraceptive.
Ea termină de mâncat costița şi ouăle şi el îi întinse farfuria cu unt în timp ce ea lua o felie de pâine prăjită.
— Vrei şi marmeladă?
— Nu, mulţumesc, răspunse ea, chicotind şi dând din cap. Mai bine ai pune conţinutul borcanului într-un castron. Mama ta n-ar fi tolerat vreodată ca borcanul de marmeladă să fie pus direct pe masă.
— Mama mea nu se află aici, replică el. Ce te-a apucat din senin, draga mea?
Ea simţea nevoia să-l înţepe pe moment, chiar dacă nu vroia să-l dojenească prea tare. Ruşinându-se, ea clătină din nou din cap, uitându-se cu atenţie la felia de pâine prăjită.
— Meredith, cu ce ţi-am greşit? se auzi vocea lui blajină.
— Cu nimic.
— Te rog, spune-mi ce s-a întâmplat. Simt o răceală din partea ta.
— Nu am nimic, răspunse ea, ridicându-şi privirile mânioase. Cred că te-ai purtat cu mine ca un stăpân.
— Ce-am făcut?
— Te-ai considerat stăpânul meu.
El se iţită cu calm la ea.
— Vrei să te cerţi cu mine?
— Oh, absolut deloc! Numai că nu poţi să mă consideri sclava ta, chiar dacă suntem căsătoriţi.
— Draga mea, crede-mă că nu am asemenea intenţii. El întinse mâna şi-i cuprinde degetele. Spune-mi când am fost autoritar cu tine!
Ea se gândi puţin, apoi expresia feţei i se destinse.
— Niciodată, recunoscu ea. Iartă-mă, nu asta am vrut să spun.
— Ştiu că nu ai vrut să mă acuzi de despotism şi nici nu m-am supărat pe tine. Haide, unge-ţi pâinea prăjită. Vrei altceva în locul marmeladei?
— Nu, mulţumesc. Am să pun doar puţin unt.
— Nu mănânci niciodată marmeladă?
Ea clătină din cap, în timp ce muşca din felia de pâine.
— Nu-mi place deloc, murmură ea.
— Te ştiu de mică, dar n-am ştiut că-ţi displace marmelada.
Meredith suspină.
— Sunt atâtea câte nu ştii despre mine. Chiar dacă trăiseră atât de aproape, chiar uşă în uşă, ea nu putuse fi cunoscută în toate privinţele de către Simon. Nici ea nu ştia o mulţime de lucruri despre el. Se gândi că habar n-are cum trăise el în perioada când fusese căsătorit şi simţi un fior rece pe şira spinării. Viaţa lui fusese destul de secretă şi ea nici nu putea să-şi imagineze cum trăise Simon alături de Jill.
Gândul acesta apăsător o făcu să se întunece la faţă, dar făcu un efort pentru a se gândi la viitorul lor. Viaţa lor de-abia acum începea şi vor avea timp să-şi adune mai multe amintiri pentru mai târziu. Nu era un lucru sănătos să te cantonezi în trecut. Era chiar un lucru morbid. Simon trecuse de mult de perioada aducerilor aminte şi ea era hotărâtă să nu-i mai amintească de trecut.
* * *
Ea îşi uscă părul la soare şi apoi făcură o plimbare prin împrejurări. Pătrunseră în tufişurile bogate, călcând pe covorul de frunze moarte şi un stol de porumbei sălbatici îşi luă zborul. Liane groase atârnau de ramurile copacilor înalţi care păstrau o umbră răcoroasă.
— N-am crezut că în regiunea asta vom întâlni pâlcuri de copaci atât de bătrâni şi de mari, exclamă Meredith, încântată, mai ales că am văzut atâtea stâne când am cotit spre bungalow.
— Este, într-adevăr, un ţinut al crescătorilor de oi, spuse Simon. Din fericire, stăpânul casei a hotărât să păstreze un colţ din pădurea uriaşă ce se întindea odinioară pe aceste meleaguri.
El se opri şi ridică o pană de culoarea cireşei.
— Uită-te ce frumoasă este.
— Extraordinar de frumoasă. Este o pană de porumbel?
— Da. Vrei s-o păstrezi?
— Desigur, răspunse ea bucuroasă, luând pana şi punând-o în buzunarul de la fustă. Crezi că vom întâlni şi palmieri?
— Tot ce se poate. Palmierii cresc pe aici. Uită-te! arătă el spre un copac înalt ale cărui frunze mari foşneau în bătaia brizei.
Se apropiară şi ridicară câteva frunze căzute, dar, deoarece nu erau prea arătoase, Meredith exclamă:
— Nu sunt bune, trebuie să găsim altele mai frumoase!
Merseră mai departe şi dădură peste câteva frunze splendide şi ea le aduse bucuroasă în sufragerie, aşezându-le pe masă.
— Pe asta, spuse Meredith arătând o frunză lungă, o voi pune pe perete. Pe cealaltă am s-o pun într-o vază pe masa din bucătărie. Vor decora atât de plăcut casa noastră. Îţi plac, nu-i aşa? îl întrebă ea neliniştită.
— Sunt sigur că le vei aranja cu mult gust, replică el zâmbind.
Meredith surâse.
— Nu ştiu cum vor arăta, dar te asigur că după ce le voi şterge cu o cârpă curată din bumbac, vor crea o ambianţă plăcută în casă.
— Te cred. Acum mi-e foame. Nu vrei să luăm prânzul? Este aproape de două.
— Te cunosc de o viaţă, remarcă ea pe un ton solemn amintindu-i de cuvintele pe care Simon le spusese în dimineaţa aceea, şi n-am ştiut că te gândeşti tot timpul la mâncare.
El se apropie de ea luând un aer furios şi ea se dădu înapoi râzând, încercând să-l ţină, fară succes, la distanţă cu mâinile întinse. El o prinse în braţe şi o sărută cu pasiune pe gură, astfel că ea nu se mai putu abţine şi-şi încolăci braţele în jurul gâtului lui, răspunzându-i la sărut.
— Te rog să repeţi ce-ai spus! o ameninţă el în glumă, după ce o lăsă să respire puţin.
— Îmi retrag cuvintele! spuse ea gâfâind. Îmi retrag cuvintele!
— Aşa mai merge, zise el dându-i drumul. Vreau însă să ştiu ce ai pregătit pentru prânz.
— Imediat, stăpâne, imediat, stăpâne, se prefăcu ea supusă, retrăgându-se spre bucătărie.
El o urmă în joacă şi o îmbrăţişă din nou, sărutând-o apăsat, făcând-o să simtă fiori în tot corpul.
Când, în sfârşit, el îşi îndepărtă braţele, ea îşi trase răsuflarea şi murmură cu o voce întretăiată:
— Ce preferi la masă?
El o mângâie pe obraji cu tandreţe şi şopti:
— Orice, chiar şi sandvişuri. Avem o sticlă de vin alb. S-o desfac?
— Mmm, desigur, fu ea de acord, îndepărtându-se de el. Voi pregăti câteva sandvişuri cu brânză topită şi roşii cu castraveţi. Vinul alb va da o notă de extravaganţă.
— Ce ştii tu despre petrecerile decadente ale rafinaţilor? comentă el în glumă, deschizând uşa frigiderului. Ea făcu o mutră bosumflată care-i dădu o expresie comică şi tăie pâine pentru sandvișuri.
După ce terminară prânzul, îşi schimbară hainele şi se duseră pe plajă unde Simon întinse o pătură pe nisip peste care puse prosoapele lor. Meredith se aşeză pe unul din prosoape şi turnă vin în pahare. Ciocniră veseli şi sorbiră vinul rece şi dulce.
Simon se sprijini într-un cot, privind valurile înspumate ale oceanului, iar Meredith se întinse pe prosop pentru a se bronza. Verdele apei se schimbase într-un albastru intens ce încânta privirile. Pescăruşii zburau în jurul lor scoţând sunete stridente atunci când se aruncau în mare pentru a prinde peşte.
Simon termină de băut vinul şi puse paharul în coşul de nuiele alături de sticlă şi se lungi pe spate ţinând mâinile sub cap.
Când Meredith sorbi ultima picătură de vin, Simon întinse mâna şi luă paharul, punându-l în coş de unde luă flaconul cu loţiune protectoare împotriva razelor solare.
— Te-ai uns cu cremă antisolară înainte de a veni pe plajă?
Ea dădu din cap afirmativ în timp ce se uita cum el îşi pune câteva picături de loţiune în podul palmei şi apoi se unge pe piept, pe umeri şi pe picioare. Pielea lui era catifelată şi uşor bronzată, iar ea se gândi că pielea ei nu are nevoie de o protecţie prea mare.
— Vrei să mă ungi pe spate? îi spuse el întinzându-i flaconul. El se întoarse cu spatele şi ea îi îndeplini rugămintea.
Meredith îşi unse fruntea şi nasul ca o măsură de precauţie în plus, apoi lăsă flaconul pe prosop şi se întinse pe spate.
Rămaseră tăcuţi câtăva vreme, apoi ea se întoarse pe o parte pentru a se bronza uniform pe tot corpul.
Simon se întoarse la rândul său şi o întrebă:
— De ce nu-ţi laşi sânii goi?
— Cum?! exclamă ea uimită.
— Sunt numai eu aici, replică el. Este o plajă privată pe care numai noi o folosim.
— Dar proprietarul şi familia sa n-o folosesc?
— Nu. După cât se pare, plaja este închiriată cu casa.
— Nu ştiu ce să fac, spuse ea gânditoare şi el pufni în râs, şoptindu-i la ureche:
— Acum cine este prea pudic?
Ea se uită în ochii lui şi încet îşi duse mâinile la spate şi desfăcu breteaua, eliberând sânii.
Simon îşi aruncă privirea asupra rotunjimilor sânilor şi se apropie de ea, spunând:
— Am să-ţi dau cu loţiune pentru a te proteja contra soarelui.
Meredith închise ochii, tremurând încă înainte ca el să-i atingă pielea mătăsoasă. El începu s-o maseze cu mişcări lente şi ea se strădui să pară indiferentă, dar era stânjenită de faptul că trupul ei reacţionează la atingerea lui Simon. Se părea că lui îi place s-o mângâie, căci mişcările mâinilor lui erau aproape erotice. Când el termină, Meredith se culcă imediat pe burtă pentru a-şi stăpâni bătăile inimii şi-şi ascunse faţa aprinsă în mâini, respirând din greu. Aproape că auzi sau i se păru că aude râsul lui Simon dar el se feri să o mai atingă şi ea aţipi puţin.
Cu o bătaie uşoară pe umăr, el o trezi.
— Leneşo, te-ai bronzat destul. Este timpul să facem o baie.
Ea protestă şi se răsuci pe prosop înainte de a-şi aminti că avea sânii descoperiţi.
Ochii lui însă nu-i acordară nicio atenţie şi Simon adăugă:
— Poţi să capeţi o insolaţie dacă stai toată ziua la soare.
El o apucă de mâini şi o ridică în picioare, dar ea refuză să se mişte.
— Aşteaptă, Simon, nu pot să fac baie aşa.
— De ce nu? zise el uitându-se la sânii ei goi.
Ea se gândi că el are dreptate şi privirile lui amuzate îi confirmară bănuielile.
La urma-urmei, de ce să nu facă baie fară sutien? Aşa după cum spusese Simon, plaja le aparţinea numai lor şi ea făcu câţiva paşi spre ţărm, simţindu-se puţin mai relaxată. De fapt el era soţul ei şi avea tot dreptul să se uite fără jenă la corpul ei. Trebuia să se obişnuiască să fie pe jumătate goală în compania lui. Fără să mai ezite, ea se aruncă în valurile înspumate, bucurându-se de răcoarea apei. Senzaţia de libertate o copleşi şi când ieşiră din mare, ea se întinse pe prosop uscându-se la soare, avându-l alături pe Simon care-i zâmbea cu căldură.
După un timp, el începu din nou să se ungă cu soluţia protectoare, apoi făcu acelaşi lucru pe pielea spatelui ei. Meredith stătea cu ochii închişi şi simţea că mişcările lui fine îi trezesc fiori de plăcere în tot corpul.
Nici atunci când el termină, senzaţiile plăcute nu încetară, iar ea se întrebă când o va mai mângâia din nou pentru a-i deştepta dorinţele ce-i mocneau în trup.
O dată sau de două ori el o dezmierdă plimbându-şi degetele pe braţul ei. Când ea se întoarse cu faţa la soare, el începu să-i maseze sânii picurând soluţia protectoare şi apoi îi sărută sfârcurile obraznice, dându-i o senzaţie de voluptate. El nu insistă însă, întinzându-se lângă ea, rămânând numai cu mâna pe braţul ei. Era o seducere progresivă şi ea nu se grăbea să-şi consume febra care începuse să-i cuprindă trupul.
Se lăsă amurgul şi soarele dispăru în spatele pădurii de pini, iar umbrele copacilor atinseră plaja. Meredith tremură şi Simon îi mângâie pielea braţului.
— Ţi-e frig?
Nisipul era încă fierbinte, dar se vedea că în curând se va răci.
— Puţin, spuse ea cu regret.
— Am să te încălzesc puţin, zise el îmbrăţişând-o şi ea îi mulţumi adresându-i un surâs.
El îi admiră trupul perfect şi-i şopti drăgăstos:
— Meredith, eşti minunată. Vreau să te iubesc mult de tot.
— Şi eu te doresc, murmură ea, privindu-l în ochi.
Simon surâse în timp ce o luminiţă scânteie în ochii săi, apoi o sărută cu gingăşie, iar mâna lui începu să-i mângâie trupul începând de la umeri până la genunchi, alunecându-i la talie şi cuprinzându-i sânul tare şi rotund. Meredith îşi încolăci braţele în jurul gâtului lui şi-şi deschise buzele aşteptând sărutarea care nu întârzie. Cealaltă mână a lui Simon se strecură sub talia ei şi îmbrăţişarea lor deveni şi mai strânsă. Plaja şi cerul deveniră un cadru încântător în care Meredith era condusă spre piscuri ale plăcerii. Niciodată nu mai trăise asemenea senzaţii, aproape că-şi pierduse controlul, dorind ca mângâierile şi sărutările să nu se termine vreodată.
Când fusese în preajma lui Michael, o încercase uneori dorinţa sexuală, dar tot timpul putuse să-şi controleze pornirile. Acum însă se simţea pierdută.
Simon se răsuci uşor, ținând-o strâns îmbrăţişată, astfel că ea se trezi deasupra lui, apăsându-i pieptul bombat.
Plăcerea deveni atât de intensă încât ea îşi puse faţa pe umărul lui gemând uşor.
El o aşeză pe spate, uitându-se la chipul ei.
— Te simţi bine? o întrebă, mângâind-o pe obrajii înroşiţi.
Ea dădu afirmativ din cap.
— Îmi place atât de mult, mărturisi ea. N-am mai trăit aşa ceva până acum.
El râse uşor.
— Încă suntem la început.
El îi dezmierdă sânii şi sfârcurile care se întăriseră şi ea exclamă, excitată:
— Oh, Simon!
— Eşti o femeie extrem de atrăgătoare, îi spuse el.
Cu faţa în flăcări, ea îi replică:
— Nu sunt, Simon! Mă voi strădui însă să-ți îndeplinesc toate aşteptările.
— Îmi place foarte mult cum te comporţi, continuă el cu o voce calmă, dar acesta nu este locul adecvat pentru a începe să faci dragoste. Hai să ne întoarcem acasă.
CAPITOLUL IX
Ea se trezi când se înseră, cu capul pe umărul lui şi cu părul răvăşit pe pieptul lui. El îi ţinea un braţ în jurul taliei şi ea simţea căldura picioarelor lui care erau lipite de ale ei.
El îşi întoarse capul şi o privi cu ochii întredeschişi.
— Ţi-a înţepenit braţul? îl întrebă ea.
— Nu, răspunse el sărutând-o pe sprâncene. Mă simt perfect. Dar tu?
— Mmm, murmură ea, răsucindu-se puţin în pat. Sunt fericită.
Fusese tot ce-şi dorise. Simon ştiuse să-i trezească treptat dorinţa, pregătind-o cu răbdare infinită pentru momentul când va deveni femeie, acţionând cu grijă şi delicateţe pentru a n-o răni prea rău. Îi era recunoscătoare pentru tactul cu care se purtase şi pentru tandreţea de care dăduse dovadă, astfel că simţise o plăcere imensă şi o bucurie ce-i umpluse sufletul împăcat. Participase cu pasiune la mângâierile lui erotice şi dorise în acelaşi timp să-i provoace aceeaşi plăcere şi lui.
De altfel, el îi mărturisise câtă plăcere gustase în braţele ei, sporindu-i simţămintele de voluptate şi mulţumire.
El începu să-i mângâie pielea spatelui şi buzele sale îi prinseră gura într-un sărut lung şi îmbătător. Valuri mici de plăcere îi scăldară trupul şi respiraţia ei deveni întretăiată. Ea îşi îndoi genunchii şi-şi petrecu un picior peste picioarele lui, lăsându-se cu toată greutatea corpului pe pieptul lui şi el gemu încet de plăcere. Cu celălalt braţ o înlănţui şi mai tare şi ea ezită puţin, aproape speriată că poate nu va mai fi atât de plăcut ca prima dată, nevrând să strice amintirea de neuitat a momentului când făcuseră dragoste.
Simon însă nu se opri şi de data aceasta ea nu mai aşteptă pentru a simţi intensitatea dorinţei. El o pătrunse cu violenţă şi ea rămase încântată dorind să-i simtă bărbăţia înverşunată şi să-l audă spunându-i că o găseşte irezistibilă. Dorea din toate fibrele trupului ca el să uite de toate în afară de fiinţa ei. Forţa cu care o iubea aproape că n-o mai înfricoşa, din momentul în care descoperise cât de puternică este dorinţa ei proprie.
După momentele de extaz, se ridicară din pat şi după un duş înviorător, se îmbrăcară şi luară o cină frugală.
Meredith spălă vasele iar Simon le şterse cu un prosop din bumbac şi le aşeză în dulapul din bucătărie.
Se întoarseră în dormitor şi el se întinse pe pat uitându-se la ea care-şi peria părul lung. Ea îşi puse o cămaşă de noapte aproape transparentă şi-şi aranjă părul mătăsos într-un coc minunat, apoi se întoarse spre Simon, zâmbind. El îi surâse mulţumit, ştiind că ea îşi alesese cămaşa de noapte numai pentru plăcerea de a fi scoasă în momentul când va veni alături de el.
* * *
Zilele şi nopţile din luna de miere se scurseră ca într-un vis aurit. Făceau dragoste de mai multe ori, atât ziua cât şi noaptea, iar uneori înotau la lumina lunii şi apoi făceau dragoste pe nisipul plajei.
— Eşti extraordinară, îi spuse el. Păreai atât de ruşinoasă încât m-am gândit că trebuie să mă port cu multă grijă şi să am răbdare de a te iubi cu tandreţe pentru a nu-ţi produce un şoc emoţional.
Oare aşa o iubise şi pe Jill? se întreba ea. Nu putea, bineînţeles, să-i pună o asemenea întrebare şi nici nu trebuia să se gândească la asemenea lucru. Era mai mult ca sigur că Jill fusese virgină când se măritase.
— Sunt lacomă, spuse ea, alungându-şi gândurile negre. Vreau totul deodată. Ştii că întotdeauna am fost aşa.
— Îţi cunosc foarte bine caracterul şi ştiu că ai vrut mereu să obţii tot ce se poate în tot ce-ai făcut, recunoscu el zâmbind. De asemenea, voinţa ta a fost totdeauna arma ta secretă. Părinţii tăi trebuiau să-ţi tempereze entuziasmul când erai mică, deoarece erai atât de perseverentă încât nu te lăsai până ce nu obţineai tot ce doreai.
— Vrei cumva ca să-mi stăpânesc pornirile acum? îl provocă ea, plimbându-şi palma pe pieptul lui bronzat şi făcându-l să-i freamăte nările.
— Nu, răspunse el în timp ce ea îi săruta cu delicateţe pielea fină a gâtului şi-l mângâia cu tandreţe pe părul mic de pe piept.
— Nu acum, continuă el, nu acum când transmiţi o stare de extaz. Oh, Doamne! exclamă el, draga mea, văd că ştii foarte bine ce îmi face plăcere.
Ea se lipi şi mai strâns de trupul lui, iar degetele ei alunecară pe pântecul lui bronzat.
— Desigur că ştiu, făcu ea pe jumătate în glumă, scoţând limba printre dinţi, şi-mi place foarte mult şi mie.
Uneori Meredith îşi punea întrebarea dacă ar fi putut să fie atât de lipsită de timiditate şi să fie dispusă să-şi asume propria senzualitate dacă nu l-ar fi cunoscut pe Simon de atâta vreme. Apropierea dintre ei fusese factorul hotărâtor care favorizase deşteptarea dorinţei ei sexuale care mocnise de mult timp în trupul ei.
Răgazul scurs până la revenirea la obişnuinţa de zi cu zi o făcu să fie convinsă că este profund îndrăgostită de soţul ei, ceea ce Michael nu reuşise decât pe jumătate şi mai mult în imaginaţia ei; mai mult, ceea ce simţise pentru Michael nu fusese decât o palidă umbră faţă de tulburarea adâncă pe care o deşteptase Simon în inima ei.
Perioada de adaptare se dovedi a fi deosebit de fructuoasă şi cel puţin la suprafaţă se înţelegeau foarte bine. Meredith avea câteva idei de refacere a decorării interiorului casei lui Simon şi de înlocuire a mobilei pentru a câştiga o atmosferă mai intimă, care să se plieze gustului ei. Ea era precaută şi se ferea să facă vreo schimbare fară acordul lui, dar în majoritatea cazurilor el era de acord cu opiniile ei, astfel că atmosfera unui cămin intim devenea din ce în ce mai palpabilă.
În timpul logodnei cumpăraseră un pat dublu, bun pentru a adăposti trupul lung al lui Simon. Capul patului şi noptierele aveau un desen fin şi aveau inserţii din lemn preţios.
Ea nu pătrunsese încă în dormitorul nou amenajat şi nu ştia care fusese patul pe care Simon îl împărţise cu Jill sau celălalt pat, cumpărat atunci când se mutase la Whangarei.
Dulapul de haine fusese ales să se asorteze cu patul dublu şi cumpărară o comodă cu sertare pentru lucrurile ei pe care o aşezară lângă şifonier.
Meredith nu văzuse fotografia cu fosta soţie a lui Simon, dar pe când deschise un sertar pentru a aranja cămăşile lui Simon, găsi o fotografie cu chipul lui Jill.
Nu se putuse abţine şi luă fotografia pentru a o examina în lumina puternică a veiozei şi studie chipul lui Jill care surâdea cu inocenţă şi Meredith simţi că devine tristă din cauza fostei soţii şi, inexplicabil, din cauza suferinţei lui Simon, ba chiar şi a destinului ei. Se aşeză pe marginea patului uitându-se la fotografie şi izbucni în hohote de plâns de nestăvilit.
Când se linişti într-un târziu, căută câteva şerveţele în sertarul noptierei pentru a-şi şterge obrajii scăldaţi în lacrimi şi se gândi că izbucnirea ei nervoasă fusese destul de ridicolă. Era fericită cu Simon – îl iubea şi ştia la rândul ei că este iubită de el, desi nu ştia care fuseseră simţămintele lui pentru Jill.
Moartea acesteia fusese o tragedie, dar vina nu putea fi pusă pe seama ei sau a lui Simon. Era sigură că Jill ar fi dorit ca Simon să fie fericit după moartea ei şi să-şi fi găsit o femeie potrivită care să-l înţeleagă.
Meredith puse fotografia la loc unde o găsise, întrebându-se curioasă dacă Simon o privise pe când era singur. Totuşi consideră că era mai bine să nu se mai gândească la acest subiect. Se duse în baie unde se spălă pe ochi cu apă rece şi se machie puţin pentru a masca urma lacrimilor şi-şi dădu într-o parte părul care-i căzuse în ochi. Ar fi vrut chiar să-l taie şi hotărârea asta i se păru înţeleaptă. Părul scurt o făcea mai matură şi acum Benjy va locui cu ei. Ea va fi mama lui vitregă şi dorea să arate mai serioasă şi mai aşezată. Vroia să pară mai coaptă, deşi nu intenţiona să-i ascundă adevărul, nu simţea nevoia de a fi expusă remarcilor răutăcioase ale prietenilor lui Simon care s-ar fi interesat de vârsta ei fragedă, în neconcordanţă cu anii lui Benjy.
* * *
Nu mai aşteptă altă ocazie şi se duse imediat la o coafeză care-i scurtă părul cât ai zice peşte. Când ieşi afară, deşi neobişnuită cu noua coafură, mai ales că părul abia îi atingea umerii, se simţea uşurată şi liberă, având ciudata senzaţie că greutatea capului se micşorase.
— Îţi stă foarte bine, comentă Simon în aceeaşi seară când se întoarse acasă şi ea îl aştepta în pragul uşii. Cum te simţi?
— Minunat, răspunse ea. Nici nu-mi dau seama de ce n-am făcut acest lucru mai devreme.
— Luăm cina în oraş pentru a te obişnui cu noua coafură? îi propuse el. Nu vom avea prea des ocazia de a ieşi din casă, de îndată ce Ben vine să locuiască cu noi.
Ea curăţase nişte cartofi şi pregătise două antricoate, dar cartofii puteau fi mâncaţi a doua zi iar carnea putea fi păstrată în frigider.
— Cu plăcere, acceptă ea, îmi place să ies la restaurant.
După cină, ea îşi petrecu mâna prin păr şi spuse:
— Nu crezi că noua coafură mă face mai serioasă?
Simon clătină din cap.
— Poate puţin mai mondenă.
— Mai mondenă?! exclamă ea, făcând o mutră bosumflată. Vrei să spui mai sofisticată?
— Cam aşa ceva. La ce te-ai gândit când ţi-ai tăiat părul?
— Am avut în vedere asemănarea cu mama lui Ben, pentru că va veni la noi.
El izbucni în râs.
— Arăţi minunat şi asta contează cel mai mult.
Ea îi zâmbi cu căldură.
— Încă nu m-am obişnuit să primesc complimente din partea ta.
— Nu-i adevărat. Îmi amintesc destul de bine de momentul când erai doar o fetiță şi te-am lăudat că ai o minte clară şi logică.
— Oh, tocmai de acel moment îţi aminteşti?
— Ce vrei să spui? îmi aduc aminte că atunci erai chiar emoționată şi te-ai înroşit în obraji.
— Asta s-a datorat faptului că m-ai sărutat, mărturisi ea, nu din cauză că-i displăcuse complimentul, dar mândria ei o împiedica să arate că fusese bucuroasă.
— Chiar te-am sărutat? spuse el surprins.
— Simon! exclamă ea indignată, clipind nervoasă din ochi, cum poţi uita primul nostru sărut?
— Iartă-mă, iubita mea, se scuză el, dar la cincisprezece ani nu arătai deloc ca acum. Nu uita că uniforma şcolară poate să exercite o anumită atracţie în ochii unor băieţi, dar cred că eşti fericită că nu sunt un astfel de tip.
Ea luă o bucată de friptură şi comentă:
— Oh, Simon, întotdeauna ai ştiut să prezinţi argumentele care-ţi sunt favorabile.
Meredith se gândi că el ţinuse mult la ea, deşi nu-și manifestase în mod deschis afecţiunea.
— Oricum, nu sunt obişnuită cu astfel de complimente.
— Când te-am felicitat pentru mintea ta isteaţă, am considerat că numai o fată isteaţă poate aprecia complimentul meu.
— Oho! Spune-mi ce ştii tu în privinţa femeilor!
În ochii lui scânteie o luminiţă amuzată.
— Nu mă interesează decât o singură femeie şi cred că ştiu multe lucruri despre ea. Aş vrea să te iubesc cu pasiune, la noapte, în pat, adăugă el într-un murmur plin de seducţie.
— Simon! ţipă ea, îngrozită că ar putea fi auziţi şi de altcineva. Opreşte-te!
— Nu poţi afirma că nu ţi-a plăcut…
— Simon!
El zâmbi misterios şi ea chicoti.
— Bestie! îl dojeni ea, să nu-mi mai vorbeşti astfel când suntem în public!
— Mai bine mergem acasă şi-ţi voi demonstra pe viu cât de mult te iubesc, îi propuse el.
— Încă n-am terminat prăjitura!
— Nu m-ai acuzat odată că mă gândesc numai la stomac?
— Îmi amintesc că ai ştiut să-mi dai o replică destul de plăcută.
— Şi eu îmi amintesc. Te rog să continui.
— Vreau să facem pace.
— Ah, ce șireată eşti!
Ea se aplecă pe deasupra mesei şi-l sărută uşor.
— Vom face pace chiar acum!
— Bine, de acord, spuse el glumind. Vei fi însă solicitată mult mai mult acasă.
Îşi zâmbiră cu căldură, schimbând nişte priviri pline de promisiuni. Ce frumos este să flirtezi, se gândi ea. Este minunat. Îl iubesc atât de mult şi sunt sigură că şi el mă iubeşte. Este aproape perfect. Nu poate să continue să iubească o fantomă mai mult decât femeia cu care împarte patul şi trăieşte alături de el, mai ales că în curând va avea grijă de fiul său.
* * *
Apropierea nunţii lui Michael, un eveniment pentru care suferise atât de mult cu câteva luni în urmă, nu mai constituia nicio problemă pentru Meredith.
În ziua ceremoniei, îl sărută pe obraji pe Michael urându-i din toată inima fericire. O sărută pe Francine, observând că-şi scurtase părul ca şi ea. Acum îi ajungea până la umeri. Îi ură cu sinceritate casă de piatră.
Simon şi Meredith fură invitaţi la recepţia din casa familiei Kingsley şi se bucurară din plin, alături de ceilalţi musafiri, de evenimentul fericit care unea destinele lui Michael şi Francinei. Pe drumul de întoarcere, Simon îi luă mâna şi o întrebă neliniştit:
— Totul este în ordine?
— Bineînţeles, făcu ea cu hotărâre şi-l sărută pe obraz pentru a-şi întări spusele.
El o privi cu multă atenţie apoi îi ridică mâna şi-i sărută degetele. În noaptea aceea el o iubi cu o pasiune crescândă şi după aceea o ţinu strâns în braţe, astfel că adormi lipită de el.
* * *
Vineri îl luară pe Benjy, încât Simon putu să-şi petreacă weekend-ul alături de fiul său. Luară câteva rânduri de haine şi o grămadă de jucării. Meredith cumpără o cuvertură înflorată de pat pentru băieţel. Ben era obişnuit să-şi petreacă sfârşitul de săptămână cu tatăl său şi Meredith, astfel că exista posibilitatea de a se acomoda mai uşor cu noua sa locuinţă. Peste un an şi şase luni va începe şcoala. Până atunci, Ben va frecventa o grădiniţă în care va întâlni şi alţi copii care vor merge la şcoală în acelaşi timp cu el.
— Nepoţelul meu va fi fericit cu voi, zise mama lui Simon când îşi luară rămas bun de la ea. Îmi pare rău că pleacă, dar este firesc ca Ben să stea cu tatăl său şi cu o mamă tânără ca Meredith, nu cu o bunică bătrână ca mine.
— Dar nu sunteţi bătrână, protestă Meredith.
Doamna Van Dyk avusese o viaţă grea, dar îşi păstrase pielea catifelată şi ochii vii şi manifesta o energie care lipsea multor tineri.
— Nu mai sunt de mult tânără, Meredith, te rog să ai grijă de Benjy care este un neastâmpărat.
— Fiţi sigură că voi veghea asupra lui. Îl voi aduce să-l vedeţi mai des decât vă imaginaţi.
— Meredith…
— Da, ce este?
— Benjy a păstrat fotografia mamei sale în camera lui.
— Ştiu, spuse Meredith care fusese de multe ori în casa familiei Van Dyk. Era o fotografie mică prinsă în ramă, pusă pe măsuţa lui de joacă alături de jucării, astfel că trecea aproape neobservată.
— Vrea s-o ia cu el. Simon i-a vorbit foarte mult de mama lui.
— Bineînţeles că o poate lua, asta îl va ajuta să se simtă ca acasă.
— Nu te superi, draga mea?
Meredith ridică privirea spre soacra ei. Cum putea să se supere?
— Doresc ca Benjy să fie fericit.
— Meredith, eşti o fată bună. Ştiu că va fi fericit cu tine, aşa cum este Simon. Este atât de bine să-l văd râzând.
— Voi avea grijă de el, îi promise Meredith, care o sărută pe obraji, bucuroasă că soacra ei este o ființă atât de sensibilă şi caldă.
Benjy veni în goană s-o sărute pe bunica, iar Simon se adresă soţiei sale:
— Sunteţi gata?
— Da.
— Atunci putem pleca.
Peste câteva minute ajunseră în oraş şi Simon opri maşina la un restaurant McDonald pentru a-i oferi lui Ben cartofi prăjiţi şi crenvurşti, aşa cum îi promisese încă de la plecare, apoi se îndreptară spre casă.
Meredith aranjă lucrurile lui Benjy iar Simon îi pregăti baia să-l spele.
Meredith îl privi amuzată şi-l ajută pe Simon să-l şteargă pe băiat.
— Acum mergem la culcare! îi spuse tatăl său. Benjy se strecură sub pătură, apoi spuse solemn:
— Mai întâi rugăciunea!
— S-o spunem împreună! îi propuse Simon.
Ben se ridică în capul oaselor şi închise ochii, unindu-şi mâinile şi rugându-se cu fervoarea inocenţei timp de câteva minute.
Privirea lui Simon poposi pe măsuţa de lângă pat încărcată cu jucăriile aduse de Meredith şi în special pe ursuleţul de pluş pe care Benjy îl iubea cel mai mult. Simon observă că, alături de cărţile cu poveşti, se afla fotografia înrămată a lui Jill. Meredith văzu că el tresare și-și încruntă sprâncenele şi atunci îi adresă un zâmbet larg. Simon îi luă mâna şi i-o ţinu strâns, mângâind-o cu cealaltă mână.
— Am terminat! îi anunţă Benjy. Acum vreau să ascult o poveste.
— Am să-ți citesc una, zise Simon așezându-se pe marginea patului, iar Meredith pe partea cealaltă.
Simon luă cartea de pe măsuţă şi începu să citească.
— Nu pe asta, spuse Benjy, luând o altă carte.
Simon alese o altă poveste şi Meredith rămase până ce Benjy adormi. Îl sărută cu drag şi Simon stinse lumina, apoi părăsiră în tăcere camera.
După ce închise uşa de la dormitorul lui Benjy, Simon o cuprinse în braţe, lipindu-şi trupul de al ei.
— Te iubesc, şopti el, sărutând-o cu pasiune pe buze şi mângâindu-i umerii şi spatele.
— Să mergem în pat, spuse ea într-un târziu, te doresc.
Păşiră uşor şi intrară în dormitor fără să mai aprindă lumina. Ea se lăsă condusă în întuneric până la pat şi în câteva clipe rămaseră dezbrăcaţi, aruncându-se unul în braţele celuilalt.
* * *
Prezenţa băiatului de patru ani şi jumătate o încânta pe Meredith, deşi era obositor să fie cu ochii după el. Îl ducea în fiecare zi la grădiniţă şi în curând se implică în toate problemele legate de noua lui activitate şi se interesa de progresele pe care le făcea în studiul diferitelor materii pregătitoare pentru şcoală, fiind mândră de isteţimea lui. De altfel, Benjy manifesta o înclinaţie naturală spre socotit, deşi era atras ca toţi copiii spre jocuri şi zburdălnicii. În curând Benjy şi ea îşi făcură noi prieteni. Unele mame aveau vârste asemănătoare şi discutau cu pasiune despre creşterea copiilor lor, schimbând sfaturi utile cu Meredith.
De câteva ori fusese invitată la masă şi la rândul ei invită câteva mame la prânz, astfel că relaţiile dintre ele deveniseră mai strânse şi se obişnui să aibă trei sau patru copii care răscoleau casa şi făceau un tărăboi de nedescris, dar erau atât de drăguţi încât ştrengăriile lor erau uitate imediat.
Alte mame aveau copii mai mici ca Benjy şi Meredith ţinu în braţe câţiva bebeluşi nostimi, ba chiar se pricepu să le schimbe scutecele.
De multe ori ele glumeau spunându-i că se pricepe deja să crească un nou micuţ, aşa că poate să fie sigură că va fi o mamă bună.
Se gândi că peste câteva luni va putea să discute acest subiect cu Simon, dar când într-o seară, după ce-l culcaseră pe Benjy, îi spuse că nu mai vrea să ia pilule anticoncepţionale, el îşi ridică privirile mirate.
— Mi-ai spus că vom aborda subiectul peste un an, îi reaminti el.
— Am zis că vom discuta din nou despre această problemă şi iată că a sosit momentul. Vreau să am un copil. Vor trece nouă luni până când voi naşte şi poate că nu rămân gravidă chiar acum.
— Ştiu foarte bine cât durează sarcina, rosti el pe un ton sarcastic. Nu vreau să rămâi gravidă când Ben se duce la şcoală. Este un pas important în viaţa lui, mai ales după schimbarea care a intervenit anul acesta şi nu cred că mai este cazul să mai aducem pe lume alt copil.
— Sunt de părere că este momentul cel mai prielnic! Dacă ai impresia că el este neglijat, îţi spun că n-ai de ce să te frămânţi. Până va trebui să spunem că va avea un frăţior sau o surioară, vor mai trece cinci, şase luni şi oricum el va creşte şi va putea înţelege mai bine acest lucru.
— Îmi pare rău, dar nu sunt de acord cu tine, zise el pe un ton categoric, luând o atitudine severă.
Ea îşi plecă privirile şi-şi muşcă buzele.
El se aşeză pe canapea, alături de ea şi începu să-i mângâie mâinile.
— Ştiu că-ţi plac copiii şi că-ţi doreşti unul de la mine, dar abia a trecut o jumătate de an de când ne-am căsătorit. Te rog să mai ai puţină răbdare.
— Cât de mult mai trebuie să aştept? zise ea înălţându-şi capul şi privindu-l drept în ochi.
El zâmbi cu indulgenţă.
— Nu fi atât de zorită, draga mea. Nu trebuie să facem un copil din primul an de căsătorie. Ne ajunge deocamdată Ben şi am observat că uneori eşti obosită din cauza lui.
El îi puse degetul pe buze când ea schiţă un gest de protest.
— Ştiu că te bucuri că el este cu noi, dar am putut constata cât de mult te solicită creşterea lui. Dacă rămâi gravidă te vei obosi şi mai tare şi s-ar putea să te îmbolnăveşti. Nu este atât de uşor să ai grijă de un copil. 
— Bineînţeles că ştiu că nu este uşor! exclamă ea, dar sunt pregătită să suport o sarcină. Până acum n-am fost deloc bolnavă şi mă simt în stare să-l cresc şi pe Ben.
— Oricum, în situaţia actuală îţi vine destul de greu. Poate când Ben va merge la şcoală şi vei fi puţin mai odihnită, căci el va fi toată ziua plecat de acasă.
— Va fi şi mai în vârstă, remarcă ea. Va fi o diferenţă, prea mare între el şi copilul nostru. Nu crezi că este mai bine să aibă un frăţior sau o surioară mai aproape de vârsta lui?
— Nu m-am căsătorit cu tine ca să aduci pe lume frăţiori sau surioare fiului meu.
— Am crezut că doreşti să aibă o familie adevărată.
— Ştii că mi-am dorit cu ardoare acest lucru. Totuşi nu văd nicio grabă de a spori numărul membrilor familiei. Cea mai mare parte a proaspeţilor căsătoriţi consideră că trebuie să treacă o perioadă de timp pentru a întări mai întâi căsătoria şi apoi să facă copii. Cred că este o idee foarte bună.
— Căsătoria noastră este foarte bună, nu-i aşa? Îl întrebă ea cu nelinişte în glas. Ne cunoaştem de multă vreme şi varianta cu consolidarea căsătoriei nu se potriveşte cu noi.
— Aşa crezi tu? zâmbi el. Tot timpul descopăr lucruri noi la tine. N-am avut o perioadă lungă de acomodare, căci a trebuit să-l luăm pe Ben la noi.
— Mă împac destul de bine cu el. Ştiu că în viitor va fi mai puţin ascultător şi va trebui să mă lupt cu încăpăţânarea lui, dar cred că acesta este un semn al personalităţii. Văd că mă acceptă ca pe o persoană apropiată şi nu mă consideră un oaspete în casa lui, faţă de care trebuie să se comporte impecabil.
— Se poate să ai dreptate, dar mi se pare că te-ai străduit prea mult să ai grijă de el.
— Simon, vreau un copil. Sunt sigură că totul este în ordine. Trebuie să ştiu ce-mi rezervă viitorul. Nici nu m-aş fi gândit să iau pilulele dacă n-ai fi insistat tu atât de mult. Întotdeauna am visat că voi avea copii.
El spuse încet:
— Te rog să mă ierţi dacă greşesc, dar nu cred că te-ai măritat cu mine numai pentru a avea un motiv legal de a rămâne însărcinată!
— Bineînţeles că nu de asta te-am luat de bărbat! Ea îşi retrase mâinile cu un gest nervos. Este un lucru îngrozitor să afirmi aşa ceva!
— Iartă-mă, spuse el, dar m-ai făcut să mă simt ca şi cum singura mea raţiune de soţ este să te las însărcinată.
— N-am spus acest lucru!
Ea nu putu să-şi imagineze cum de-a putut el să se gândească la aşa ceva, dar poate că bărbaţii reacţionează la fel ca el. Nu faptul că dorea un copil era ce-şi propusese ea când se măritase, ci vroia să aibă un copil de la el, fructul dragostei lor sincere şi profunde.
— Nu pot crede, adăugă ea, că ai vorbit serios!
El se încruntă la faţă şi spuse pe un ton rece:
— Ce este mai important pentru tine, căsătoria noastră sau naşterea unui copil?
— Nu este corect! protestă ea. Dacă vom avea copii, ei vor face parte din căsnicia noastră. Nu poate fi o alegere între copii şi căsătorie!
— Aşa este, recunoscu el. Este însă o problemă de timp. Cred că e mai bine să aşteptăm până ce amândoi suntem de acord. Ce părere ai?
Resemnată, ea trebui să se supună hotărârii lui, dar conversaţia îi lăsă un gust amar şi tulbure. Poate că senzaţia se datora frustrării, cu toate că Simon o asigurase că neîmplinirile acestea vor fi trecătoare. Ea ştia că el tine mult la ea şi argumentele lui fuseseră destul de solide, deşi nu fusese de acord cu ele, simţind că exagera când afirmase că sarcina ei o va împiedica să-l stăpânească pe Benjy.
În acelaşi timp, se putea ca el să fi avut dreptate când îi spusese că era prea nerăbdătoare şi prea neliniştită, aşa cum procedase dintotdeauna, de a obţine totul deodată. Ştia foarte bine.
Singurul lucru pentru care avusese răbdare fusese căsătoria cu Michael, şi aceasta numai pentru ca el să-şi întemeieze un cămin, dorind să nu-l deranjeze de la studiu cu povara unei soţii şi a unei case de întreținut.
Simon nu se arătase nerăbdător să aibă un copil, dar nici nu respinsese dorinţa ei. Tot la fel de adevărat este că majoritatea cuplurilor aşteptau un an sau doi până aveau un copil, deşi se cunoscuseră cu cel puţin un an înainte de căsătorie. Benjamin nu se născuse decât după câţiva ani de la căsătorie. Jill, care fusese profesoară, dorise să lucreze şi Meredith era sigură că profesase până când rămăsese însărcinată. Din ce în ce mai multe femei procedau la fel ca Jill. În zilele noastre, concepţia privind naşterea şi creşterea unui copil se schimbase în mod revoluţionar.
Era sigură că un singur lucru, anume că un copil trebuia să fie dorit de ambii părinţi. Trebuia să accepte cu resemnare filosofică faptul că Simon nu era de aceeaşi părere cu ea. În multe cazuri, bărbaţii nu manifestau acelaşi instinct de procreare ca femeile. Oricum, el era doar tatăl copiilor şi acest lucru o făcu să-i acorde circumstanţe atenuante. Se hotărî să aştepte până când va veni timpul ca el să fie de acord cu ea în privinţa copiilor. Aşa cum el îi promisese, vor avea o familie numeroasă, cu fraţi şi surori pentru Benjamin. Propriii lor copii.
CAPITOLUL X
Meredith se descurcă bine cu Benjy, dar în iarnă, când zilele deveniră mai reci şi ploua des, îi veni greu să-l ţină în casă atunci când nu era la grădiniţă. Ben era un copil plin de energie şi avea mai multe pasiuni: îi plăcea să deseneze sau să completeze jocuri de puzzle, se uita la televizor la desene animate şi răsfoia cărţile colorate.
Când avea timp, Meredith se juca cu el, ajutându-l să construiască diferite obiecte din cuburi de plastic cumpărate de familia Van Dyk din Olanda sau îi dezvolta imaginaţia prin diferite lecturi care-i stimulau capacitatea de creaţie. Totul i se părea o joacă, dar uneori o obosea şi căută să-l orienteze spre preocupări mai infantile, lăsându-l să se joace singur, pentru a putea să se odihnească.
Nu peste multă vreme izbucni o epidemie de gripă printre copiii de la grădiniţă şi Benjamin nu fii scutit de efectele negative ale bolii. Rămăsese acasă două săptămâni şi Meredith îl îngriji cu devoţiune, alinându-i durerile şi hrănindu-l desi nu-i era foame, dându-i medicamentele din şase în şase ore şi distrându-l inventând noi jocuri şi făcându-i lecturi cât mai distractive. Boala avu urmări neaşteptate asupra lui Ben care deveni nervos şi extrem de obosit, chiar după ce se întorcea de la grădiniţă.
— Va depăşi acest moment greu, o linişti Simon când ea îi spuse că fiul lui are nevoie de un tonic sau că trebuie consultat un doctor.
— Acum nu mai este bolnav, adăugă el, doar slăbit în urma gripei. Poate că dacă va dormi după-amiază, îşi va reveni mai repede.
— Nu ai decât să încerci să-l faci să doarmă! replică ea nervoasă. Încercase de câteva ori să-l facă să stea în pat câteva ore dar fară rezultat, căci băiatul era prea agitat şi refuza să stea în pat.
— Pari şi tu destul de obosită, remarcă Simon. Ai făcut vaccinul împotriva virusului gripei, nu-i aşa?
— Da, desigur, răspunse ea.
Încă înainte de a se mărita, doctorul îi făcuse vaccinul, spunându-i:
— Este bine să facem acum vaccinul, înainte de a rămâne gravidă.
Simon rămase însă la părerea lui, accentuând:
— Eşti obosită şi este mai bine să te odihneşti. Am să-l culc eu pe Ben.
Ea se simţi obosită şi puţin nervoasă în ziua următoare. Nu-l duse pe Benjy la grădiniţă şi se hotărî să meargă la Whangarei pentru a-şi cumpăra un material de rochie, având intenţia s-o croiască în aceeaşi dimineaţă. Vizită mai multe magazine şi alese din vitrina unui magazin o catifea de culoare roşie, imaginându-şi efectul pe care-l va avea punându-i nişte nasturi aurii şi o curea din piele de aceeaşi culoare. Văzu alături şi o țesătură albă cu dungi maro şi se gândi să facă o cămaşă pentru Benjy. Alese alt material mai gros, de culoare maro închis pentru o pereche de pantaloni care să se asorteze cu cămaşa. Până atunci nu făcuse haine pentru băieţi şi simţi că este o încercare a talentului ei, dorind să croiască nişte pantaloni deosebiţi şi o cămaşă cu guler modem.
Benjy o privi curios când veni şi văzu tiparul pentru copii, cu o fotografie înfăţişând o fetiţă şi un băieţel. Se entuziasmă apoi când Meredith îi făcu nişte măsurători şi deveni interesat când ea tăie materialul pentru pantaloni pe masa din bucătărie şi începu să-l probeze pe picioarele lui.
Benjy luă foarfecele şi ea îi strigă speriată:
— Pune foarfecele pe masă!
El nu o ascultă şi ea îi luă foarfecele din mână,iar Benjy făcu o mutră bosumflată şi începu să bată cu piciorul în dulapul din bucătărie.
— Să nu mai faci lucrul acesta, Benjy, nu-i frumos, zise ea, punând foarfecele departe de el şi împachetând bucăţile de material pe care le croise.
— Nu vreau! Eu vreau să merg la bunica, urlă Benjy, urcându-se pe scaun şi apucând foarfecele.
— Nu, Benjy, n-ai voie! îl admonestă ea, întinzând mâna să ia foarfecele. Este prea ascuţit pentru tine şi poţi să te răneşti. Dacă vrei, pot să-ţi dau o forfecuţă şi vei putea tăia poze colorate dintr-o carte.
— Nu vreau! zbieră Ben, lovind furios în masă. Vreau la bunica.
— Ben, ţi-am spus să nu loveşti cu picioarele. Ai să strici masa.
El se strâmbă la Meredith şi lovi şi mai tare în masă, în timp ce ea strângea ultimele bucăţi de material.
— Vreau să merg la bunica! ţipă el, devenind roşu la faţă. Vreau la bunica!
— Nu! îi spuse ea, ajunsă la capătul răbdării. Nu mergem astăzi la bunica, deoarece am treabă. Îţi promit, adăugă ea pe un ton mai potolit dar ferm, că vom merge mâine la bunica. Dacă eşti băiat cuminte, vei vedea cum îţi cos cămaşa şi o vei putea purta mâine să te făleşti la bunica şi bunicul.
— Nu vreau! continuă el să ţipe. Nu vreau nicio cămaşă. Vreau la bunica astăzi!
— Nu merg nicăieri, îi spuse ea pe un ton categoric. Du-te în camera ta sau afară şi te joacă şi nu mă mai plictisi.
El îi aruncă o privire furioasă şi ieşi din bucătărie.
Era o zi caldă şi purta un pulovăr. Benjy ieşi afară din casă şi ea îl zări pe fereastră cum începe să se joace în curte.
Meredith se duse în camera ei şi se aşeză la maşina de cusut zărindu-l pe Benjy cum arunca mânios nisipul din curte. Nu se mai potoleşte, gândi ea. Are un temperament coleric, dar de obicei furia nu durează mult timp. Îl îndrăgea pe Benjy, căci şi ea avusese acelaşi temperament când fusese mică.
Meredith reuşi să coase repede cămaşa şi fu mândră de reuşita ei, dar se gândi că este cazul să facă proba la guler pentru a vedea dacă-i vine bine lui Benjy şi ieşi în curte să constate dacă-i trecuse mânia şi poate să probeze cămaşa.
Se uită şi nu-l văzu în curte şi intră apoi în casă, dar Benjy nu era în camera sa, astfel că ea se duse din nou în curte şi începu să-l strige.
Niciun răspuns. La început nu fu îngrijorată, socotind că Benjy mai este supărat şi se ascunde de ea. Trecu o oră şi nici urmă de băieţel, deşi îl căutase peste tot, strigându-l mereu încât aproape răguşise. Îl căutase în păduricea din preajmă, pe stradă şi nu dăduse de el. Începu să intre în panică.
Vecinii erau plecaţi în timpul zilei şi cei rămaşi în casă nu putură s-o ajute cu nimic.
Meredith căută în împrejurimi, sperând să-l întâlnească pe Simon sau maşina poliţiei, dar îşi aduse aminte că soţul ei se întoarce devreme de la serviciu. Îl aşteptă în pragul uşii şi căutând să-şi păstreze calmul, îl anunţă că Benjy lipseşte de acasă.
Simon sună la poliţie, după ce-i pusese o sumedenie de întrebări legate de dispariţia fiului său, de ora de când dispăruse şi despre ce haine purta. După tonul vocii, Meredith îşi dădu seama cât de îngrijorat era şi deodată avu o idee salvatoare.
— Cred că este la fermă, deoarece vroia s-o vadă pe mama ta!
Simon comunică deîndată poliţistului de serviciu care este adresa familiei Van Dyk, apoi puse receptorul în furcă şi spuse soţiei sale:
— Mă duc să văd dacă a luat-o spre fermă. Rămâi aici, poate se întoarce între timp.
Cineva trebuia să stea acasă şi ea zise:
— Am să fiu în preajma telefonului. Este vina mea, Simon, te rog să mă ierţi.
Ea începu să tremure văzând expresia lui tristă şi neîndurătoare.
— Vorbim mai târziu, îi tăie el vorba şi părăsi camera.
Ea auzi motorul maşinii şi văzu că el o ia pe drumul care duce spre fermă.
Se întrebă dacă nu este cazul să telefoneze la familia Van Dyk, dar dacă Benjy ar fi ajuns acolo, domnul sau doamna Van Dyk ar fi sunat-o imediat. Tăcerea lor demonstra că băieţelul nu ajunsese la fermă. Trebuia să aştepte şi să spere că Ben va fi găsit cât mai curând.
Poliţia l-a adus pe Benjy după aproximativ o oră. Părea destul de speriat când intră în casă având în spatele lui un poliţist tânăr şi solid, dar când Meredith îşi desfăcu braţele suspinând uşurată, se agăţă fară ezitare de gâtul ei şi începu să vorbească repede despre călătoria fascinantă pe care o făcuse cu maşina poliţiei, astfel că ea fu nevoită să-l întrerupă pentru a-i mulţumi tânărului însoţitor.
— Totul este în regulă, răspunse poliţistul zâmbind.
Uitându-se sever la Benjy, îl preveni:
— Să nu mai faci asta niciodată, băieţaş. Eşti prea mic pentru a face o vizită singur, ai priceput?
Benjy dădu din cap, impresionat de vorbele poliţistului şi acesta îl mângâie uşor pe păr, apoi îi spuse la revedere lui Meredith.
Meredith îi dădu câteva sandvișuri cu brânză şi şuncă şi apoi o porţie de budincă şi fructe. Ben mâncă cu poftă, căci era rupt de foame.
Peste câteva minute ea auzi motorul maşinii lui Simon. Alergă nerăbdătoare la intrarea principală şi deschizând uşa larg începu să strige tare în timp ce soţul ei parca maşina.
— Benjy este aici! Este sănătos! Nu are nimic!
— Ştiu! strigă Simon, adresându-i un zâmbet. Poliţia mi-a spus că a fost găsit pe drumul care duce la fermă.
Simon intră în casă şi se duse direct la bucătărie unde Benjy stătea la masă ţinând o linguriţă în mână. Băiatul făcuse ochii mari de spaimă că va fi pedepsit de tatăl lui care era palid la faţă de emoţie şi se uita destul de sever la el.
— Acum, ascultă-mă cu atenţie, spuse Simon, controlându-şi cu greutate vocea. Să nu mai faci niciodată, auzi, niciodată, acest lucru! Nu ai voie să pleci singur de acasă până când nu vei creşte mare. Să-ţi intre bine în cap. Acum cere-ţi iertare faţă de Merrie şi spune-i că nu vei mai pleca niciodată singur.
Benjy începu să plângă şi murmură, uitându-se la Meredith:
— Iartă-mă, Merrie.
— Bine, te-am iertat, spuse ea, luându-l în braţe.
— Spune că nu vei mai pleca de acasă! insistă tatăl lui.
Benjy se smiorcăi şi-şi şterse lacrimile.
— Simon, nu ţipa la el, nu vezi că-l sperii! îi şopti Meredith la ureche.
El îi aruncă o privire care-o făcu să tacă şi-i zise lui Benjy cu blândeţe:
— Haide, Ben, repetă ce ţi-am spus.
— N-am… n-am să mai fac niciodată, Merrie, se bâlbâi Ben şi Simon o mângâie pe umăr, iar Meredith se ridică, ţinându-l pe Benjy în braţe.
— A fost vina mea, murmură ea, sărutându-l pe Benjy pe frunte căutând să-l liniştească. Să ştii, Simon, că am ţipat la el.
Soţul ei îşi încruntă sprâncenele.
— Pentru numele lui Dumnezeu, Meredith, nu poţi să-l scuzi că şi-a băgat în cap să plece de acasă numai pentru că nu i s-a satisfăcut capriciul! Ştia foarte bine că nu are voie să părăsească singur casa şi este norocos că nu i-am ars o mamă de bătaie pe care s-o ţină minte toată viaţa!
Meredith ştia că Simon nu ridicase un deget asupra fiului său şi că nu-i făcuse observaţie decât atunci când era în pericol să se accidenteze. Neliniştea lui Simon şi uşurarea lui proveneau din dragostea pentru feciorul său şi se manifesta prin această izbucnire furioasă.
Benjy ştia foarte bine că fusese neascultător şi obraznic şi acum suferea de faptul că-i pusese pe Simon şi Meredith într-o situaţie dificilă. Poate că lecţia pe care o primise îl va feri să mai facă alte boroboaţe.
Benjy încetă să mai scâncească şi Meredith îl puse din nou pe scaun. Băieţelul continuă să mănânce budinca îndemnat de Meredith care se prefăcu că nu observă privirile severe ale lui Simon. Poate că soţul ei se gândise că Benjy ar fi trebuit să fie pedepsit, dar ea considera că înfometarea nu poate fi o pedeapsă pentru un copil.
— Vrei şi tu nişte sandvişuri? îl întrebă ea pe Simon. Mi-e teamă că. Nu avem altceva la masă. N-am avut timp să pregătesc ceva bun, din cauză că l-am căutat pe Ben.
— Dar tu? o întrebă el. Ai mâncat ceva?
— Nu mi-e foame, mărturisi ea. Voi mânca mai târziu. Tensiunea prin care trecuse îi luase pofta de mâncare.
— Voi mânca şi eu cu tine, pot să aştept până atunci, zise Simon care, după ce-l privi pe Benjy cum mănâncă, se retrase în dormitorul său.
Meredith pregăti baia micuţului, apoi puse pe foc o oală cu ciuperci şi orez, adăugând mirodenii şi suc de roşii, iar la urmă câteva bucăţi de carne pentru a pregăti o mâncare rapidă.
Lăsă oala la foc mic şi se duse să-l şteargă pe Benjy, apoi îi puse pijamaua şi-l conduse în camera lui, urcându-l în pat.
— Vreau să dorm, Merrie, noapte bună! şopti Benjy, care încă mai era afectat de vorbele aspre ale tatălui său.
— Este bine să dormi, Benjy, dar îţi mărturisesc că n-am timp pentru o poveste, din cauză că tatăl tău n-a mâncat încă. Te-a căutat tot timpul şi n-a putut lua ceva în gură.
Benjy părea foarte pătruns de cele spuse de Meredith care-l sărută pe frunte şi apoi stinse lumina.
Meredith închise uşa şi-i spuse lui Simon care stătea pe canapeaua din sufragerie:
— Nu te duci să-i spui noapte bună? Este în pat.
— Deja? Nu e prea devreme? se miră el, ridicându-şi privirile din cartea pe care o citea.
— Văd că s-a potolit şi nu vrea să ne mai indispună. Te rog, du-te şi spune-i noapte bună. Îi pare atât de rău pentru ce a făcut!
El se ridică şi se duse în camera lui Benjy, iar Meredith intră în bucătărie pentru a termina mâncarea, deşi nu-i era foame, dar se gândea că soţul ei trebuia să guste ceva. Scoase farfuriile şi tăie pâinea, punând feliile într-un coş de paie.
Când Simon deschise usa, ea zise:
— Ce zici dacă aprindem focul în şemineul din sufragerie?
Lemnele erau aşezate într-o grămadă lângă cămin şi ea simţea că trebuie să mai atenueze tensiunea în care stătuseră toată ziua.
— De acord, spuse el şi se duse să aprindă focul.
Când ea aduse farfuriile, focul trosnea vesel în vatră şi Simon stinse lumina, lăsând încăperea într-o penumbră misterioasă şi romantică.
— Ce frumos miroase, aprecie Simon mâncarea, după ce luă prima îmbucătură. Ce-ai pregătit?
— Ceva rapid pentru cină. Am pus câteva legume, orez, carne şi sos de tomate, mai mult sub inspiraţia de moment.
— Ți-a reuşit foarte bine, remarcă Simon.
El mâncă tot ce avea în farfurie, ca şi Meredith care constată cu surprindere că totuşi îi era foame. Ea strânse farfuriile şi făcu o cafea pe care o turnă în două ceşti. Aduse ceştile pe un platou şi se aşeză lângă foc, pe canapea.
Rămaseră tăcuţi, sorbindu-şi cafeaua şi încălzindu-se la focul care arunca văpăi roşiatice pe pereţi. Simon îşi puse ceaşca pe măsuţă şi vru să mai bage lemne pe foc, dar ea îl opri.
— Nu mai este nevoie. Îmi place aşa. Este suficient de cald.
El îi luă ceaşca goală şi-o aşeză alături de a sa, apoi îi încolăci mâinile în jurul umerilor lipindu-se de spatele ei, sărutând-o uşor pe pielea fină de la ceafă.
— Ai fost cam dur cu sărmanul băieţel, zise ea.
— Îi cam iei apărarea.
— Simon! Este doar fiul tău. A fost în parte şi vina mea. N-ar fi trebuit să ţip la el.
— N-ai avut nicio vină. El ştie foarte bine că nu poate face asemenea lucruri. Dacă a avut o ieşire faţă de tine, nu înseamnă că trebuie să i se ierte fuga de acasă. Oricum, bine că s-a terminat aşa. A adormit.
— Oh, ce bine că se odihneşte, suspină ea şi el se uită la ea zâmbind.
— Poţi fi mulţumită că protejatul tău n-a încurcat-o mai rău. Meredith, nu ai impresia că poţi fi o mamă desăvârşită? Din când în când orice copil îşi dă în petec faţă de părinţi, dar trebuie să ştim să-i arătăm că a greşit şi să-i demonstrăm, totul pentru educaţia lui. Am impresia că poţi fi o mamă plină de atenţie şi un model de răbdare. Nimeni n-ar putea avea calităţile tale; temperamentul tău este făcut pentru a avea grijă de ceilalţi din jur.
— Mulţumesc, Simon, eşti foarte drăguţ!
— Cred că ai înţeles ce am vrut să spun. Nu este normal să nu-ţi exteriorizezi sentimentele. Bineînţeles că nu trebuie să-l dojeneşti pe Benjy ori de câte ori te supără, dar nici nu poţi pretinde că nu te-a supărat vreodată. Îi va folosi să ştie că şi părinţii pot avea o stare proastă şi că nu trebuie să-i deranjeze când au treabă sau vor să se odihnească şi ei un pic.
— Când a avut pojar m-am simţit atât de descumpănită şi nu ştiam cum să-l ajut. Îmi era aşa milă de el când se scărpina şi vroia să-şi rupă bubele de pe corp. Oh, mititelul ce s-a mai chinuit!
— Vezi că eşti aşa cum ţi-am spus, o tachină el.
De câteva nopţi ea se simţise extrem de obosită şi nu avea chef să facă dragoste. Simon fusese bun şi nu insistase, dar ea simţea acum că obrajii îi ard la apropierea lui.
Mâna lui alunecă pe spatele ei, mângâind-o duios şi ea se lipi şi mai tare de trupul lui, desfăcându-i un nasture de la cămaşă şi strecurându-şi degetele la pieptul lui. Buzele lui îi frământară lobul urechii şi ea îi desfăcu alt nasture şi începu să-i dezmierde pielea pieptului care tresărea în ritmul respiraţiei.
El o apucă de braţ şi o ridică de pe canapea, apoi o întinse pe covorul din faţa şemineului şi o sărută apăsat pe gură şi pe obraji, iar ea îşi încolăci braţele în jurul gâtului lui, lipindu-se cât mai strâns de corpul arzând de dorinţă.
El îşi înălţă capul şi spuse:
— Vrei să te duci în pat în timp ce spăl vasele? Zâmbind, ea îi răspunse:
— Mai degrabă aş merge în pat cu tine. Vasele pot aştepta!
El izbucni în râs şi o sărută din nou, apoi îi şopti:
— Este vreo piedică dacă ne iubim aici?
— Şi dacă se trezeşte Benjy? murmură ea.
— Nu-i nicio problemă în această privinţă, o linişti el, sărutând-o pe gât, iar ea îşi dădu capul într-o parte fremătând de dorinţă. Ştii foarte bine că dacă adoarme nu se mai trezeşte până dimineaţa, iar astăzi este frânt de oboseală după aventura pe care a avut-o.
— Până unde a mers? Am uitat să te întreb.
— Cam şapte kilometri, atât a apreciat poliţistul. Lasă asta acum, vreau să ştiu dacă termini ce ai început să faci.
— Ce anume?
— Să-mi desfaci toţi nasturii de la cămaşă.
— Nu vrei să faci acelaşi lucru cu nasturii mei de la bluză?
El o muscă uşor de ureche.
— Continuă, draga mea, şi eu îţi voi îndeplini porunca.
— Dorinţa ta este o poruncă pentru mine, recunoscu ea chicotind şi se mişcă încet pentru a-i desface cămaşa, sărutându-i pielea fină a pieptului după fiecare nasture descheiat.
Focul ardea liniştit, iar lemnele se transformară în jar, dar lor nu le păsa, căci erau încălziţi de focul puternic al pasiunii împărtăşite de amândoi…
* * *
Dimineaţa următoare, Meredith se deşteptă radioasă şi constată că Simon nu mai era lângă ea. Aruncă o privire mirată la ceasul deşteptător şi chiar în acel moment intră Simon.
— Am dormit atât de mult.
— Ai putut să te odihneşti, după ziua agitată de ieri. M-am dus să văd ce face Ben. Era atât de liniştit în camera lui, încât am crezut că a plecat din nou de acasă. Este în plină formă şi cred că trebuie să-l scoatem mai des din casă, să-și consume energia. Plimbările lungi vor putea să-i facă bine, la fel ca şi ţie.
— Ah, am uitat să-ţi pregătesc micul dejun, zise ea, încercând să dea cuvertura deoparte. El se aşeză pe marginea patului şi o opri cu fermitate.
— Adu-ţi aminte că sunt obişnuit să-mi pregătesc singur micul dejun. De atâţia ani îmi port de grijă. Ai avut o zi groaznică, aşa că meriţi să mai lâncezeşti în pat până când mi se face foame de tine.
Simon se aplecă şi o sărută cu gingăşie şi mâinile sale o apucară pe după umeri şi o sărută din nou, de data asta cu mai multă pasiune.
— Arăţi atât de bine dimineaţa, zise el. Numai bună de mâncat.
Ea îşi înlănţui braţele în jurul gâtului lui, surâzând.
— De fapt şi eu vreau să te mănânc.
Cu o mişcare uşoară el se lipi de trupul ei, iar Meredith începu să-l sărute uşor pe obraji. Noaptea trecută fusese atât de fericită şi se iubise atât de mult cu el.
Simon o mângâie pe gât şi umeri, iar buzele lui alunecară pe pieptul ei, morfolindu-i sfârcurile care-şi înălţară capetele cu obrăznicie.
El îşi înălţă capul, iar mâna lui o dezmierdă uşor pe sâni, simţind tăria lor şi impertinenţa sfârcurilor.
Ea îi spuse pe un ton nerăbdător:
— Nu vrei să sărim peste micul dejun, dragul meu?
El zâmbi mulţumit şi mâna lui alunecă pe pântecul ei fierbinte dăruindu-i fiori de plăcere.
— Este un mare sacrificiu din partea mea. Ştii că sunt gurmand şi nu pot să renunţ la masă decât dacă poţi să-mi oferi ceva mai bun.
— Bestie! zise ea, înfingându-i degetele în părul lui.
El îi cuprinse talia şi se lipi de ea.
* * *
Ziua trecută, uitându-se la flaconul cu pilule, constatase că uitase să ia o pilulă cu o seară în urmă, dar se gândi că nu contează o zi întrerupere. Cu toate acestea, instrucţiunile erau destul de clare: dacă se întrerupe tratamentul, următoarele şase ore erau propice fecundării oului. Dacă şansa nu se realizase noaptea trecută, cu siguranţă că în dimineaţa aceasta era în pericol să rămână însărcinată. Iar lucrul acesta devenea realizabil în următoarele paisprezece zile, chiar dacă lua sau nu pilulele celelalte.
Acum, cu paharul în mână, nu ştia ce să facă.
Simon intră în cameră şi Meredith, cu un gest vinovat, căută să ascundă flaconul cu pilule din mâna ei.
— S-a ars becul de la lampadarul din sufragerie, zise el, deschizând dulapul pentru a lua alt bec. El aruncă o privire mirată la mâna ei. Am impresia că nu-ţi mai plac pilulele.
Meredith clătină din cap. Trebuia să-i spună adevărul. Doar pentru o singură noapte am uitat să iau pilulele, ar fi trebuit să-i spună. Atâta tot, dar nu avu curajul.
— Foarte bine, continuă el, sărutând-o pe obraji în tăcere, clipind şăgalnic din ochi.
— Să ştii că nu va trebui să le iei tot timpul, o linişti el părăsind încăperea.
Ea îl urmă în sufragerie şi-l întrebă îngrijorată:
— Vrei să spui că eşti de acord să avem un copil acum?
El păru intrigat de vorbele ei.
— Nu, draga mea. Tot ce am spus este că nu le vei lua mereu. Nu cred că mai trebuie să dezbatem acest subiect, Meredith. Am mai discutat recent despre asta şi-mi păstrez argumentele atâta timp cât Benjy nu va merge la şcoală şi va mai creşte.
Ea îşi spuse că poate nu mai depinde de ei naşterea unui copil. Poate ar fi cazul să-i destăinuie adevărul, dar văzând cu câtă înverşunare îi repetase hotărârea lui, renunţă intimidată.
El înșurubă becul cel nou şi se duse să-l arunce pe cel ars în coşul de gunoi din bucătărie..
Ea se resemnă, socotind că poate nu este nicio dramă. O zi fără pilulă poate nu însemna chiar o primejdie reală. La urma-urmei, poate nu s-a întâmplat nimic. El reacţionase destul de rece la dorinţa ei de a avea acum un copil şi nu vedea cum ar putea să-l determine să-şi schimbe părerea. De ce să-l mai necăjească degeaba? Uitase să-şi ia pilula, dar acest lucru nu se va mai întâmpla. Va avea grijă să fie mai atentă.
El se întoarse în sufragerie zicând:
— Am impresia că te îngrijorează ceva. Ce s-a întâmplat?
Ea clătină din cap.,
Nu încă, poate nu va fi cazul să-i spun că am uitat de pilule.
El îi cuprinse talia cu braţul şi cu mâna cealaltă îi ridică bărbia.
— Eşti obosită? se interesă el.
— Da, se grăbi ea să spună. Cred că m-a ajuns oboseala de ieri. Mă voi duce la culcare mai devreme.
CAPITOLUL XI
Scuza cu oboseala o folosi doar în următoarele zile, aşteptând trecerea a două săptămâni până când pilulele îşi vor face din nou efectul.
Când Benjy începu cursurile pregătitoare pentru a merge la şcoală, ea se simţi destul de rău. Nu era pentru prima dată când avusese greţuri, dar de data aceasta nu mai putu să-i ascundă lui Simon starea în care se găsea.
— Eşti foarte palidă. Ce s-a întâmplat?
— Nimic, mă simt bine, răspunse ea, încercând să zâmbească în timp ce-şi ungea cu unt o felie de pâine prăjită. Cred că sunt nervoasă din cauză că Ben începe să studieze lucruri mai serioase. Este un pas important în viaţa lui.
Simon se însenină la chip.
— Draga mea, el nu este atât de nervos pe cât crezi. Este chiar doritor să înveţe. Acum vei avea mai mult timp liber, deoarece va sta toată ziua la cursuri.
— Ştii foarte bine cum aş vrea să-mi umplu timpul liber, replică ea, muşcând din felia unsă cu unt. După prima îmbucătură putea să mănânce mai uşor, în ciuda faptului că mai avea o greaţă uşoară.
Simon îşi îndepărtă scaunul şi se ridică furios de la masă.
— Nu vreau să ne certăm din nou, ridică el glasul. Mă duc să-i urez succes lui Benjy pentru prima lui zi de şcoală.
În aceeaşi dimineaţă, ea făcu o vizită doctorului său, după ce-l încredinţase pe Benjy unei educatoare care-i ducea pe copiii mai mari să vadă cum arată şcoala în care vor învăţa în curând. Fixase vizita săptămâna trecută când îşi dăduse seama de greţuri şi celelalte simptome prevestitoare care erau destul de clare în privinţa sarcinii. Se gândi că starea ei se înrăutăţise ieri, din cauza petrecerii pe care o organizase în cinstea zilei de naştere a lui Benjy, căci astăzi se simţea destul de rău. Nu putea să mănânce prea mult, numai simpla pregătire a micului dejun îi făcu greaţă, deşi de obicei îi plăcea să mănânce dimineaţa destul de consistent.
Ultimele zile fuseseră destul de încordate şi ea trecuse prin chinuri îngrozitoare alternate cu speranţe deşarte. Căuta cu disperare să-şi păstreze calmul. Dacă doctorul îi va confirma bănuielile, Simon va trebui să accepte că familia lor va avea un nou membru mai devreme decât a plănuit.
Benjy, mulţumit de noua lui calitate, îi spuse la revedere şi intră însoţit de educatoare în clădirea şcolii, iar când reveni după-amiază acasă, începu să povestească plin de entuziasm cât de interesantă fusese prima zi de şcoală.
Ea ascultă bucuroasă relatarea băiatului, dar umbra de îngrijorare n-o părăsi nici când el se duse la culcare, după ce-i povestise şi tatălui său în amănunţime ce minunată zi avusese.
Era aşezată pe canapeaua din sufragerie când Simon intră ţinând în mână două pahare cu vin alb. Meredith luă paharul pe care-l întinse Simon şi sorbi din băutură, uitându-se distrată la focul din cămin. Simon se aşeză pe fotoliul din faţa şemineului. El bău repede şi puse paharul pe măsuţă.
— Nu-l bei? spuse el arătând către paharul ei aproape plin.
— Nu, mulţumesc. Bea-l tu.
El întinse mâna şi-i luă paharul pe care-l sorbi pe îndelete. Când puse paharul alături de celălalt, ea începu cu oarecare ezitare:
— Simon, astăzi am fost la doctor.
— Ştiu că ţi-a fost rău azi-dimineaţă. De ce nu mi-ai spus? îl duceam eu pe Benjy la şcoală.
— Ascultă-mă, Simon, îi tăie ea vorba, punând o mână pe braţul lui. Nu-i vorba că mi-e rău, sunt însărcinată.
În cameră se lăsă o tăcere îndelungată. El îşi trase braţul şi-i aruncă o privire furioasă.
— Cum ai spus?
— Sunt gravidă, răspunse ea, îndrăznind să-i înfrunte privirea. Inima ei bătu cu putere când văzu că el este palid la faţă, cu gura schimonosită şi o mânie rece în ochi.
— Cum s-a întâmplat? o întrebă el, apăsându-i umărul cu o mână.
— Am uitat să iau o pilulă, bolborosi ea. Numai una.
— Una este suficient, nu-i aşa? o întrebă el, ridicându-se brusc în picioare. Încăpăţânată nenorocită, ce-ai făcut?! exclamă el furios. Ai dorit să ai un copil şi te-ai jucat de-a ruleta rusească cu pilulele. Am ştiut eu că nu pot avea încredere în tine.
— Simon!
El nu-i dădu nicio atenție.
— Meredith, ai o minte de gâscă. Am crezut că te-ai maturizat, dar ai aceeaşi minte ca atunci când aveai opt ani. Eşti tot aşa de intransigentă ca atunci şi urmăreşti cu perseverenţă realizarea scopului propus, chiar de minune, nu-i aşa? Chiar în ziua când Benjy a mers pentru prima zi la şcoală.
— Nu-i adevărat! protestă ea.
— Să nu-mi torni mie gogoşi! îi tăie el vorba cu sarcasm. S-a întâmplat printr-un accident!? Ce tâmpit am fost, când am crezut că vei fi alături de mine, la bine şi la rău!
— Dar n-am planificat nimic! ţipă ea, tulburată. Simon, a fost un accident. Pur şi simplu am uitat să iau pilulele.
— Ai uitat! zise el în bătaie de joc.
— În seara când Benjy a fugit de acasă! spuse ea înciudată. Nu poţi înţelege că am fost prea îngrijorată de soarta lui, încât nu m-am mai gândit la mine?
— S-a întors acasă destul devreme, aşa că aveai timp berechet să iei pilula!
— Aşa este, dar totul era în întârziere: şi masa, şi baia lui Ben, apoi am luat masa în sufragerie şi… şi știi foarte bine ce a urmat.
El se uită şi mai furios la ea, ridicând tonul vocii:
— Vrei să dai vina pe mine?
— Nu, nu te pot acuza. Vreau să spun că am uitat să iau pilula, dar fără intenţia de a avea un copil, spuse ea, izbucnind în plâns. Simon, ştiu că ai impresia că vom avea un copil mai devreme decât ai planificat, dar nu avem ce face. Asta este realitatea. Spune-mi, nu se poate să fim bucuroşi că vom avea un copil? Este fructul dragostei noastre.
— Nu, nu pot fi bucuros, spuse el pe un ton rece. Încă îmi vine rău când te aud spunând că vom avea un copil. Nu vreau să aud acest lucru. Nu vreau acest copil!
Ea se ridică de pe canapea şi întinse mâinile către el rugătoare, zicându-i:
— Nu poţi spune asta! Nu poţi gândi aşa, Simon, nu se poate! Nu este posibil!
— Ba este posibil şi vreau să ştii că asta este părerea mea, replică el pe acelaşi ton rece şi-i îndepărtă mâinile cu o mişcare violentă. Nu mă atinge, adăugă el printre dinţi. Aş fi putut să te bat pentru ceea ce ai făcut. Lasă-mă în pace! Simt nevoia să ies din casă.
Ea îl urmări uluită cum iese din cameră şi auzi zgomotul făcut de uşa de la intrare pe care o trântise cu violenţă în urma sa.
Se întoarse târziu şi ea stătea în pat cu inima cât un purice, aşteptând ca el să-i vorbească. Simon se prefăcu că nu-i observă frământarea şi se dezbrăcă în tăcere, apoi se urcă în pat fără să se apropie de ea; după câteva clipe, respiraţia lui regulată îi dovedi că el adormise.
A doua zi dimineaţa, Meredith era pe jumătate trezită când el îi spuse:
— Poţi să mai stai în pat. Voi telefona la rafinărie că mai întârzii şi-l voi duce eu pe Benjy la şcoală.
— Nu este nevoie, replică ea.
— Dar nu te simţi bine, începu el furios.
— Am să-l duc eu! zise ea cu hotărâre, dorind să nu se lase dominată de el. Vroia să-i demonstreze că graviditatea n-o împiedica să-l ducă pe Benjy la şcoală. Era o chestiune de orgoliu.
— Meredith…
— Ţi-am mai spus că-l duc eu! repetă ea. Mă simt foarte bine, adăugă intrând în baie.
După ce se spălă, reveni în cameră unde Simon îşi aranja ţinuta. Se uită la el cu mândrie şi-i spuse:
— Acum mă simt mai bine. Poţi pleca.
El făcu o grimasă şi ieşi pe uşă fără s-o sărute.
* * *
Toată săptămâna rămăseseră certaţi, fără să-şi vorbească, dormind cât mai departe unul de celălalt, ocupându-se de Benjy ori de câte ori aveau ocazia de a fi împreună.
În weekend se duseră la familia Van Dyk. Simon nu-i spusese că trebuia să-i anunţe pe părinţii lui că aşteaptă un copil şi ea îndrăzni să le spună acest lucru. Anneke era acasă şi după prânz Meredith o întrebă dacă poate s-o însoţească la casa ei părintească. Cumnata ei acceptă cu plăcere invitaţia şi se îndreptară de-a lungul drumului spre familia lui Meredith.
Pajiştea era presărată cu flori albe şi galbene care se unduiau în bătaia vântului.
Meredith o întrebă pe neașteptate pe Anneke:
— Spune-mi, din ce cauză a murit Jill?
Anneke se uită mirată la ea.
— Din cauza unei hemoragii cerebrale. N-a avut simptome înainte, dar în ziua aceea fusese foarte obosită.
— Simon a fost bucuros că Jill a rămas însărcinată?
— Fericit? Păi a fost în al nouălea cer. Amândoi au fost copleşiţi de eveniment. Credeam că ţi-ai amintit. Câţiva ani au tot încercat, da n-au reuşit. O dată Jill chiar a avortat.
— N-am ştiut asta! rosti Meredith impresionată.
— Este de fapt o problemă de familie, dar acum că faci parte din familia noastră, pot să-ţi mărturisesc aceste lucruri pe care nu le-aş fi spus unei străine. Cred că Simon nu prea agreează astfel de discuţii. Este destul de greu pentru tine, mai ales că el a mai fost căsătorit o dată. Ştiu că-ți este dificil să-i pui întrebări de felul acesta despre fosta lui soţie.
— Ai dreptate, spuse încet Meredith. Vreau, totuşi, să aflu anumite lucruri. Cred că-mi dai dreptate, Anneke.
— Este normal şi poate că Simon nu se va supăra dacă-l vei întreba despre relaţiile lui cu Jill. După un timp, Anneke adăugă: După moartea ei, Simon s-a simţit vinovat, spunând că avortul a contribuit la declanşarea hemoragiei cerebrale.
— Dar nu se poate.
— Nu aveau cum să ştie. Niciun om nu putea şti că Jill va avea un atac cerebral. Avortul poate fi periculos dacă este prima dată când femeia rămâne gravidă. Atunci când moare cineva, cei apropiaţi îşi fac tot felul de gânduri despre cauza morţii. Este un proces de remuşcări, căci fiecare îşi reproşează anumite lucruri care ar fi putut determina decesul. În cazul lui Jill, totul s-a dovedit a fi un accident îngrozitor, care n-a putut fi prevăzut, tot aşa cum nu poţi şti dacă te va călca maşina când ieşi în oraş. Simon îl are pe fiul său la care trebuie să se gândească. Acum te are şi pe tine. Este atât de bine că-l văd din nou fericit după câte a îndurat în viață.
Meredith îi zâmbi recunoscătoare şi continuă drumul în tăcere. Sperase să afle cauza comportării lui Simon faţă de ea, dar nu auzise cine ştie ce revelaţii. Nu putea şti ce-l determina să nu accepte copilul.
* * *
Luni, pe când aştepta în salonul de coafură, ea luă o revistă şi citi un articol intitulat „Primul tău copil“, unde printre altele, se spunea că una din problemele cu care se confruntă tânăra mamă este gelozia tatălui faţă de noul născut. Soţia trebuie să aibă grijă să împartă afecţiunea între copil şi soţ.
Ce vrea să însemne acest lucru? se întrebă ea. Simon îi spusese de mai multe ori că doreşte să fie numai a lui o perioadă de timp. Nu-i venea însă să creadă că el este încă atât de necopt la minte. Poate că atunci când fusese căsătorit cu Jill şi fiind mai tânăr putuse să fie mai încăpăţânat şi mai nepriceput, dar acum, în aceste împrejurări deosebite, este greu de conceput ca el să fie atât de copilăros.
Fără să se mişte sub cască, continuă să se gândească la problema ei. Orice putea fi realizat dacă ei se înţelegeau. Se poate ca el să nu fi bănuit cât de preocupată este în privinţa copilului. În acelaşi timp, el ştiuse că ea îl considerase o persoană caldă, dar mai mult ca un ajutor în realizarea dorinţelor ei. De multe ori îi reproşase acest lucru şi chiar se supărase pe ea.
În seara aceea, Meredith îi dădu să mănânce lui Benjy mai devreme, pregătindu-i un cârnat cu cartofi prăjiţi pe care-i găsi foarte gustoşi.
Când sosi Simon îl anunţă că vrea să-l ducă pe Benjy la culcare şi apoi va pregăti cina.
— Vrei să-ţi pregătesc un sandviş şi să bei un ceai? El dădu afirmativ din cap, aruncându-i o privire iscoditoare. Te rog să-l culci pe Benjy, eu mă duc în bucătărie să-ţi pregătesc mâncarea.
După câteva minute, când el intră în bucătărie, o găsi pregătind un sos şi uitându-se nerăbdătoare la cratiţa de pe foc.
— Este o ocazie specială? o întrebă el curios, după ce observase măsuţa pe care ea pusese tacâmurile acoperită cu o faţă de masă albă. Nu se poate să nu fi remarcat cele două lumânări roşii care erau lângă farfurii.
— Cam aşa ceva, răspunse ea pe un ton misterios. Oricum, am cumpărat o sticlă de vin. Te rog s-o desfaci.
— Vrei să bem acum? o întrebă el, întinzându-i un pahar.
Ea duse paharul la gură cu o mână, în timp ce învârtea cu cealaltă sosul din oală. Reduse flacăra aragazului şi zise tare:
— Gata, mâncarea este gata.
— Vom lua masa în sufragerie, nu-i aşa?
— Desigur. Adu vinul, iar eu vin cu mâncarea.
Ea se schimbă, punându-şi o rochie drăguţă, îşi aranjă părul şi aduse farfuriile. Simon aprinsese lumânările şi stătea pe canapea, ţinând paharul în mână, uitându-se la foc. Deşi nu era rece, ea făcuse focul în cămin.
Aduse oala şi puse mâncarea în farfurii, îndemnându-l pe Simon să guste ceea ce pregătise.
— Cum a fost la serviciu? îl întrebă ea şi el îi aruncă o privire amuzată, zâmbindu-i misterios.
— Ca de obicei, răspunse el. Ştiu că se obişnuieşte ca soţia să-și întrebe soţul cum a decurs ziua de muncă, dar nu doresc să vorbesc despre ce am făcut la serviciu.
Ea luă o bucată de came pe care o mestecă încet şi spuse:
— Despre ce vrei să discutăm?
— Aceasta este o întrebare care te poate scoate din sărite. Nu crezi că am putea lua cina ascultând o muzică liniştită?
— Oh, am uitat, mă ocup eu de asta, se oferi ea, vrând să se ridice de la masă.
— Stai liniştită, mă ocup eu de asta, spuse el şi imediat se duse în colţul camerei şi puse un disc cu muzică lentă.
— Acum atmosfera este completă, zise Simon, după ce se aşeză pe canapea.
— Este perfectă, murmură ea privindu-l, încântată că tonul vocii lui devenise mai blând şi mai cald.
Muzica umplu tăcerea în timp ce mâncau şi când farfuriile se goliră, ea le duse la bucătărie, de unde veni cu fructe proaspete şi cu două ceşti de ciocolată.
— Poţi să admiri felul cum am aranjat fructele înainte de a le mânca, îl preveni ea, punând platoul pe măsuţă.
El izbucni în râs şi inima ei tresări bucuroasă. Era primul zâmbet cald pe care i-l adresase de atâtea zile.
— Aşa este, le-ai aranjat foarte frumos, recunoscu el. Oare sunt şi gustoase?
— Nu ştiu, dar trebuie să guşti.
— Cum de te-ai gândit să faci o ciocolată fierbinte?
— Am vrut să-ţi pregătesc o surpriză.
— Pentru ce?
— Ştii foarte bine pentru ce, replică ea uitându-se în ochii lui. N-am pregătit masa cu un scop anume, îţi jur, Simon, că nu m-am gândit la nimic, sau poate că subconştientul meu a urmărit ceva. Nu am dorit însă să te impresionez cu cina mea. Bineînţeles că ştii…
Vocea i se frânse şi lacrimile îi inundară obrajii.
Simon întinse mâna şi-i puse capul pe umărul său.
— Desigur că ştiu, draga mea, şopti el, mângâind-o pe păr. Nu este nevoie să-mi spui.
— Oh, Simon, şopti ea, ridicând mâna pentru a-l dezmierdă pe frunte. Îmi pare rău. Te iubesc, Simon.
El îi ridică cu gingăşie bărbia şi o sărută uşor.
— Te rog să mă ierţi, Meredith. Ţi-am făcut rău că n-am apreciat vestea ta cea mare, nu-i aşa?
— Nu mai are nicio importanţă. Am ştiut că nu-ţi va face nicio bucurie, deoarece copilul va veni mai repede decât ai crezut. N-am ştiut însă că vei fi atât de furios. Am crezut că o să te obişnuieşti cu situaţia nou creată şi te va bucura. Este copilul nostru, nu numai al meu. N-aş vrea să-l păstrez dacă nu-l doreşti ca şi mine.
El se uită la ea cu o undă de scepticism.
— Şi cu Michael cum rămâne? întrebă el.
— Michael? spuse ea – nedumerită. Cu el am terminat definitiv. Nu m-am mai gândit la el de luni de zile. Sunt sigură că ştii acest lucru!
— Am bănuit eu.
— Te iubesc, Simon, mărturisi ea cu sinceritate, hotărâtă să-l convingă de temeinicia spuselor sale. Chiar dacă n-ai fi putut să-mi faci un copil, tot te-aş fi iubit, dar, din moment ce mi-ai făcut această bucurie, te voi iubi şi mai mult.
Zâmbetul lui era destul de ambiguu.
— Îmi dau seama că mă vei copleşi cu dragostea ta.
Ea replică puţin cam dezorientată:
— De ce ţi se pare atât de dificilă iubirea mea? Nu cred că ţi-a părut rău când ai aflat că vom avea un copil, nu-i aşa?
— Ce s-a întâmplat, s-a întâmplat, făcu el puţin supărat. Vestea ta este puţin înduioşătoare, nu eşti de părerea mea?
— Nu cred că trebuie să fii supărat pentru că-ţi dăruiesc un copil, afirmă ea, ducându-se în bucătărie pentru a spăla vasele.
Acceptarea stoică a evenimentului fericit de către Simon nu putea decât s-o bucure, deşi se aşteptase ca el să fie mult mai entuziasmat. Simţea că o mânie surdă îi cuprindea inima. Hotărârea lui de a lăsa lucrurile să se desfășoare de la sine o irita,căci se împotrivea fară să vrea propriilor dorinţe. Poate că el se obişnuise să ia decizii pentru alţii şi o considera încă o surioară lipsită de isteţime. Dar cu ce drept se consideră mai deştept, numai pentru că este mai în vârstă?
Se întoarse în sufragerie, uitându-se la el plină de furie.
— Nu poţi comanda vieţii să se desfăşoare aşa cum vrei, îi reaminti ea. De cele mai multe ori lucrurile nu se întâmplă după planurile pe care ti le faci.
— Crezi că eu nu ştiu acest lucru? îi spuse el roşindu-se în obraji şi ea îşi aduse aminte de soarta lui Jill şi-şi plecă privirea.
— Te rog să mă ierţi, murmură ea, clătinând din cap. Sunt necăjită că nu eşti bucuros că-ţi voi dărui un copil.
— Dă-mi timp, replică el plictisit. Întotdeauna ai încercat să explici prea mult. Caută să laşi şi pe alţii să gândească singuri.
Ea îi luă farfuria goală şi-l întrebă:
— Ţi-a plăcut?
— Da, foarte mult. Fac eu cafeaua.
Ea dădu din cap afirmativ, fericită că reuşise ceea ce-şi propusese. Îi adresă un un zâmbet cald, deşi era puţin îngrijorată, atunci când el veni cu ceştile de cafea şi se aşezară liniştiţi unul lângă celălalt. El o cuprinsă cu mâna pe după umeri, iar ea îşi lăsă capul pe umărul lui. Simon începu s-o sărute şi ea îi răspunse cu pasiune îmbrăţişându-l, iar câteva minute mai târziu, murmură:
— Să mergem, în pat.
Făcură dragoste ca de obicei, mângâierile lui deşteptându-i dorinţa iar ea aşteptă ca el să ajungă pe culmile voluptăţii, dar el păru puţin nehotărât. Simţindu-se frustrată şi nehotărâtă şi dezamăgită, ea înţelese că Simon nu era acelaşi. Doritoare să afle ce se întâmplă cu el, îşi încolăci braţele în jurul gâtului lui şi-l trase uşor spre ea, sărutându-l cu pasiune. El îi apăsă buzele cu gura şi-i mângâie pielea fină de pe umeri. Brusc însă, se desprinse din îmbrăţişare şi se întinse pe spate, ducându-şi mâna la ochi.
— Nu este bine, spuse el supărat. Nu pot să fac dragoste.
Înmărmurită, ea se ridică într-un cot pentru a-l vedea mai bine.
— Simon, şopti ea drăgăstos, mângâindu-l pe frunte. Ce s-a întâmplat?
— Trebuie să-ţi spun ce s-a întâmplat?
— Vreau să ştiu care este cauza?
— Meredith, încetează. Nu ştiu de ce! Nu mi s-a mai întâmplat până acum. Cu…Cu Jill. Desi nu-i rostise numele, amintirea ei era proaspătă în mintea ei.
— Cu altcineva? îndrăzni ea în mod timid.
El rămase tăcut câteva momente, apoi rosti grav:
— N-au fost decât două femei în viaţa mea, tu şi Jill.
Ea se lăsă pe spate şi puse capul pe pernă. Avea o senzaţie ciudată de dezamăgire şi spaimă. El îi atinse braţul.
— Iartă-mă. Pot să te ajut cu ceva, draga mea?
— Nu! replică ea pe un ton tăios. Mă simt foarte bine.
Meredith se simţea umilită şi şocată. Simon nu avusese intenţia s-o iubească, numai ea făcuse atâtea pregătiri pentru ca ei să se împace şi în casă să domnească armonia şi o atmosferă de pace. Practic ea se străduise să-l seducă şi el acceptase avansurile şi mângâierile ei până în momentul când corpul lui se împotrivise dorinţei ei de a face dragoste. Femeile pot cere o iubire pasionată, – dar numai bărbaţii pot decide dacă actul fizic poate avea loc. Ea se întoarse cu spatele la Simon, ghemuindu-se sub cuvertură şi aşteptă ca somnul reparator s-o cuprindă.
CAPITOLUL XII
Nu se va mai întâmpla, se gândi ea, deşi avu prudenţa de a-l lăsa pe el să facă avansurile erotice. Cu toate acestea, Simon înregistră un nou eşec. Trasă la faţă, ea îşi dădu seama că el este marcat de incident, dar când încercă să-l încurajeze spunându-i că pentru ea nu are nicio importanţă, el o repezi cu brutalitate, declarând că nu are ce discuta. După ce Simon încercă, în zadar, pentru a treia oară, să facă dragoste, refuză să mai facă orice tentativă.
Meredith începu să simtă că viaţa ei este golită de orice sens. Ducea o existenţă monotonă şi îndeplinea treburile de rutină, ducându-l pe Benjy la şcoală şi vizită la bunici, pregătind mâncarea şi făcând curat în casă. Glumea cu Simon şi-l săruta la plecarea spre slujbă şi când venea acasă ca şi cum nu s-ar fi întâmplat nimic. Noaptea însă, în pat, el se întorcea cu spatele şi dormea fără să se mai atingă de ea.
Meredith ştia că singura cale de a-l face să se întoarcă la ea era să-i demonstreze că ţinea cu adevărat la el, comportându-se cu înţelegere şi tact pentru a-i readuce încrederea în sine. Dar nu ştia cum să înceapă. El fusese cel care o încurajase, o protejase şi o dezmierdase în clipele de cumpănă, încercă să fie amabilă şi caldă, dar eforturile se loviră de reacţia lui violentă care o îngheţa şi începu să simtă în inimă o ranchiună amară.
Era sigură că nu se întâmplase nimic din punct de vedere fizic cu el. Poate că fusese obosit prima oară când suferise un eşec, sau că avusese anumite motive psihologice de celelalte dăţi. Dar celelalte tentative infructuoase erau prea multe. Înţelegerea că unii bărbaţi consideră starea de graviditate nepotrivită pentru a face dragoste, dar ea încă nu începuse să prezinte semnele de rotunjire a pântecului, ci doar o uşoară umflare a sânilor şi o mărire insesizabilă a taliei.
Ea se gândi că numai sarcina este de vină. El era încă supărat pe ea că uitase să-şi ia pilulele anticoncepţionale. Simon nu era bărbatul care să îndure un asemenea afront.
Îşi reaminti cuvintele lui Anneke că el se simţise vinovat de moartea lui Jill şi că de-abia după câţiva ani încercase să-și refacă viaţa şi să-și întemeieze o altă familie. Poate că încă nu și-a revenit din socul morţii fostei soţii, aşa cum presupusese Anneke. Aflând că Meredith este însărcinată, remuşcările legate de moartea lui Jill reapăruseră cu brutalitate în sufletul lui.
Când ea începea discuţia despre acest subiect, el ridica tonul încât ea simţea că înnebuneşte,spunându-i cu asprime:
— Hai să nu mai facem discuţii de psihologi amatori. Află că Jill a murit din cauză că a avut o predispoziţie genetică pe care nimeni n-a putut s-o detecteze înainte de accidentul cerebral. N-a fost vina nimănui, cu atât mai puţin a mea.
Argumentele lui păreau destul de solide şi ea trebui să recunoască faptul că presupunerile ei sunt false. Cu toate acestea, era evident că atitudinea lui era opusă celei când plănuise cu Jill să aibă un copil. Alt motiv nu vedea, cu toate că se gândea toată ziua la această problemă. Bănuielile ei începură să capete un contur distinct şi o idee devenea mai dominantă şi mai decisivă. El îşi dorise un copil cu Jill, dar nu cu ea. Făcuse un copil cu Jill din dragoste, însă nu era pregătit pentru a face un altul cu Meredith, deoarece n-o iubea îndeajuns pentru a-i cere un urmaş. Încercase s-o iubească şi reuşise pe deplin doar până în momentul când rămăsese gravidă. Atâta timp cât nu se punea problema naşterii unui copil, nu fusese nicio piedică în calea iubirii lui Simon. Acum însă corpul ei nu-i mai aparţinea. Se poate ca în subconștientul lui să se fi simțit vinovat că trădase memoria lui Jill.
O iubise pe Jill cu o pasiune adâncă şi nesfârşită. Dragostea faţă de Meredith nu era aşa de puternică încât să-i ceară să facă un copil. Mintea lui refuza copilul, iar trupul lui refuza trupul mamei.
Îşi spunea în sinea ei că nu trebuie să-i poarte pică pentru frământările sufleteşti prin care trecea soţul ei. Simon se arătase tot timpul rezervat în relaţiile cu Meredith. Atunci când o ceruse în căsătorie, fusese puţin mai tandru ca de obicei şi dacă ea se îndrăgostise lulea imediat după ce devenise soţia lui, nu se putea aştepta la aceeaşi intensitate a sentimentelor din partea lui. Şi totuşi, fuseseră atât de fericiţi. Ştia că el fusese pe deplin fericit cu ea.
Ea era însă a doua iubire a lui şi trebuia să-I acorde un timp mai îndelungat pentru a se obişnui cu această nouă pasiune. Simon avusese dreptate, ea pretinsese prea mult. Cu toate acestea, nu putea să se mulţumească cu rolul acesta de înlocuitoare a iubirii dintâi şi acest gând o făcu să simtă că o încearcă mânia. Nu ştia ce să facă pentru a-i câştiga inima lui Simon şi neputinţa îi sfâşia inima.
* * *
În momentul când nu mai putu să-şi încheie jeanşii, îi spuse lui Simon:
— Trebuie să-i anunţăm pe părinţi despre copil.
— Credeam că le-ai spus deja, replică el.
Ea clătină negativ din cap. Mama ei îi pusese câteva întrebări indiscrete, dar ea nu îndrăznise să treacă peste voinţa lui Simon şi se prefăcu că nu-i înţelege aluziile mai mult decât vizibile. Simon, deşi era atent şi amabil cu soţia sa, părea că nu dă nicio importanţă faptului că poartă în pântec copilul lui şi nu discuta niciodată despre acest subiect. Meredith avea impresia că el doreşte să facă abstracţie de existenţa copilului şi ea nu îndrăznea să-i mărturisească mamei că este însărcinată, de teamă să nu-l tulbure şi mai mult pe soţul ei.
— La sfârşitul săptămânii mergi în vizită la părinţi, aşa că nu văd de ce să nu le spui vestea atunci.
Ea îşi imagina că el o va ţine de mână atunci când îi vor anunţa pe părinţii lor de naşterea apropiată a copilului, dar imediat îşi scoase din minte acest gând absurd.
— În ultimul timp te-ai simţit mai bine, nu-i aşa? o întrebă el pe neaşteptate.
— Da, aşa e, recunoscu ea.
Greţurile de dimineaţă aproape că dispăruseră şi începuse să aibă mai multă energie. Din punct de vedere fizic se simţea admirabil, în ciuda îngrijorării din suflet şi a aşteptării zadarnice din fiecare noapte ca mâna lui s-o mângâie. Dorea să facă acest gest, dar nu îndrăznea, de frică să nu înceapă o ceartă între ei.
Era neliniştită de modul cum se va comporta Simon atunci când va primi felicitările familiilor lor, dar se străduia să-şi păstreze calmul. Nu era cazul să intre în panică în situaţia în care se afla. Cu amărăciune, ea se gândi că el ar putea fi actor, atât de bine ştia să dea impresia de soţ iubitor şi de tată fericit. Totul decurse minunat şi nimeni nu ştia că el joacă teatru. Acest lucru o călca pe nervi şi avea ceva pică pe el când se întoarseră acasă. Starea nervoasă nu-i trecu nici după cină şi după ce-l culcară pe Benjy. Când Simon veni să-i spună noapte bună fiului său, ea se duse îmbufnată în sufragerie, aranjând fotoliile şi măsuţa, adunând jucăriile pe care Benjy le împrăştiase pe jos.
— Ai uitat să iei peştişorul din plastic care se află sub canapea, îi reproşă el din cadrul uşii. Ai obosit deja?
— Mulţumesc de întrebare, ridică ea tonul. Știi foarte bine că mâine voi fi obosită.
El se uită sever la ea.
— De ce nu te odihneşti? Doctorul nu ți-a prescris nişte vitamine?
— Desigur, dar ce te priveşte pe tine?
— Nu fi ridicolă, replică el apropiindu-se. Fireşte că mă preocupă soarta ta.
— Oh, poate numai că am grijă de casă şi de fiul tău, rosti ea pe un ton sarcastic. Nu dai niciun ban pe mine ca fiinţă sau ca soţie.
El păli la faţă şi-şi schimonosi buzele.
— Nu este corect din partea ta.
— Aşa este, îl repezi ea ridicând sfidător capul. Aşa şi vreau. La ce mă mai pot aştepta de al tine?
— Oh, despre ce dracu’ vorbeşti? se răsti el, clătinând nemulţumit din cap. Îmi pare rău, dar nu sunt dispus să mă cert din cauza proastei tale dispoziţii.
— Te comporţi ca un despot! ţipă ea.
— În ce sens? o întrebă el pe un ton rece.
— Vrei să domini! Vrei să fii tot timpul superior. M-am săturat de aerele tale de tiran!
— Chiar aşa, crezi că sunt un despot? întrebă el, ţinându-şi mâinile în buzunare, părând sigur pe sine şi calm, ceea ce-o înfurie şi mai tare.
— Toată atitudinea ta este insultătoare! Te crezi un zeu care face legi şi ia toate hotărârile şi eu trebuie să mă supun lor…
— O, ce grozăvie! o întrerupse el. Aş vrea să văd şi eu ziua în care pot să-ţi poruncesc.
Meredith nu mai putea fi oprită.
— Vrei să mă supun voinţei tale ca un copil. Află că nu mai sunt mică şi nu mai sunt prietena care poate fi dominată şi cu care se joacă domnul Simon. Sunt o femeie matură, chiar dacă-ţi place sau nu. Sunt nevasta ta şi voi naşte un copil. Ştiu că nu-ţi convine acest lucru, dar va trebui să te obişnuieşti cu realitatea. Îmi pare rău că-ţi spun asta, dar dacă n-ai vrut să ai alţi copii cu altă femeie, de ce te-ai însurat cu mine?
El îşi scoase mâinile din buzunare şi spuse:
— Habar nu ai despre ce vorbeşti.
Ea trecu rapid pe lângă el, căutând să-şi ascundă lacrimile din ochi. Deschise uşa de la camera lui Benjy şi aruncă jucăriile în coşul de lângă pat, rămânând surprinsă că băiatul se mişcă şi că are ochii deschiși în întuneric.
— Merrie! o strigă el.
— Iartă-mă, dragul meu, te-am trezit cumva?
— Eram treaz. Ce făceaţi în sufragerie?
— Discutam.
— Discutaţi cam tare.
Ea nu se putu abţine şi izbucni în râs.
— N-am vrut să te deranjăm.
— Ce înseamnă a deranja?
— Să te ţinem treaz, îi explică ea. Acum poţi să te culci, fii cuminte şi dormi imediat.
Ea se apropie şi-l sărută pe frunte.
— Vom avea o surioară?
— Un frate sau o soră, răspunse ea. Dar va trebui să mai aşteptăm un timp.
Ei luaseră hotărârea de a-i spune mai târziu despre copil, dar se poate ca el să fi tras cu urechea la discuţia din casa bunicilor.
— Până la Crăciun?
— Mai mult decât până la Crăciun. O perioadă mai lungă. Hai, fii cuminte şi închide ochii. Mâine dimineaţă vom mai vorbi despre asta.
Ea închise încet usa şi simţi că lacrimile i se uscaseră, desi ochii îi erau întunecați.
Simon se afla în cameră la fereastră, uitându-se în întuneric. Când auzi paşii ei, se întoarse şi spuse:
— Ce-ai vrut să spui când ai afirmat că nu trebuia să mă însor cu tine?
— Nimic, răspunse ea obosită. Simon, te rog, nu vreau să mă mai cert cu tine. Şi tu ai afirmat că nu-ţi place să te cerţi.
El se uită la ea cu nişte priviri pline de amărăciune şi o urmări până când se urcă în pat şi-şi trase cuvertura până la umeri. Cu un gest brusc, el trase perdeaua şi stinse lumina, urcându-se apoi în pat.
* * *
Ea se trezi din somn din cauza unui geamăt puternic care făcu să-i palpite inima, deschise ochii mari căutând să zărească prin întuneric, fară să ştie de unde provine zgomotul.
Geamătul se auzi din nou, distinct, un geamăt disperat.
Simon stătea culcat lângă ea şi suspina într-un mod sfâșietor.
— Nu, draga mea, nu. Nu muri! Te rog, nu muri! Ea se răsuci cu faţa spre el, observând că el îşi mişcă cu repeziciune capul dintr-o parte în alta, gemând din toţi rărunchii.
— Simon! şopti ea.
El oftă din nou şi ea văzu că fruntea îi este acoperită de broboane mari de sudoare.
— Nu, gemu el şi apoi urlă cu putere: „Nu!“
— Simon, îl strigă ea, zgâlţâindu-l de umăr. Simon, este un coşmar! Trezeşte-te!
El tremură din tot corpul şi păru că nu mai respiră. Apoi deschise ochii şi întinse braţul prinzând-o de umăr.
— Oh, Doamne, gemu el, uşurându-se. Este un vis. Nu eşti moartă, oh, draga mea, nu mă părăsi.
Simon o trase mai aproape de el şi se simţi că pielea lui era fierbinte. Mâna lui îi răvăşi părul.
— Nu eşti moartă, murmură şi adormi imediat.
Ea rămase lângă el, în braţele lui şi lacrimile începură să-i curgă pe obraji. Îşi dădea seama că el o visase pe Jill în pagul morţii şi avusese impresia că fosta lui soţie îi liniştise spaima spunându-i că nu este moartă. Căzuse într-un somn adânc, deoarece crezuse că o ţine în braţe pe Jill.
Inima lui Meredith bătea îngrijorată pentru Simon. Nu avusese nicio vină că o iubise atât de tare pe Jill şi că încă o mai visa. Poate că acum visează din nou la ea şi la fericirea pe care o cunoscuse alături de fosta lui soţie.
Disperată, Meredith se întrebă dacă amintirile pot fi şterse din amintirea lui şi dacă Simon va putea vreodată să înlocuiască dragostea lui pentru Jill cu o iubire vie. Trebuia să încerce, acesta era singurul mijloc prin care putea să-şi salveze căsnicia.
* * *
Dimineaţa ea se trezi prima şi căută să se desprindă din îmbrăţişarea lui, dar mişcarea ei îl făcu să tresară. O strânse şi mai tare în braţe şi deschise ochii.
În timp ce ea îşi înălţă capul, pentru a putea să-l privească, zări o luminiţă stranie în ochii lui.
Simon se uită mirat la ea şi exclamă:
— Bună dimineaţa.
— Bună dimineaţa, dragă, spuse ea calm, deşi se simţea puţin stingherită. Ai avut un vis îngrozitor, un coşmar, îi explică ea. 
— Îmi amintesc, zise el. Doamne, a fost înspăimântător.
Simon o strânse puternic de mână, încă sub impresia coşmarului şi ea căută să-l liniştească.
— Totul a trecut, acum te simţi bine.
Meredith îşi spuse că nu era bine pentru el. Jill murise şi poate că Simon nu dorise să se trezească să constate că visul său nu fusese adevărat. Ea se întrebă cu groază în câte alte dimineţi se deşteptase el având în faţă aceeaşi realitate dezamăgitoare. Ea se mişcă din nou şi el o opri.
— Nu pleca de lângă mine, mai stai puţin.
Simon închise ochii şi-şi puse capul pe umărul ei, iar ea îşi închipui, cu o senzaţie de melancolie, că putea totuşi să-l mângâie pentru a-l consola, deşi nu este Jill. Pe moment nu-i păsa de acest lucru, gândindu-se cât de mult se chinuise Simon noaptea trecută. Era destul că el dorea să fie alături, lângă inima lui, pentru a-i alina suferinţa. Se părea că el are nevoie de prezenţa ei pentru a-şi uşura frământarea interioară.
Rămaseră aşa îmbrăţişaţi o bună bucată de vreme.
Benjy fusese invitat la o aniversare, aşa că se sculase înaintea lor şi după ce se spălase, mâncă un sandviş cu brânză şi apoi deretică prin camera sa. Văzând că nu se aude niciun zgomot în camera celor mari, intră uşor şi o văzu pe Meredith trează veghindu-l pe Simon.
Ea se întoarse spre Benjy care o mângâie pe faţă zicând:
— Merrie, vrei să mă duci la aniversare?
— Cât este ceasul? se întrebă ea alarmată. Se uită la ceasul deşteptător şi zise liniştită:
— Nu este nicio grabă, Benjy. Doamna Robinson a spus ora unsprezece. Mai avem la dispoziţie o oră.
Meredith nu mai întârzie o secundă şi se dădu jos din pat, apoi aşeză cuvertura la loc. Se duse la fereastră şi trase perdelele. Simon clipi din ochi şi protestă în mod dramatic.
Benjy se căţără pe pat şi se aşeză pe picioarele tatălui cerându-i să facă pe calul şi să se lase călărit şi Meredith izbucni în hohote de râs în timp ce-şi punea halatul de casă văzând eforturile lui Simon de a dormi. Insistenţele fiului său se dovediră pline de succes şi Simon începu să se joace cu Ben.
Meredith plecă peste o jumătate de oră cu Benjy la aniversare şi rămase puţin cu mama lui Tom pentru a o ajuta să pună masa, apoi se întoarse acasă şi-l găsi pe Simon pregătind pâinea prăjită şi ouă cu şuncă.
— Vrei să guşti? o întrebă el. Ah, cred că te-ai îndopat deja cu bunătăţile de la aniversare.
— Mulţumesc, dar nu mi-e foame. N-am mâncat nimic la aniversare, căci n-a început încă. Oricum, ar fi trebuit să-i dau un ceai lui Benjy, înainte de plecare. Gazda este însă o gospodină excelentă şi va şti să-i potolească foamea.
— Nu cred că vor fi mai multe bunătăți decât ai pregătit tu pentru ziua lui Benjy.
— Ah, uitasem, n-a fost nicio corvoadă, replică ea pe un ton uşor ironic.
Simon zâmbi condescendent.
— Îmi pare rău de tine că te-ai străduit atât de mult să pregăteşti tot felul de dulciuri pe care puştii ţi le-au devorat în câteva clipe.
— Să ştii că mi-a făcut plăcere. M-am bucurat că petrecerea a fost atât de reuşită şi că invitaţii au apreciat prăjiturile mele.
— Parcă ai fi o mamă grijulie cu odrasla ei. Am să-ţi dau totuşi să guşti de poftă, zise el, punând două farfurii pe masă.
— Cred că am fost frântă de oboseală după petrecere, spuse ea şi se aşeză pe scaun.
El aduse mâncarea şi pâinea prăjită.
— Ai arătat înfloritoare la petrecere, remarcă el. Acum te simţi bine?
El nu făcuse nicio aluzie la sarcină, deşi ar fi trebuit să se intereseze de sănătatea ei.
— Mă simt minunat. Nu trebuie să te îngrijorezi din cauza mea, zise ea, gustând din şuncă. Ardea de nerăbdare să-l întrebe de coşmarul din noaptea trecută, dar înainte de a-l întreba, Simon interveni:
— Când te duci să-l iei pe Benjy? Vrei să ieşim undeva în după-amiaza asta?
— La ora cinci, răspunse ea râzând în timp ce el îi aruncă o privire mirată.
— La ora cinci? Păi mama lui Tom va trebui să reziste eroic asaltului celor mici şi neastâmpăraţi.
— Nu cred că vreau să ies din casă, zise ea gândindu-se că este mai bine dacă rămâneau singuri o zi. Nu cu multă vreme în urmă îşi făceau un program foarte distractiv pentru petrecerea după-amiezelor libere, dar acum totul părea trist şi monoton.
Imediat după ce luară masa, Anneke telefonă deoarece nu fusese sâmbătă la fermă şi aflase cu bucurie de la mama ei că Meredith va fi mamă.
— Vrea să vină să ne viziteze, îi spuse Meredith soţului ei. Va veni însoţită şi i-am invitat să ia ceaiul cu noi.
— Da? făcu el. Am văzut-o recent, cred că motivul vizitei este iubitul ei. Ce părere ai?
— Este foarte frumos din partea ei dacă ni-l prezintă nouă. Numele lui este Patrick şi este doctor. Cred că face o încercare să vadă cum reacţionăm noi mai întâi, pentru a avea curajul să-l prezinte părinţilor tăi.
— Am să-l iau deoparte şi am să-l întreb care sunt intenţiile lui pentru viitor.
— Cum de ai devenit atât de îndrăzneţ? râse ea. Anneke se va supăra şi nu va mai vorbi cu tine.
După-amiaza începu să capete contururi interesante. Benjy va fi încântat s-o găsească pe mătuşa lui aici când îl va aduce Simon acasă.
Patrick însuşi se arătă interesat de relatarea lui Benjy privind petrecerea la care participase.
Simon desfăcu o sticlă de vin şi Anneke bău două pahare. Meredith se mulţumi cu unul singur. După ce cina lua sfârşit, Anneke îl duse pe Benjy în camera lui să-i citească o poveste, iar Simon turnă whisky în două pahare pentru el şi Patrick care se dovedi a fi o fire deschisă şi la fel de vorbăreţ ca şi Anneke. Trecuse miezul nopţii când cei doi îşi luară rămas bun de la gazde şi Simon îi spuse soţiei:
— Este cazul să ne culcăm. Cred că eşti obosită.
Meredith strânse paharele şi le duse în bucătărie.
— Aşa este, recunoscu ea.
De obicei el venea şi o mângâia, ţinând-o în braţe, dar în seara aceasta el se uită un moment la ea, apoi se duse în dormitor.
Ar fi fost frumos ca el să rămână lângă ea, dar ea se consolă zicându-şi că ar fi fost pusă într-o situaţie dificilă, căci ar fi trebuit să se arate caldă cu soţul ei care cerea mai multă afecţiune decât putea să acorde el însuşi. Odată, Simon îi ceruse să fie mai rezervată. Poate că dacă este mai rece şi-l lasă să-i ghicească sentimentele, el se va simţi mai puţin încordat şi lucrurile vor putea să se desfăşoare aşa cum trebuie. Astăzi se comportaseră foarte firesc unul faţă de celălalt. Ruptura dintre ei fusese foarte dureroasă, atât pentru ea cât şi pentru el, iar fericirea lor era umbrită de o undă de neîncredere pe care Meredith se străduia s-o îndepărteze.
Când se duse în dormitor, Meredith fu surprinsă să-l găsească pe Simon cu un pahar de whisky pe măsuţa de lângă pat. El îşi scosese cămaşa şi sorbise din pahar înainte de a se descheia la curea.
Meredith se dezbrăcă şi se duse la baie, iar când se întoarse îl găsi în pat, numai cu pantalonii de la pijama, golindu-şi paharul.
Imediat, Simon se ridică şi se duse la baie, apoi se întoarse şi stinse lumina, aşezându-se alături de ea şi oftând din greu.
După câteva momente el întinse un braţ şi o îmbrăţişă, trăgând-o spre trupul său, astfel că ea se ghemui la pieptul lui.
— Am băut prea mult, se confesă el, mângâind-o pe păr. Iartă-mă, draga mea.
Ea încercă să glumească.
— Vrei să capeţi curaj?
El izbucni în râs.
— Nu, nu-i vorba de asta.
— Am văzut că ai băut mult, Simon. De ce? Care este problema care te frământă?
El suspină puternic şi o strânse şi mai tare în braţe.
— A fost o prostie. Din cauza afurisitului de vis din noaptea trecută. Toată ziua m-a obsedat. Nu pot să-l scot din cap.
— N-a fost nicio prostie, şopti ea ridicând capul. Simon, încearcă să uiţi.
Ea îl sărută cu gingăşie, sperând să-i aline oful, dar puţin speriată că el îi va respinge avansurile.
El ridică mâinile şi-i cuprinse capul sărutând-o duios. Se răsuci puţin şi o aşeză pe spate, cu capul pe pernă şi începu s-o mângâie pe umeri şi pe sâni, apoi pe gât.
— Nu pot, izbucni el iritat, nu pot acum când sunt pe jumătate cherchelit. Nu este corect faţă de tine şi băutura reduce potenţa. Draga mea, te superi dacă te ţin îmbrăţişată până adormi?
— Bineînţeles că-mi face plăcere, murmură ea, dezmierdându-i părul cu mişcări uşoare. El părea că are nevoie de mângâierile ei şi doreşte ca ea să-l aline şi să-l ajute să uite coşmarul.
— Acum totul este în regulă, murmură ea, mângâindu-l. Culcă-te, dragul meu.
Cu toate eforturile ei şi în ciuda whiskyului ingurgitat, spaima încă îi bântuia sufletul. Se răsuci în somn şi ea rămase trează pentru a-l veghea. Ea îi atinse obrajii şi buricele degetelor rămăseseră umede. Ea îşi dădu seama că el plângea în somn.
Ea îl zgâlţâi şi el deschise ochii, începând să urle:
— Nu te las! Nu voi accepta ca moartea să te ia!
— Simon, vorbi ea tare. Trezeşte-te! Sunt eu, Meredith!
El începu să tremure din tot corpul.
— Meredith, ia-mă în braţe! Strânge-mă tare! Vino în braţele mele.
Ea se ghemui la pieptul lui şi el o strânse tare în braţe.
— Ai visat-o din nou pe Jill, spuse ea. Simon, a fost un vis. Acum coşmarul a luat sfârşit.
— Jill! şopti el. Nu pe Jill am visat-o, ci pe tine.
— Pe mine? se miră ea, ridicând capul şi căutând să-i observe chipul.
— Ține-mă strâns, murmură el cu o voce stinsă.
El întinse mâna şi-i apăsă capul la loc pe pieptul său.
— Mi-a fost o frică teribilă. N-am putut lupta împotriva coşmarului şi am asistat neputincios la declanşarea lui.
— Ce-ai visat, Simon? îl întrebă ea, luându-i mâna.
— Pe tine, mormăi el. Am asistat la moartea ta.
Ea îngheţă.
— Jill a murit, nu eu, şopti ea ducându-i mâna la obraji. Simon, eu n-am murit. Sunt vie şi mă simt excelent.
El clătină din cap.
— Vei muri şi odată cu tine va pieri şi copilul meu.
— Simon! spuse ea speriată.
[bookmark: bookmark5]Vorbele lui erau incoerente, dar ea înţelese perfect ce vrusese să spună. Ea ridică braţul şi aprinse veioza de pe noptieră şi se uită la chipul soţului ei. Acesta clipi puternic din ochi, tresărind la apariţia luminii.
Ea îi puse mâna pe umăr zicând:
— Simon, ascultă-mă. Ceea ce s-a întâmplat cu Jill a fost un accident. Un accident groaznic. Acest lucru nu se va întâmpla cu mine! Sunt perfect sănătoasă! Nu voi muri, Simon!
El era palid la faţă şi privirile lui erau înspăimântate. Încetul cu încetul, începu să se liniștească și-și duse mâna la frunte.
— Nu, nu trebuie să mori, şopti el. Iartă-mă, vorbesc numai prostii. Iar am avut un coşmar.
— Aşa este, spuse ea, uitându-se îngrijorată la el. Ştiu că ai suferit mult.
— Stinge lumina, o rugă el, închizând ochii. Acum mă simt bine.
— Eşti sigur? Pot să-ţi spun ceva?
El dădu din cap.
— Rămâi cu mine. Nu mă părăsi, draga mea.
Ea stinse veioza şi se întinse lângă el, culcându-şi capul pe umărul lui şi cuprinzându-i talia cu un brat.
— Iartă-mă, draga mea, murmură el. Cred că am băut prea mult.
Încetul cu încetul, vorbele lui se auziră şi mai încet şi ea înţelese numai cuvântul coşmar.
Respiraţia lui deveni regulată şi ea înţelese că a adormit.
Ea rămase trează o bună bucată de vreme, căutând să-şi pună ordine în gânduri. Ah, numai dacă ar putea să se concentreze! Meredith era însă obosită din cauză că stătuse de veghe şi noaptea trecută, aşa că după câteva momente adormi şi ea la rândul ei, alături de soţul său.
CAPITOLUL XIII
Luni, după prânz, ea făcu nişte cumpărături şi alese un scul de lână, andrele şi un model pentru un tricou de copil. Nu mai împletise de ani de zile, dar când era mică mama ei o învăţase să mânuiască andrelele şi reuşise să împletească multe rochiţe pentru păpuşile ei. Deşi termenul naşterii copilului era încă îndepărtat, ea considerase că este cazul să se pregătească de pe acum să întâmpine venirea lui pe lume.
Se duse la librărie şi alese o carte despre graviditate, naştere şi alăptat, apoi se îndreptă spre şcoală pentru a-l lua pe Benjy. De obicei băiatul venea acasă însoțit de câţiva băieţi şi de sora mai mare a unuia dintre ei, dar astăzi îl aşteptă la ieşire şi-l conduse la o cofetărie pentru a-i oferi o prăjitură şi citronadă.
Odată reîntorşi acasă, ea lăsă cărţile şi ghemul de lână pe măsuţa din sufragerie şi se aşeză cu Benjy pe canapea, curioasă să-l audă povestind ce se întâmplase la şcoală.
— Mă bucur că ai răspuns bine, îl lăudă ea după ce Benjy termină relatarea şi se ridică în picioare. Deodată simţi o mişcare a fătului care o făcu să-și  ducă mâna la burtă şi să ţipe.
Benjy spuse:
— Te doare burta, Merrie?
Ea se uită la el şi izbucni în hohote de râs, înroșindu-se la faţă.
— Nu, nu este o durere de burtă, cred că a mişcat copilul.
De vreo două ori avusese această impresie, dar acum avea impresia că mişcările erau prea puternice pentru a fi altceva decât semnalele pe care fătul le făcea că există.
— Te-a lovit copilul? o întrebă Benjy, căscând ochii de uluială. Te-a durut?
— Nu, îl linişti ea, aşezându-se alături de el pe canapea şi luându-l pe după umeri. Este prea mic ca să-mi producă dureri. Mai degrabă sunt nişte gâdilături.
Benjy dădu din cap că a priceput şi spuse, punând mâna acolo unde o văzuse pe Meredith că-și dusese mâinile.
— Mă va gâdila şi pe mine?
* * *
Când Simon se întoarse acasă, Benjy îl întâmpină în pragul uşii, conducându-l la bucătărie unde se afla Meredith.
— Vino să vezi loviturile copilaşului! îi spuse Benjy. Să ştii că te gâdilă.
Meredith observă că expresia mohorâtă a soţului se schimbă brusc, făcând loc unui zâmbet cald adresat lui Benjy. Simon se uită apoi întrebător la ea.
— Pune mâna, tăticule, să simţi cum loveşte copilaşul, insistă Benjy.
Simon îl mângâie uşor pe frunte şi-l sărută pe obraz.
Ea spuse pe un ton blând:
— Benjy, am impresia că bebeluşul doarme acum.
— Oh, atunci să nu-l deranjăm, tăticule, zise Benjy, făcându-l pe tatăl său să-şi încrunte sprâncenele pentru a nu izbucni în râs.
— Cum te simţi? o întrebă el pe Meredith după ce Benjy ieşi din cameră pentru a aduce ultimele desene să i le arate lui Simon.
— Excelent. M-am bucurat că bebeluşul s-a mişcat. Şi Benjy este extrem de emoţionat.
El îi zâmbi destul de ciudat.
— Înţeleg cât de surprinsă ai fost la primele mişcări ale copilului. Te-ai înfiorat, nu-i aşa?
Ea se gândi că Simon trecuse printr-o experienţă anterioară şi de aceea nu era conectat la entuziasmul ei, care avea primul ei copil. Poate că el nu dorea să-şi amintească faptul că şi Jill trecuse prin aceeaşi experienţă, regretând moartea ei tocmai când trebuia să-și crească băiatul.
Meredith tocmai amesteca mâncarea pe foc când Benjy se întoarse cu desenele sale.
Tatăl lui îl felicită pentru reuşita lor apoi se aşezară cu toţii la masă.
După cină, Simon îl culcă pe Benjy iar Meredith spălă vasele şi puse fierbătorul pe aragaz. Devenise o obişnuinţă să-şi ia cafeaua în sufragerie după ce adormea băiatul.
Când Simon reveni în bucătărie, ea îi întinse o ceaşcă plină cu cafea şi-l urmă în sufragerie, ţinând în mână ceaşca sa. Simon dădu drumul la televizor pentru a urmări buletinul de ştiri şi deşi ea îi aruncă nişte priviri întrebătoare, el nu-i dădu nicio atenţie, părând prea absorbit de programul pe care-l urmărea.
Ea bău cafeaua şi aşteptă ca el să-i întindă ceaşca goală, apoi se duse în bucătărie ca să le spele. Dădu cu ochii de ghemul de lână şi de andrele şi le luă împreună cu modelul, apoi reveni în sufragerie.
Meredith se aşeză pe canapea şi începu să împletească. Deja făcuse două rânduri până când Simon se uită la ea. Desfăşură ghemul, uitându-se în jos, apoi îl ridică de pe covor.
După o clipă, auzi vocea lui Simon:
— Este pentru copilaş?
— Da. N-am tricotat de multă vreme, dare este ca şi cum ai merge pe bicicletă după câţiva ani de întrerupere. Nu se poate să uiţi îndemânarea pe care ai dobândit-o în copilărie. Am cumpărat un model simplu, aşa că nu va fi greu să mă obişnuiesc cu andrelele. Am luat o lână de culoare galbenă, în cazul că Benjy va avea o surioară aşa cum îşi doreşte, dar poate fi şi un frăţior. Crezi că se va supăra dacă va avea un frăţior?
— Nu, Meredith. Te rog să mă ierţi pentru că te-am speriat noaptea trecută.
Ea se uită la el şi observă că zâmbeşte şi că privirile lui erau îngrijorate.
— Nu m-am speriat atât de tare pe cât te-ai înspăimântat tu însuţi.
— Să nu iei în seamă aiurelile mele. Eram pe jumătate cherchelit. N-ar fi trebuit să beau atât de | mult.
— Dar ai avut coşmaruri şi noaptea trecută, când n-ai băut deloc.
El dădu din umeri, clătinând din cap.
— Lasă, nu-i nimic, nu-ţi fă griji din cauza mea. Promite-mi că vei fi mai puţin neliniştită.
— De acord.
Ea termină rândul şi întoarse andrelele uitându-se la model.
— Te ajută cu ceva dacă-ţi spun că nu mă frământ din cauza ta?
El zâmbi uşor.
— De obicei soţii sunt încântaţi că nevestele lor îi iubesc şi se preocupă de starea lor de sănătate.
— Ultima noapte am fost foarte neliniştită, spuse ea pe un ton scăzut. Nu m-am aşteptat să te văd aiurând.
— Dacă s-au repetat coşmarurile, asta este un lucru ciudat, recunoscu el. Ştiu însă că nu se vor mai repeta.
— Eşti sigur? îl întrebă ea, uitându-se cu atenţie la el, oprindu-se din împletit. Cu adevărat?
— Cu adevărat, răspunse el pe un ton sigur. Draga mea, nu sunt un nebun paranoic. Nu cred în vise sau în premoniţii. Nu pot face profeţii, dar n-am avut vreo experienţă paranormală până acum.
Ea surâse cu gândul aiurea. Nu aceasta era soluţia problemei, dar nu ştia încă dacă este nevoie să se adreseze unui doctor. Îşi puse ghemul şi andrelele alături şi zise:
— Simon, putem vorbi deschis?
El se uită la ea puţin îngrijorat.
— Da, desigur.
Simon se ridică şi închise televizorul şi rămase cu spatele la ea, cu chipul încordat.
Ea se uită la el, căutându-și cuvintele.
Simon întrerupse tăcerea tensionată şi zise:
— Meredith, cred că ştiu ce se întâmplă cu tine. Îmi dau seama că nu putem trăi aşa o veşnicie. Dar să ştii că nu este vina mea. Dacă acest lucru te nelinişteşte, pot să consult un doctor. Nu cred că va descoperi cine ştie ce boală gravă, dându-mi un tratament oarecare, dar nu sunt convins că mă voi putea transforma în bine. Cred că starea mea se va înrăutăți.
— Dar n-ai nicio vină, spuse ea cu căldură în glas.
El îşi încruntă sprâncenele.
— Ştiu că a fost greşeala ta.
Ea clătină cu tristeţe din cap.
— N-am greşit, dar ştiu că ai o părere preconcepută în această privinţă. Te înţeleg foarte bine.
— Chiar poţi să mă înţelegi? spuse el cu o nuanţă de ironie în voce. Este mai mult decât capacitatea mea de apreciere a situaţiei în care ne aflăm. Ştiu că ar fi trebuit să discutăm despre eşecul meu de a face dragoste, dar am şi eu mândria mea în privinţa potenţei şi a virilităţii. Am vrut să mă duc să mă ascund ca lupul şi să-mi plâng nenorocirea. Mă simt atât de ruşinat.
— Oh, Simon! protestă ea cu vehemenţă, întinzând mâna şi mângâindu-l cu drăgălăşenie pe umăr. Este o prostie. N-ai de ce să te ruşinezi.
— Aşa mi-am spus şi eu, dar acest lucru nu mi-a ajutat prea mult. Simţămintele nu pot fi ignorate, oricât de aiurite ar fi.
El îi luă mâna şi se întoarse spre ea apoi o trase uşor ridicând-o, astfel că se aflau foarte aproape unul de celălalt.
— Crede-mă, Meredith, vreau să fac dragoste cu tine. Uneori chiar cu disperare. Numai că…
El făcu o pauză şi dădu din mână, într-un gest nervos.
— Îmi este frică să încerc, după ultimul eşec. Este un lucru umilitor pentru mine şi nu este corect să te dezamăgesc.
Ea se uită fix în ochii lui şi-i puse întrebarea care putea fi cheia înţelegerii stării lui:
— Simon, de ce ai fost aşa de îngrijorat că voi avea un copil?
El păru dezorientat.
— Ţi-am mai spus motivele, răspunse el încruntat. De atâtea ori ţi le-am spus.
— Aşa este, spuse ea încet, ai prea multe motive.
Meredith se strădui să rămână calmă, dar amărăciunea se simţea în vocea ei, iar privirile ei erau îngrijorate.
El îşi feri privirile şi dădu iar din mână pentru a nega afirmaţia ei.
— Nu văd ce legătură are copilul cu potenţa mea.
— Ba are! Trebuie să fie o legătură.
— Dar este o prostie, rosti el tare şi se duse repede la fereastră, cu o expresie de enervare şi ciudă pe chipul său încruntat.
Meredith se strădui să-şi stăpânească furia ce-i cuprinsese sufletul. El îi spusese că acceptă să discute în mod sincer, dar iată că nu poate să mărturisească frământările ce-l apasă. Era foarte important să afle de ce el nu vroia ca ea să aibă un copil. Vroia să ştie măcar de ce nu-l accepta, acum că sarcina avansase. Trebuia să fie o legătură între aceste frământări sufletești şi starea lui de inhibiţie sexuală. Ştia că aici se află cauza neputinţei lui şi-i era ciudă că el nu vroia să recunoască acest lucru. Nu putea rata această clipă. Trebuia să dărâme zidul care se ridicase între ei. Totuşi Simon părea că nu doreşte să iasă din muţenia lui. Ea se uită la spatele lui şi-şi spuse că trebuie să lupte pentru a-l salva.
— Când oamenii invocă o sumedenie de motive într-o anumită problemă, spuse ea brusc pe un ton provocator, este clar că ascund motivul real.
El se răsuci şi o privi ridicându-şi sprâncenele.
— Faci pe psihologul cu mine, nu-i aşa? Ţi-am mai spus că nu poţi fi un doctor amator.
— Nu mai fa pe grozavul cu mine, replică ea pe un ton agresiv. Mă intimidai pe când aveam paisprezece ani. Acum vreau să aflu adevărul din partea ta.
— Ai pus întrebarea crucială, nu-i aşa? se răsti el ţinându-şi mâinile în buzunare. Eşti deja gravidă şi nu se mai poate face nimic în acest sens.
Simon se întunecă la chip de furie şi se întoarse cu capul spre fereastră. După o clipă de uluire, ea observă că ori de câte ori discutau despre copil, chipul lui se încruntă şi trupul începe să-i tremure. Aproape mânioasă, ea întrebă:
— Simon, trebuie să-mi destăinuiești care sunt motivele reale ale împotrivirii tale de a avea un copil. Este cumva din cauza lui Jill?
— Ce vrei să insinuezi?
El rămase nemişcat dar încordat şi ea îşi spuse că poate n-ar fi trebuit să-i pună această întrebare.
Ea ezită un pic, apoi îşi spuse că poate n-ar fi trebuit să-i pună această întrebare.
Ea ezită un pic, apoi îşi spuse că era prea târziu pentru a da înapoi.
— Din cauză că a murit la naşterea lui Benjy? Eşti îngrijorat să nu se întâmple acelaşi lucru şi cu mine?
Pe moment se lăsă tăcere. El se încruntă, cu o mutră bosumflată şi răspunse pe un ton aspru:
— Nu, Jill n-are nicio legătură cu tine! Este o prostie.
— Bine, fu ea de acord, dar ai spus chiar tu acum două minute că simţămintele nu pot fi stăpânite?
El se întoarse şi făcu câţiva paşi în cameră.
— Te rog, Simon, să te gândeşti la cuvintele mele. Te rog. Ştiu că m-ai repezit când te-am sfătuit să te destăinuiești, chiar ai vrut să nu vorbim deloc de starea ta, dar acum trebuie să ştiu care este motivul frământării tale. Îţi aminteşti care a fost reacţia ta când ţi-am mărturisit că sunt însărcinată? Nu te-am văzut niciodată aşa de furios, cu excepţia zilei când Benjy a fugit de acasă şi erai îngrijorat să afli unde s-a dus.
— Nu este acelaşi lucru. Atunci am trecut printr-o spaimă soră cu moartea, interveni el.
— Da, spuse ea, ştiu ce ai simţit atunci.
— Nu mai fă atâtea investigaţii absurde, devii ridicolă!
— Nu sunt deloc ridicolă! se răsti ea, având o privire intensă din cauza emoţiei. Pentru un bărbat cu o minte logică, pari destul de îngrijorat când vine momentul să-ți descarci sufletul.
— Despre ce vorbim acum? o întrebă el pe un ton sarcastic. Ai schimbat subiectul de vreo două ori.
— Nu cred că am schimbat subiectul discuţiei, zise ea, forţându-se să rămână calmă. Cred că ambele întrebări se referă la acelaşi lucru. Dacă pretinzi că mă iubeşti, oricât de puţin, ar trebui să încerci să examinezi care sunt motivele care te împiedică să spui ce ai pe suflet.
— Motivele?
— Nu-ţi dai seama?! ţipă ea. Problemele sexuale, s-au ivit doar în clipa când am rămas însărcinată. N-ai vrut să ai un copil.
— Încă!
— Foarte bine, dădu ea din mână. Trebuie să vezi că este o legătură între ele. Ştii şi tu că este una, dacă te gândeşti cu atenţie la starea ta.
— Dar ce dracu’ crezi că am făcut în aceste ultime săptămâni?! exclamă el exasperat de insistenţa ei.
— Poate că nu te-ai gândit destul de bine! îi reproşă ea pe un ton agresiv. Cel puţin, ascultă-mă! Vreau să spun că reacţia ta la naşterea lui Benjy şi la sarcina mea nu a fost aceeaşi. Acum vreau să aflu de la tine care este motivul adevărat care te determină să fii îngrijorat.
Se lăsă o lungă tăcere. El făcu o grimasă şi un tic nervos îi mişcă buzele. Ea văzu că el caută să-și stăpânească furia, hotărât să se gândească la ceea ce-i spusese.
Deodată spuse:
— De acord, am să-ţi spun adevărul. Simon se opri în mijlocul camerei. Nu mi-a fost teamă când mi-ai spus că eşti gravidă.
— Atunci ce-ai simţit? îl întrerupse ea şi el dădu neputincios din umeri şi-şi înălţă capul ca şi cum i-ar fi fost greu să-şi exteriorizeze sentimentele.
După câteva momente de tensiune, el sfârşi prin a deschide gura.
— Am simţit o furie oarbă şi violentă.
— Oarbă? făcu ea uimită.
— Pentru numele lui Dumnezeu, nu mai analiza fiecare cuvânt pe care-l spun! Am crezut că tu nu rişti să rămâi însărcinată şi iată că ai rămas! Am fost furios pe tine. M-am simţit vinovat şi nenorocit.
— De ce?
— Din cauză că nu trebuia să-ţi las ţie toată responsabilitatea. Ar fi trebuit să fiu sigur că nu te expui unor riscuri inutile şi asta ar fi fost o protecţie…
— Simon! protestă ea. Nu vezi că vorbeşti prostii? Fii atent ce cuvinte foloseşti: protecţie, riscuri! Nu-ţi dai seama? Ascultă-mă bine! Acestea sunt cuvinte care trădează frica.
El suspină adânc ca şi cum n-ar fi avut aer şi ea aştepta ca el să nege cu putere afirmaţiile ei. Totuşi el nu făcu acest lucru. În loc de asta, faţa lui deveni roşie şi buzele sale articulară câteva sunete neclare.
Privirea lui rămase fixă şi se vedea că este destul de îngrijorat.
Ea se uita la el în tăcere şi el îşi îndreptă privirile într-o parte, căutând să se concentreze la spusele ei. După câteva minute el vorbi din nou şi ea-l ascultă cu răsuflarea tăiată:
— Visul, şopti el. Am simţit că-mi este teamă în vis.
— Simon, îţi dai seama? şopti ea. Coşmarul s-a datorat faptului că mintea ta a forţat subconştientul să înfrunte simţămintele care te frământau? În stare conştientă ştiai foarte bine că nu sunt în pericol. Noaptea însă, când raţiunea era adormită, sentimentele de teamă apăreau la suprafaţă.
El continuă să privească în jos câteva minute, apoi îşi ridică privirile şi începu să zâmbească, puţin misterios, dar ea ştiu că el se uşurase de apăsarea interioară.
Simon îi spuse pe un ton ironic:
— Să zicem că ai dreptate. Mă înclin în faţa ta, doamnă Freud. Cred că ai avut un presentiment asemănător.
— N-a fost un presentiment, replică ea.
Mintea ei refuzase frica şi nesiguranţa pe care le încercase la aflarea vestii că ea va naşte. Fără să mai ezite, Meredith se apropie de el şi-şi încolăci braţele de gâtul lui.
— Putem să punem capăt fricii, spuse ea pe un ton blând.
La început el se dovedi a fi mai puţin încrezător decât ea, dar eforturile sale de a recunoaşte cauza emoţiilor care-l chinuiseră atât de mult în ultimele săptămâni puteau fi încununate de succes. Putea şti că doar în vis se temuse, că în realitate lucrurile îşi urmau cursul lor firesc şi că nu este niciun pericol în privinţa sarcinii.
Simon rămase câteva clipe nemişcat şi încordat în braţele ei, apoi o îmbrăţişară cu putere.
— Foarte bine, sunt de acord cu afirmaţiile tale, spuse el zâmbind. Teoria ta afurisită dă un sens frământărilor mele şi văd că-mi explică visele. Poate că în subconştientul meu am avut o teamă iraţională că vei avea soarta nefericitei Jill. El făcu o pauză, apoi adăugă: Nu văd totuşi ce legătură ar putea fi între ea şi problemele noastre urgente. Eşti deja însărcinată şi… nici chiar subconştientul meu nu poate să-şi imagineze că aş putea să te salvez de vreun pericol de moarte. Este prea târziu, iar fătul se dezvoltă normal.
Meredith acceptă cu strângere de inimă raţionamentul lui Simon. Dezamăgirea o cuprinse şi o ciudată senzaţie de îngrijorare o făcu să-l întrebe:
— Nu mai eşti supărat că sunt însărcinată?
— Oh, Doamne, bineînţeles că nu sunt supărat!
El se îndepărtă şi se uită cu satisfacţie la linia curbată a trupului ei.
— Parcă te face şi mai frumoasă.
Ea ezită puţin, apoi spuse:
— Va fi totul în ordine… dacă nu te vei gândi la mine aşa cum te-ai frământat în legătură cu Jill… Asta este problema pe care trebuie s-o rezolvi.
Simon se uită la ea înmărmurit.
— Despre ce vorbeşti? Nu pricep ce vrei să-mi spui.
— Nu te-ai însurat cu mine din cauză că te-ai îndrăgostit nebuneşte de mine şi ştiu că nu puteam să-ți cer acest lucru. Şi eu m-am măritat fără să te iubesc prea mult, deşi aveam o afecţiune deosebită pentru tine încă din copilărie. Acum te iubesc foarte mult, dar asta n-are nicio importanţă. Nu pretind acelaşi lucru din partea ta. Sper numai că într-o bună zi vei putea să răspunzi cu aceeaşi intensitate sentimentelor mele.
Mărturisirea ei îl ului şi mai mult, lăsându-l Stană de piatră.
— Meredith, dar eu te iubesc! Ţi-am spus acest lucru de atâtea ori şi nu trebuie să-l mai repet!
El o mângâie pe umeri şi se uită cu căldură la ea.
— Ştiu, făcu ea. Dar mă iubeşti altfel, nu-i aşa?
— Pentru numele Cerului, cum altfel?
— Altfel decât ai iubit-o pe Jill.
El îşi încruntă sprâncenele şi-şi dădu capul pe spate.
— Bineînţeles că te iubesc altfel. Este o diferenţă categorică. Nu pot să te compar cu Jill, nu este posibil aşa ceva! Nu înseamnă însă că te iubesc mai puţin.
— Oh, Simon, rosti ea fericită.
Lacrimile apărură în ochii ei şi spuse cu o voce în care se simţea disperarea:
— Te rog, Simon, nu mă minţi! Nu contează dacă nu mă iubeşti prea mult, dar să nu-mi spui minciuni.
— Meredith! exclamă el, zgâlţâind-o de umeri. Ascultă-mă, prostuţa mea! Ea căscă ochii mari şi el continuă: Voi încerca să-ţi explic. M-am îndrăgostit de Jill la prima vedere şi am iubit-o până la moarte. Cu tine s-a întâmplat invers: dragostea a început să apară cu timpul. Am ţinut la tine, bineînţeles, încă de când erai fetiţă, ca prieten, îmi spuneam că vei fi o femeie încântătoare când vei fi mare, dar până în ziua când te-am surprins aţipită la umbra stejarului, n-am avut revelaţia iubirii. Trebuie să-ţi mărturisesc că te-am vegheat o bună bucată de vreme înainte de a te trezi. Atunci am simţit că mă îndrăgostisem de tine şi că doream să fii soţia mea. Mă uitam la tine cum dormeai şi te doream ca femeie, vroiam să fac dragoste cu tine şi să-ţi cunosc trupul, să fii cu totul a mea. Dar, atunci când te-am sărutat, mi-ai spus că sunt Michael. Pe el îl aşteptai.
Numele lui Michael o lăsă indiferentă.
— Atunci? şopti ea neîncrezătoare. Încă de atunci mă iubeai?
El clătină din cap, făcând o strâmbătură.
— Desigur, prostuţa mea.
— Nu-mi mai spune aşa, îl avertiză ea în glumă.
— Dar dacă aşa eşti, ce să fac? Cum de nu ţi-ai dat seama că te iubesc?
— Fiindcă nu mi-ai spus acest lucru! M-ai făcut să cred că este Michael cel care mă săruta cu pasiune şi când am văzut că eşti tu, nu mi-ai mărturisit sentimentele tale!
— După câteva minute ţi-am destăinuit iubirea mea, atunci când te-am cerut în căsătorie, dar nu păreai prea încântată de propunerea mea. Credeam că-ţi dai seama că propunerea mea nu era pornită numai din altruism. Am fost un cavaler, dar n-am putut concepe să te cer de soţie numai pentru a-ţi proteja poziţia socială în urma trădării logodnicului tău! Departe de mine o asemenea bunătate! Am aşteptat ca tu să-ţi clarifici sentimentele faţă de Michael, dar am avut şi eu mândria mea. Nu puteam să îngenunchez la picioarele unei femei căreia nu-i păsa de mine şi de iubirea mea.
— Dar am crezut…
— Ce?
— Că ai vrut să te căsătorești cu mine numai pentru a avea un cămin pentru Benjy şi pentru a avea o nevastă care să aibă grijă de el şi de tine, căci nimeni nu mai putea să ocupe locul lui Jill din inima ta. Credeam că o iubeşti pe vecie.
— Inima mea îţi aparţine, Meredith, adăugă el, tot ce-i al meu este şi al tău. Spune-mi ce doreşti şi-ţi voi îndeplini dorința cât ai clipi.
— Dar n-ai vrut să-ţi dăruiesc un copil, spuse ea neîncrezătoare, muşcându-şi buzele.
— N-am vrut să te pierd, ripostă el. Acum trebuie să-ţi mărturisesc că ai avut dreptate în privinţa sănătății tale. Ştiu că nu rişti nimic dacă vei naşte,dar am fost îngrijorat când mi-ai spus că eşti gravidă. Nu este şi aceasta o dovadă de iubire?
— Atunci… de ce?
El o trase la pieptul său şi o mângâie pe păr, şoptindu-i:
— Nu ştiu nici eu! Te iubesc şi te doresc… enorm, adăugă el aproape cu disperare. Nu înţeleg de ce trupul meu s-a opus dorinţei mele de a face dragoste cu tine.
— Cred că inhibiţia ta s-a datorat sentimentului că nu eşti corect faţă de Jill, zise ea pe un ton trist.
— Nu-i adevărat, replică el strângând-o tare în braţe. Nu m-am gândit la aşa ceva. Singurul meu gând a fost să nu te pun în pericol…
Meredith îşi înălţă capul şi-l privi uluită.
— Dacă aşa ai simţit, şopti ea, teama că mă vei pune în pericol a reacţionat asupra reflexelor tale.
El izbucni în hohote de râs.
— Ce este de râs? se interesă ea, făcând ochii mari. Este vorba de o teorie psihologică extrem de serioasă.
— Păi faptul că ai afirmat că teama a acţionat asupra reflexelor mele. De unde ai mai luat-o şi pe asta? De la spital?
— Cred că de acolo am luat limbajul acesta, zâmbi ea uşurată. Ţi se pare că folosesc termeni prea medicali? Sună extrem de ciudat?
— Aşa este, cuvintele tale sună foarte ciudat, dar, Doamne, cât de mult te iubesc!
El o strânse din nou în braţe, mai, mai s-o omoare și-și lipi obrazul de fasa ei.
După câteva momente care i se părură o veşnicie, el îi prinse buzele într-o sărutare de foc.
— Acum, zise el într-un târziu, după ce mi-ai făcut o analiză psihologică, ce mai urmează?
— Cred că vom face un experiment interesant din punct de vedere medical. Ce-ar fi să-ţi testez reflexele erotice?
O luminiţă stranie apăru în ochii lui şi i a îşi ţinu respiraţia, aşteptând răspunsul lui, hotărâtor în privinţa relaţiilor dintre ei.
El continua s-o ţină strâns lipită de trupul lui.
— Chiar vrei aşa ceva? făcu el.
— Fără îndoială, răspunse ea, sărutându-l pe gură şi frecându-se de corpul lui. Respiraţia lui deveni şuierătoare şi mâinile i se înfipseră în şoldurile ei, apropiind-o cu putere.
— Dar dacă tentativa mea eşuează? zise el nesigur.
— Nu are nicio importanţă. Cred însă că totul va fi în regulă. Sunt sigură de asta. Dacă nu în seara asta, altă dată. Chiar foarte curând. Simon, avem viaţa înaintea noastră. Îţi promit că vom avea clipe fericite împreună.
El îi apăsă capul cu mâinile şi o sărută adânc pe gură până când ea simţi că-şi pierde răsuflarea. Meredith se agăţă cu mâinile de umerii lui pentru a-și menţine echilibrul.
— Niciodată nu mă voi plictisi, zise el, să-ţi demonstrez cât de mult te iubesc.
* * *
— Când vom tăia tortul copilaşului? întrebă Benjy, uitându-se la Meredith care ţinea fetiţa în braţe, legănând-o uşor.
— Curând, îi promise ea. Ştii foarte bine că are un nume.
— O cheamă Eliza. Pot s-o iau în braţe?
— Eşti încă mic. Uite, o aşez pe pat şi poţi să-i pui mâna sub cap.
Simon bătu la ușă şi intră.
— Nu sunteţi încă gata? întrebă el. De-abia am reuşit să-i opresc pe oaspeţii noştri să vină aici pentru a se uita la fata noastră şi mama mea este nerăbdătoare să taie tortul fetiţei.
— Îi dau şi Elizei? se interesă curios Benjy.
— Este prea mică, îi spuse Meredith. Nu se va supăra însă dacă mănânci şi porţia ei.
Meredith începu să schimbe scutecele Elizei.
— Du-te şi spune-i bunicii că venim într-un minut! îi spuse Simon lui Ben care se grăbi să se ducă în sufragerie une era tortul.
Simon se uită cu dragoste la fetiţa care dormea, apoi o sărută pe Meredith.
— Amândouă arătaţi minunat, exclamă el încântat. Sunt cel mai fericit bărbat de pe pământ.
— Şi tu arăţi minunat, spuse ea.
Uneori se gândea că sarcina a fost parcă dusă mai mult de el decât de ea. Simon reuşise cu timpul să-şi alunge teama din suflet, dar uneori ea mai surprindea pe chipul lui o umbră de îngrijorare. Acest lucru a durat până când a ieşit de la maternitate. Frica lui a dispărut de atunci cu desăvârșire.
— Şi eu sunt cea mai fericită femeie, spuse ea în şoaptă pentru a nu trezi fetiţa.
Simon zâmbi.
— Lauda de sine te va duce departe. Dar mai întâi trebuie să vedem în pat cât de fericită eşti cu mine.
— Am să ţin minte promisiunea ta, îi spuse ea, dar acum avem alte treburi mai importante de făcut: de exemplu să tăiem tortul.
El îi deschide uşa şi Meredith apăru triumfătoare în sufragerie, cu fetiţa în braţe.
Simon şi Meredith tăiară tortul cu ajutorul lui Ben în timp ce Anneke ţinea fetiţa în braţe şi după aceea Simon mulţumi oaspeţilor pentru prezenţa lor la petrecere.
— Îţi dorim cât mai mulţi copii! îi ură unul din numeroşii săi unchi olandezi, în amuzamentul tuturor.
Meredith se uită întrebătoare la soţul său şi el îi spuse:
— Şi eu vreau mai mulţi copii. Dar tu?
— Şi eu, Simon.
El zâmbi.
— Dacă asta vrei, voi căuta să-ţi îndeplinesc dorinţa.
Zâmbetul său nu mai avea nicio umbră de tristeţe şi ea ştiu că nu mai era deloc temător pentru viaţa ei. Tot trecutul apăsat de obsesii fusese dat uitării. El îi întinse un pahar cu şampanie şi alt musafir propuse un toast pentru fiica lor. Simon şi Meredith ciocniră fericiţi pentru viitorul lor minunat.

deveni sotia lui Simon pe care-l stia

de cand era mica. De-abia in luna
de miere ea igi dadu seama ca
este indragostita de sotul ei si
totul parea minunat, pana
cdnd Simon incepu sa aiba
cosmaruri...

Mana lui ii cuprinse sanul :
rotund si tare. Meredith igi . =~
incolaci bratele in jurul ,
gétului lui si-si deschise = "
buzele, agteptind sarutarea
care nu intarzie, Plaja si cerul
devenira un cadru in care ea era
condusa spre piscuri ale placerii.
Plicerea deveni atat de intensa incat
ez igi puse fata pe umarul lui geméand
usor.

